
jer  var  fuldt  paa  Fæstekontoret,  og 
den  svære  Fæstemand  gik  travl  og 
ivrig  om  mellem  de  dobbelte  Ræk- 
!  ker,  forklarende  og  anbefalende,  ud- 
-  findende  hvem,  der  netop  passede 
for  denne  Plads,  og  hvem  for  denne,  dog  Alt  i 
Hast,  det  gjaldt  jo  at  blive  færdig  og  give  Plads 
til  den  nye  Flok,  der  ventede  udenfor. 

Tæt  ved  Døren  stod  en  middelhøj,  tynd  og 
knoklet  ung  Karl ;  det  lyse  Haar  hang  i  Tjavser  om 
det  blege,  udtryksløse  Ansigt.  Klæderne  vare  ikke 
egentlig  daarlige,  men  de  passede  daarligt.  Der 
var  noget  træt  og  haabløst  over  Stilling  og  Skik- 
kelse. De  Søgende  kastede  kun  et  Blik  paa  ham, 
saa  gik  de  videre,  og  Fæstemandens  eneste  An- 
befaling lød:   „Forlanger  kun  en  lille  Løn." 

En  anselig  Gaardmand  med  guldknappet  Stok 
og  brøsig   Mine  gik   ikke   alene   forbi,   men  gav 

ved  at  løfte  Overlæben  og  slaa  med  Hovedet  sin 
Ringeagt  tilkjende.  Morten  saae  det  godt,  der  kom 
et  Glimt  af  Harme  og  Nag  i  de  graablaa  øjne; 
saa  sank  han  sammen  igjen. 

„Jeg  skulde  gjerne  have  mig  en  ung  Karl," 
lød  det  pludselig  med  en  frisk,  klar  Røst,  der  fik 
alle  øjne  til  at  rette  sig  paa  den  Indtrædende, 
en  høj,  kraftig  Mand  med  et  klogt,  bestemt  Ansigt 
og  et  Par  mærkelig  udtryksfulde  øjne.  Fæste- 
manden bukkede,  at  det  var  en  virkelig  Herre, 
saae  han  straks. 

„Vi  har  forskjellige  unge  Karle,  —  særlig  vil 
jeg  anbefale  — " 

Men  Herren  gik  allerede  sin  egen  Vej  til  den 
anden  Side. 

Morten  tænkte,  at  nu  skulde  der  vel  igjen 
gjøres  Ansigt,  og  blev  ikke  lidet  forbavset,  da 
Manden  standsede  foran  ham. 

„Har  Du  været  syg?"  Der  var  ingen  Uvillie 
i  det  spørgende  Blik. 

Ja,  det  havde  han;  udskrevet  forrige  Uge 
efter  en  Typhus. 

„Forlanger  kun  en  lille  Løn,"  tilføjede  Fæste- 
manden. 

..Mener  Du  at  kunne  arbejde?" 

„Ikke  svært  Arbejde  fra  Begyndelsen,  men 
Kræfterne  komme  vel." 

„Det  vil  vi  haabe.  —  Naa,  der  er  Bogen!" 
han  bladede  i  den,  „mange  Pladser  for  saa  ung 
en  Alder." 

„Det  var  ogsaa  Pladser  derefter,"  Tonen  var 
opfarende. 

„Lad  det  være  godt.  —  Hundrede  Kroner  for 
i  Sommer;  der  fordres  almindeligt  Karlearbejde, 
men  tages  naturligvis  Hensyn  til  Kræfterne.  Dit 
Navn  ? " 

„Morten  Jensen." 

„Naa,  skal  det  saa  være,  Morten  Jensen?" 

Haanden  raktes  ud,  og  der  veksledes  Haand- 
slag.  Paa  den  Maade  var  Morten  aldrig  bleven 
fæstet  før,  og  saadant  et  Menneske  havde  han 
aldrig  set.  Han  talte  jo  til  ham,  som  var  han 
en  anden  En.  —  Den  unge  Karl  blev  helt  uhyg- 
gelig tilmode,    der  maatte  være  Noget  under  det. 

„Lad  os  saa  komme  afsted.  — ■  Kan  Du  følge 
mig  straks?" 

Morten  saae  usikkert  op.  „Jeg  maa  først  af 
Tøjet,"  sagde  han,  „det  er  ikke  saadan  at  ligge 
paa  Hospitalet  i  fire  Uger." 

Proprietair  Storm  fattede  ikke  ret  Meningen 
af  det  Sagte,  der  imidlertid  forklaredes  paa  uven- 
tet Maade. 

„Det  er  min  Svogers  Klæder,  jeg  gaar  med," 
han    skulede   og  talte   halvhviskende,    men    brød 

saa  pludselig  ud:  „Nej,  der  staar  Kjællingen  i 
Porten  og  passer  paa!  Troede  Du,  jeg  vilde  rende 
med  Tøjet?'' 

En  ung,  ret  velklædt  Kone,  der  saae  forslidt, 
forkuet  og  alligevel  underlig  selvsikker  ud,  traadte 
nu  til. 

„Snak,  men  vidste  Hansen,  hvad  jeg  har 
gjort,  vilde  der  staa  et  Hus.  Det  er  snart  Mid- 
dagstid, Du  maa  hente  din  Pjalt,  før  han  kommer. 
Godt,  at  Du  fik  Plads ;  er  det  den  Herre  der,  Du 
skal  tjene?" 

Før  Morten  kunde  svare,  stod  Husbonden 
imellem  dem.  Han  havde  hørt  Ordet  Pjalt  og 
forstod,  hvad  der  maatte  gjøres. 

„Det  er  bedst,  Du  faar  Løn  forud;  jeg  mener 
i  Klæder  og  Støvler." 

„Støvlerne  ere  hans  egne,"  forklarede  Søsteren 
halv  foragteligt,  „men  de  ere  heller  ikke  stort  værd." 

Saa  fik  Morten  da  nye  Klæder,  der  passede. 
Proprietairen  foreslog  et  varmt  Bad. 

„Nej  Tak,"  han  havde  faaet  Bade  nok  paa 
Hospitalet. 

Søsteren  lagde  sin  Mands  Tøj  omhyggeligt 
sammen. 

„Bliv  nu,  hvor  Du  kommer,  Morten,"  sagde 
hun,  „jeg  kan  ikke  gjøre  Noget  for  Dig,  veed 
Du,"  og  saa  hastede  hun  bort  uden  at  skjænke 
ham  et  Blik. 

„Er  Du  træt?"   spurgte  den  nye  Husbond. 

Træt!  Det  var  første  Gang  i  hans  Liv,  Nogen 
havde  spurgt  ham,  om  han  var  træt.  Jo,  han 
var  træt. 

„Og  sulten?  Efter  den  Sygdom  plejer  man 
at  kunne  spise  for  To.  —  Naa,  nu  er  vi  der, 
hvor  Vognen  holder;  gaa  ind  i  Stuen  til  Gaarden 
og  sæt  Dig,  der  skal  straks  komme  Mad."    — 

Bøfsteg,  rygende  Kartofler  og  en  Flaske  hvidt 
01.  Morten  gav  sig  neppe  Tid  til  at  skjære 
Kjødet,  saa  sulten  var  han.  Da  Bøffen  var  spist, 
gik  det  ud  over  Brødbakken.  Nej  se,  der  kom 
Kaffe  ovenpaa  med  Boller  til. 

Da  Maaltidet  var  endt,  begyndte  Morten  at 
tænke  sig  om.  Her  sad  han  i  ordentlige  Klæder 
med  en  Byldt  nyt  Arbejdstøj  staaende  ved  Siden, 
og  Opvarteren  behandlede  ham  som  de  Andre. 
Hvor  skulde  han  nu  hen?  —  Naar  han  tænkte 
paa  alt  det,  han  havde  faaet  forud,  var  det  næsten, 
som  havde  han  solgt  sig  selv,  og  en  vild  Lyst 
til  at  flygte  fra  det  Hele  rejste  sig  i  hans  oprørske 
Sind;  men  der  var  ingen  Bund  i  den  Lyst,  al 
Handlekraft  var  i  øjeblikket  som  lammet.  „Jeg 
faar  vel  prøve  det;   stikke  af  kan  man  jo  altid." 

Kort  efter  traadte  Hr.  Storm  ind. 

„Naa,  er  Du  færdig?  —  Velbekomme.  Du 
kan  vel  kjøre  et  Par  muntre  Heste?  —  Ja,  i  Dag 
er  jeg  selv  Kudsk." 

Det  var  en  smuk  lille  Vogn  og  et  Par  rigtige 
Stadsheste,  der  løb  af  sig  selv;  Pidsken  var  kun 
med  for  Syns  Skyld. 

„Svøb  Dækkenet  om  Dig  og  læn  Dig  tilbage; 
det  er  ingen  Skam  at  have  været  syg.  —  Se, 
nu  kan  man  da  igjen  trække  Aande  uden  at 
kvæles  af  Støv,  Røg  og  Madluft.  Du  er  vel  og- 
saa  født  paa  Landet,  ikke  sandt?" 

Jo,  det  var  han. 

„Lever  Forældrene?" 

Nej,  dem  havde  han  aldrig  kjendt. 

„Opdraget  mellem  Fremmede?"  Stemmen  lød 
mild  og  deltagende. 

„Vi  var  hos  en  gammel  Bedstemoder;  hun 
tog,  hvad  Sognet  gav.  Pigen  —  hende,  Herren 
saae  derinde  —  fik  Plads  som  Barnepige,  da  hun 
var  tolv  Aar,  og  jeg  maatte  vogte  Smaakræ,  fra 
jeg  kan  huske.  Saadan  er  det  at  være  for- 
ældreløs. " 

„Lever  den  Gamle?" 

„Det  skal  jeg  ikke  kunne  sige,  men  jeg  tæn- 
ker det.  De  gamle  Koner  paa  Fattiggaardene 
pleje  at  blive  hundrede  Aar,  skjøndt  Ingen  sørger, 
naar  Døden  tager  dem." 

Proprietair  Storm  sukkede,  og  der  gik  en  mørk 
Skygge  over  hans  Ansigt.  „Ja,  ja,"  sagde  han 
et  Par  Gange;  Tanken  gik  langt  bort.  Morten 
følte   det,   skjøndt  han   var  en   daarlig  Iagttager. 

„Naa,  Manden  havde  vel  sine  Sorger,  hvorfor 
skulde  han  ogsaa  være  fri?"  — 

Det  var  en  varm  Dag,  og  medens  de  tavse 
rullede  videre  ad  den  gode,  jevne  Landevej, 
listede  Døsigheden  sig  lidt  efter  lidt  over  Mor- 
ten, og  snart  sov  han  trygt  og  fast.  Nej,  hvor 
saae  han  dog  medtaget  og  forsømt  ud!  Proprie- 
tairen  var  tilmode,  som  havde  han  bjerget  en 
skibbruden  Mand. 

Det  gav  et  Ryk  i  Morten,  da  han  vaagnede. 
,,Hvor  er  jeg?  —  Naa,  det  er  sandt!" 

„Det  var  en  ordentlig  Lur,  over  to  Timer, 
for  jeg  saae  paa  mit  Uhr.  —  Se  Dig  om,  min 
Gut,  nu  begynder  snart  vore  Enemærker.  Der- 
oppe paa  Højen  ligger  vor  Kirke  og  nede  ved 
Krattet  den  Mølle,  vi  søge  til.  —  Hvor  Stranden 
dog  er  blaa  i  Dag,  og  hvor  den  bruser.  Naa,  er 
det  rart  at  komme  ud  paa  det  rigtige  Land?" 

„Det  er  mig  saa  lige  det  Samme,"  han  be- 
tænkte sig  og  tilføjede,  „men  Folk  i  Byerne  har 
det  nu  alligevel  lettere." 

„Har  Du  prøvet  det?" 

Nej,  det  havde  han  ikke,  og  saa  gik  Sam- 
talen istaa. 

Kort  efter  lød  et  skingrende  Hurra  fra  en  Høj 
ude  paa  Marken,  og  en  lille  munter  Purk  med 
kortafskaaret,  hørfarvet  Haar  og  brunrøde  Kinder 
vinkede    velkommen    med    vidt    udbredte    Arme. 

Højre  Haand  viftede  med  Straahatten,  venstre 
med  det  højrøde  Lommetørklæde. 

Morten  tænkte,  at  det  maatte  være  Sønnen, 
og  undrede  sig  over  Træskoene  og  de  landlige 
Klæder.  Pludselig  dannede  Drengen  en  Raaber 
af  Hænderne  og  brølede:  „Studenten  har  det 
bedre;  han  er  ude  i  Haven." 

„Tak,  Søren,  tak,  min  Dreng!"  Sukket  lød 
igjen,  og  Skyen  lagde  sig  over  Panden,  men  han 
strøg  den  bort  med  Haanden  og  vendte  sig  mod 
Morten. 

„Det  er  din  yngste  Medtjener;  han  er  ogsaa 
forældreløs;  stakkels  lille  Fyr!  Moderen  døde  for- 
rige Yinter,  og  saa  fik  han  Plads  her  som  Vog- 
terdreng. —  Naa,  er  det  ikke  en  kjøn  Indkjørsel? 
Og  smukkere  bliver  den  om  et  Par  Dage,  naar 
Træerne  i  Alleen  springe  helt  ud.  —  Se,  der  er 
Hunden  allerede!  Tys,  tys,  gamle  Bjørn,  vent 
bare,  til  jeg  kommer  ned.  Goddag,  I  Kjære, 
Alle !  —  Per,  her  er  den  nye  Karl ;  han  har  været 
syg  og  maa  skaanes;  Du  tager  Dig  af  ham, 
veed  jeg.'- 

Morten  var  helt  fortumlet;  der  stod  Fruen, 
hun  nikkede  til  ham,  saa  han  fik  vel  løfte  paa 
Hatten.  En  ældre,  velklædt  Karl  med  graasprængt 
Haar,  alvorligt  Ansigt  og  stilfærdigt  Væsen  bød 
ham  Haanden. 

„Velkommen  til  Gaarden!" 

„Tak,"  den  slappe  Haand  gjengjældte  ikke 
Trykket. 

Hvor  her  var  fint!  Saadan  en  Hovedbygning 
og  saadanne  Længer.  Gaarden  som  en  Dandse- 
sal,  og  Baggaarden  ryddelig  og  ren.  Nej,  han 
passede  bestemt  ikke  til  den  Plads. 

„Er  det  her,  jeg  skal  være?'* 

„Ja,  dette  er  din  Seng:  vi  To  skal  dele 
Kammer.     De  andre  Tre   ligge  inde  ved  Siden." 

Morten  saae  paa  Avlskarlens  rolige,  faste  An- 
sigt, og  der  paakom  ham  en  Følelse,  som  om 
han  var  sluttet  i  Fængsel. 

„Man  kan  da  gaa  ud,   naar  man  har  Lyst?" 

„Ja  vel,  naar  Arbejdet  er  endt.  Porten 
lukkes  først  Klokken  ti,  og  er  der  Grund  for 
Nogen  til  at  blive  længer  ude,  er  Husbond  altid 
villig  til  at  laane  ham  Nøglen." 

„Ja,  for  jeg  lader  mig,"  en  vældig  Ed  sattes 
paa,   „ikke  baste  og  binde;  nej,  om  jeg  gjør!" 

Per  tav  et  Øjeblik  og  sagde  saa  ganske 
sindig  og  mildt:   „Det  er  ikke  tilladt  her  at  bande." 

„Hvem  kan  hindre  mig  deri?" 

„Det  kan  vor  Husbond;  men  Du  er  da  vel 
for  klog  til  at  ville  miste  en  saadan  Plads  for 
din  Tunges  Skyld?" 

„Hvad  veed  jeg  om,  hvordan  en  Plads  det 
er?  Bliver  jeg  gal  i  Hovedet,  maa  jeg  have  Luft. 
—  Har  I  været  her  Isende?" 

„Sytten  Aar  saavel,"  der  gik  et  underlig  klart 
Udtryk  over  Pers  Ansigt;  det  var,  som  fik  han 
en  Indskydelse. 

..Har  den  nye  Karl  Lyst  til  at  se  de  Klæder, 
hvori  jeg  kom  hertil?"  Før  Morten  kunde  svare, 
hentedes  en  lille  Byldt  op  fra  Dragkistens  nederste 
Bund  og  lagdes  paa  Bordet.  —  Hvor  det  lignede 
hans  egne  Pjalter,   dem,  Søsteren  havde  beholdt. 

„Og  se  mit  Tøj  nu!"  Skabet  aabnedes  med 
stille  Tilfredshed.  Der  hang  Tøjet  omhyggelig 
af  børstet:  Vinterfrakke,  Hojtids-  og  Søndagsdragt 
og  gode,  daglige  Klæder. 

„Og  her  staar  Støvlerne,"  vedblev  Per  roligt, 
„men  bande  maa  man  ikke.  Jeg  prøvede  lige- 
som Du,  men  Husbond  sagde,  at  her  paa  Gaar- 
den  paakaldtes  ingen  Djævel,  men  den  levende 
Gud." 

Morten  stod  helt  overvældet  og  stirrede  paa 
det  gamle  Tøj.  Saa  langt  nede  havde  den  pæne 
Karl  været!  —  Det  var,  som  aabnede  der  sig  en 
Udsigt  for  ham. 

.,1  har  ogsaa  Uhr,  tror  jeg." 

„Ja,  det  har  jeg  nu  ikke  kjøbt,  det  er  en 
Gave  fra  min  Husbond." 

En  let  Banken  paa  Døren  lød  i  det  Samme, 
og  en  ung  Pige  i  tys  Bomuldskjole  med  hvidt 
Forklæde  kom  ind.  Hendes  mørke,  fyldige  Haar- 
fletning     var     slynget    i    en     blød    Nakkeknude. 

Snarere  bleg  end  rød  havde  Kinden  dog  et  friskt 
Sundhedsskjær;  et  Par  brune  Barneøjne  saae  til- 
lidsfuldt ud  i  Verden.  Hun  bar  en  stor  Hoved- 
pude og  hilste  venligt  paa  Morten. 

., Goddag  og  velkommen!"  —  Saa  maatte  han 
da  trykke  Haand  igjen  og  det  oven  i  Kjøbet  en 
lille  Pigehaand.  Pigerne  plejede  ellers  at  drive 
Gjæk  med  ham,  have  ham  til  Bedste,  men  saa- 
dan  saae  denne  ikke  ud. 

„Fruen  sagde,  at  den  nye  Karl  —  jeg  veed 
ikke  Navnet?" 

..Morten." 

„Naa,  Morten.  Fruen  sagde,  at  Morten  skulde 
have  denne  Pude,  fordi  han  havde  været  syg. 
Og  saa  vil  hun  tale  med  Dig,  saasnart  Du  har 
skiftet  Klæder.     Hun  er  ude  i  Haven." 

„Godt.'1   —  Han  sagde  ikke  Tak. 

Xu  skal  Slidet  begynde  igjen,  tænkte  han  og 
strakte  de  matte  Lemmer. 

„Ja,  saa  er  det  vel  bedst,  at  jeg  laver  mig  til." 

Per  nikkede:  „Er  der  Xoget,  Du  mangler,  saa 
sig  det  bare."   — 

Morten  skyndte  sig  ikke  —  han  holdt  i  det 
Hele  ikke  af  at  skynde  sig  —  men  tilsidst  blev 
han  dog  færdig.  Der  var  ogsaa  Træsko  i  Pak- 
ken, —  bedst  at  tage  dem  paa. 

Uh,  sikke  Strømper!  Træskoene  kunde  ikke 
skjule  Hullerne.    Men  der  laa  jo  to  nye  Par  ved 

Tøjet.  Han  trak  det  ene  paa  og  rullede  sine 
gamle  godt  sammen. 

„Nu  skulde  jeg  gjemme  dem,  ligesom  den 
gamle  Karl  gjemte  sine  Klæder.  Nej,  saa  gal  er 
jeg  da  ikke !  De  skal  sænkes. "  Han  følte  sig  helt 
stor  i  det  ordentlige  Tøj. 

Da  Morten  kom  ud  i  Gaarden,  gik  de  to 
andre  Karle  ham  i  Møde,  og  han  slap  ikke  for 
Haandslag  og  Velkommen.  Den  Yngste  havde 
et  kjont,  muntert  Ansigt  og  noget  Overgivent  i 
sit  Væsen,  der  gav  Morten  Mod  til  at  spørge 
ham,  om  der  var  langt  til  Kroen. 

Poul  maalte  ham  med  store  Øjne:  ,, Hun- 
drede Mil!"  lød  det  afvisende  Svar.  Men  den 
anden  Karl  nærmede  sig  langsomt. 

,,Saa  omtrent  en  Fjerdingvej,''  sagde  han 
hviskende,  „og  lidt  kortere,  naar  man  gaar  ad 
Engstien;  men  Gangen  derhen  er  ilde  set  her 
paa  Gaarden." 

,,Det  bryder  jeg  mig  — "  Eden  lød  igjen  — 
„ikke  en  Døjt  om.     Man  er  da  ikke  Slave." 

Henrik,  hvis  Mine  var  en  Blanding  af  Flegma, 
Polidskeri  og  Uselvstændighed,  kløede  sig  bag 
øret. 

„Det  er  nu  alligevel  den  bedste  Plads,  jeg 
har  havt,  denne  her.  Men  vi  kan  jo  tale  sam- 
men en    anden  Gang,   nu   har  jeg  ikke  Stunder. 

—  Du  behøver  ikke  at  gaa  op  til  Huset ;  Laagen 
ved  Dammen  fører  ind  i  Haven  lige  ved  Lyst- 
huset, hvor  Fruen  sidder.'' 

Xej,  hvor  den  Have  var  smuk!  Blomster, 
Buske  og  helt  bagved  Træer  saa  store  som  i  en 
Skov. 

„Naa,  hvordan  staar  det  til?" 

Det  gik  gjennem  Morten,  da  Fru  Storms 
Haand  lagdes  paa  hans  Skulder,  og  han  vovede 
ikke  at  se  rigtig  paa  hende.  „Skidt,'"  sagde  han 
bare,   „jeg  er  som  en  Klud." 

..Men  Du  er  vist  ogsaa  sulten.  —  Der  staar 
et  Krus  Mælk  og  Smørrebrød  til  Dig  inde  i  Lyst- 
huset. Gaa  kun  ind;  det  er  vor  Søn,  som  sid- 
der derinde.  Han  har  ogsaa  været  syg  —  er 
syg,"  Stemmen  bævede. 

Uvilkaarlig  saae  Morten  op,  ja,  lige  ind  i  det 
milde,  moderlige  Ansigt,  og  trods  Smilet  om 
Munden    saae    han    et  Udtryk   af  Lidelse  i  øjet. 

Saadan  dejlig  Mad!  En  hel  Tallerken  fuld,  og 
den  unge  Herre  fik  ogsaa  Mad  derinde. 

..Velkommen  og  tag  Plads.  —  Vi  To  skal 
nok  spise  omkap." 

Aa,  saadan  en  fin,  tynd  Haand,  og  hvor  den 
Hoste  lød  fæl.  Moderen  kunde  nok  have  Grund 
til  at  sørge.  Hende  kunde  han  lide;  hun  havde 
dog  ogsaa  Tanke  for  en  anden  En. 

En  anden  En,  det  var  hans  vante  Betegnelse 
af  sig  selv.  En,  der  intet  Sted  hørte  hen,  ingen 
Ret  havde. 

„Spis  dit  Æg,  Kammerat." 

Det  var  lettere  sagt  end  gjort;  bide  gjennem 
Skallen  syntes  han  dog  ikke  om.  Paa  den 
Maade  havde  han  aldrig  spist  Æg,  skjøndt  han 
havde  nydt  mange  i  sit  Liv,  taget  dem  lige  fra 
Reden,  drukket  dem  ud  og  skjult  de  forræderske 
Skaller. 

„Knus  Toppen  med  Skeen,  saadan,  nu  gaar 
det.  —  Det  frister  ordentlig  min  Madlyst  at  se 
Dig  spise,  men  naar  Du  er  færdig,  maa  Du 
alligevel  hjælpe  mig,  for  jeg  kan  ikke  faa  Bugt 
med  alt  mit.  —  Det  var  ret,  nu  faa  vi  godt 
Vejr  i  Morgen!"  han  lo,  saa  Taarerne  stod  ham 
i  de  klare,  smukke  Øjne.  „Men  er  Du  nu  ogsaa 
mæt,  Morten?" 

„Ja,  jeg  er  mæt,  hel  mæt,"  tilføjedes  med 
Vægt. 

„Saa  velbekomme!  Du  faar  nok  snart  Kræf- 
ter. —  Rive  og  Skuffe  staa  derhenne.  Moder 
sagde,  at  der  først  skulde  tages  fat  paa  Gangen 
ned  fra  Havedøren." 

Efter  en  Timestids  Forløb,  traadte  Proprietair 
Storm  til.  „Lad  det  nu  være  nok  for  i  Dag. 
Jeg  synes,  Du  skulde  gaa  i  Seng,  Morten,  og 
sove  rigtig  ud." 

Det  havde  han  ogsaa  mest  Lyst  'til.  Han- 
tittede  ind  i  Lysthuset,  men  Studenten  var  alle- 
rede gaaet  ind. 

Der  var  stille  og  luftigt  i  det  venlige  Karle- 
kammer, og  sikken  et  Leje  mod  dem,  han  var 
vant  til.  Bornholmeruhret  havde  ikke  dikke: 
mange  Minuter,  før  Morten  sov  som  en  Sten,  og 
han  blev  ved  at  sove  til  høj  lys  Dag.  Den  nye 
Karl  maatte  ikke  vækkes,  havde  Herren  sagt. 


Solen  skinnede  helt  ind  i  Stuen,  og  Viseren 
nærmede  sig  Nitallet,  da  han  vaagnede.  Nej 
da,  hvad  skulde  det  blive  til? 

Pers  Seng  stod  velredt,  dækket  af  et  rødstri- 
bet Tæppe.  Der  var  Spejl  i  Stuen  og  Vadske- 
bord  med  Fad  og  Kande,  Kam  og  Børste.  Mur- 
ten, der  plejede  at  fuldende  sin  Paaklædning  ved 
Truget  under  Posten,  mumlede  Noget  om  fine 
Narrestreger,  men  gjorde  samtidig  et  Forsøg  paa 
at  skille  det  gjenstridige  Haar  og  sparede  ikke 
heller  paa  Sæben. 

Der  sad  Nøgle  i  Skabet,  han  dyede  sig  ikke 
for  at  aabne  det  og  se  paa  de  pæne  Klæder.  — 
Naa,  Per  havde  ogsaa  hængt  hans  Tøj  derind; 
de  troede  nok,  han  var  et  Barn!  Men  hvor  var 
Strømperne?  Han  havde  lagt  dem  i  en  Rulle 
under  Sengen  lige  her.    Skulde  de  nu  vises  frem 

og  maaske  være  til  Grin  for  det  unge  Pigebarn. 
Haanden  knyttede  sig  i  Harme. 

Idet  Morten  aabnede  Døren,  saae  han  de  an- 
dre Folk  komme  ud  fra  Hovedbygningen.  Per 
nikkede  et  venligt  Godmorgen. 

„Hvor  komme  I  fra?" 

„Der  bliver  sunget  derinde  hver  Morgen,  og 
Husbond  læser.  Det  er  lige  for  Frokosten,  men 
vi  maatte  ikke  vække  Dig.  —  Det  er  da  ogsaa 
en  fri  Sag,  om  man  vil  med  eller  ikke." 

„Tak  for  mig!"  Morten  lo  haanligt.  „Faa 
vi  nu  Frokost?" 

„Ja  vel,  men  Du  skal  endnu  en  Tid  have 
Ekstraforplejning,  siger  Fruen.  Der  er  vist  sat 
Mad  frem  til  Dig  ude  i  Lysthuset  hos  Stu- 
denten." 

„Bi  lidt,  Per!  der  var  ingen  Strømper?" 

Avlskarlen  nærmede  sig.  „Jeg  lagde  dem 
ind  i  Kakkelovnen,"  sagde  han  hviskende,  „for 
Du  veed,  der  er  Gjennemgang,  og  det  kommer  jo 
ingen  Anden  ved,  hvordan  Ens  gamle  Tøj  ser 
ud." 

„Klæderne  har  Du  nok  ogsaa  taget,"  det  lød 
som  en  Anklage. 

„De  har  det  bedst  i  Skab,  derfor  ryddede  jeg 
et  Par  Knager  til  Dig,  men  vi  kan  godt  tage 
dem  ud  igjen." 

„Lad  dem  hænge,  —  men  jeg  synes,  Du 
skulde  have  spurgt  først." 

Morten  havde  nu  engang  Lyst  til  Kjævl,  men 
Per  havde  Ulyst,    og   derfor   svarede  han  roligt: 

„Det  skulde  jeg  vist  ogsaa,"  og  saa  hastede 
han  til  sin  Gjerning. 

„Godmorgen,  Morten!  Naa,  kommer  Du  ende- 
lig; jeg  er  allerede  næsten  færdig.  —  Her  er 
Maltøl  og  Æg,  og  saa  stoler  jeg  paa,  at  Du  og- 
saa har  Plads  til  det,  jeg  levner." 

„Det  skal  ikke  mangle,  men  jeg  synes,  Stu- 
denten burde  nøde  Dem  til  at  spise  det  selv,  for 
det  er  dog  Meningen." 

„Jeg  bliver  bare  syg  af  at  nøde  mig,  men 
Du  trænger  til  Næring.  Ser  Du,  Kammerat,  med 
Dig  gaar  det  opad  Bakke  og  med  mig  ned." 

„Studenten   kommer  nok  opad  Bakke  igjen." 

En  let  Hovedrysten  var  det  eneste  Svar.  De 
klare  Øjne  syntes  endnu  klarere,  idet  Blikket  gik 
ud  i  det  Fjerne. 

„Om  en  Maaned  skal  det  nok  kjendes,  at  jeg 
har  Ret,"  vedblev  han  efter  en  Stund,  „jeg  tæn- 
ker, Du  er  en  hel  Karl  om  en  Maaned.  —  Lad 
Riven  staa  og  giv  mig  Armen;  jeg  har  Lyst  til 
at  gaa  ned  til  Stranden  og  sidde  paa  Stenene 
lige  i  Solen.  Da  Anemonerne  sprang  ud,  kunde 
jeg  gaa  alene   derned,    men   sidst  kneb   det   med 

at  komme  op  igjen.  —  Det  var  min  Agt  at  blive 
Læge,  skal  Du  vide,  og  saa  meget  forstaar  jeg- 
da  allerede,  at  jeg  kan  dømme  om  min  Tilstand, 
og  det  er  jeg  glad  for.  —  Her  er  det!  Tak,  nu 
sidder  jeg  godt.  Hvor  det  er  stille,  Himmel  og 
Hav  gaa  jo  næsten  i  Et.      Er  her  ikke  dejligt?" 

Han  tog  Hatten  af  og  strakte  Armene  ud. 
Det  var  som  et  Favntag  rettet  mod  alt  dette 
Skjonne  og  mod  Noget  længere  borte,  der  var 
endnu  skjonnere  og  fyldte  ham  med  Længsel. 

„Naa,  Morten,  hvad  synes  Du  saa  om  at 
være  her?" 

„Endnu  synes  jeg  Ingenting,  for  jeg  er  jo 
lige  kommen." 

Stemmen  lød  efter  Sædvane  mut  og  tvær, 
men  da  han  fik  øje  paa  et  skuffet  Udtryk  i 
Studentens  Ansigt,  tilføjede  han:  „Jeg  synes 
godt  om  Maden." 

„Det  glæder  mig."  Et  fint  lille  Smil,  fuldt  af 
Humør  og  Velvillie,  skjultes  med  Haanden.  „Gaa 
ikke  endnu,"  bad  han,  „fortæl  mig  lidt  om  din 
gamle  Bedstemoder;  Forældrene  ere  jo  døde." 

„Jeg  tænker  aldrig  paa  hende." 

..Men  det  skulde  Du  gjore  og  skrive  til  hende 
oven  i  Kjobet,  glæde  den  gamle  Kone  med  et 
Brev." 

„Hun  vilde  nok  tro,  at  jeg  var  bleven  gal 
eller    vilde    have   hendes    sidste    Skillinger;    men 

dem  beholder  Fattiggaarden  da,  hvis'  hun  har 
nogen." 

., Hvordan  saae  hun  ud?" 

„Hvordan  ser  saadan  en  gammel  Kjærling 
ud?  Gusten  og  rynket,  tandløs  og  kroget,  tæn- 
ker jeg." 

„Hun  var  dog  god  imod  Dig,  da  Du  var 
lille,  ikke  sandt?" 

„Jeg  skal  love  for  det!  Tørt  Brød,  onde  Ord 
og  Prygl,  det  var  Behandlingen." 

Studenten  tav  en  Stund,  og  Morten  ventede 
en  ordentlig  Forelæsning,  men  i  Stedet  lød  det 
med  blød  og  kjærlig  Stemme:  „Stakkels  Dig!" 
Det  var,  som  bøjede  han  sig  ved  Tanken  om  al 
den  Kjærlighed,  der  var  bleven  ham  selv  til  Del. 

Stakkels  Dig!  Det  var  da  godt,  En  forstod, 
hvad  han  havde  døjet,  men  det  om  Bedstemoder 
var  nu  alligevel  Løgn.  Bankene  havde  han  vist 
ærligt  fortjent,  og  var  der  Sul  i  Huset,  fik  Bør- 
nene dog  altid  Broderparten. 

Morten  kæmpede  med  sig  selv,  medens  han 
arbejdede  i  Haven,  og  da  han  hentede  Studenten 
og  langsomt  fulgte  ham  op,  kom  det  endelig 
uden  Indledning,  som  en  Fortsættelse: 

„Arrig  var  hun  nu  egentlig  ikke,  den  Gamle, 
uden  naar  vi  gjorde  hende  det  altfor  broget,  og 
havde  hun  noget  Godt  —  det  gik  kun  sjeldent 
paa  —  delte  hun  det  ogsaa  med  os.    Jeg  besøgte 

hende  en  Gang,  da  hun  lige  var  kommen  paa 
Fattiggaarden,  for  jeg  havde  Lyst  til  min  Bedste- 
faders Uhr;  men  det  vilde  hun  ikke  af  med,  og 
saa  skjeldte  hun,  fordi  jeg  havde  skiftet  Plads, 
og  da  jeg  ogsaa  brugte  Mund,  endte  det  med, 
at  vi  bandede  hinanden.  —  Vil  Studenten  ind  i 
Lysthuset  igjen?" 

„Ja,  jeg  maa  hvile,  før  jeg  gaar  op  til  Hu- 
set. —  Tak,  Morten,  Du  har  rigtignok  støttet 
mig  godt.  Saadan  en  Arm  om  Livet  bærer  En 
jo  næsten.     Hvem  har  lært  Dig  det?" 

„Det  kom  af  sig  selv,  da  Studenten  pustede." 
Han  tørrede  Panden  og  rettede  sig.  Hvor  var 
det  nyt  at  blive  rost. 

„Glem  nu  ikke,  hvad  jeg  sagde  om  Brevet. 
Den  gamle  Kone  tænker  nok  paa  Jer  Børn  hver 
Dag,  tør  jeg  sige.  Er  din  Søster  god  imod 
hende?" 

„Hun!  —  Manden  aner  ikke  engang,  at  den 
Gamle  er  til,  saadan  skammer  hun  sig  over 
hende." 

„Desto  vigtigere  er  det,  at  Du  giver  Dig  til- 
kjende.  Fortæl  hende,  at  Du  har  været  syg,  og 
at  Du  er  kommen  her,  hvor  Du  agter  at  blive, 
og  sig  hende  saa  et  godt  Ord  fra  sidst." 

„Gjorde  jeg  det,  troede  hun  bare,  at  jeg  vilde 
have  Uhret,   og   det  kan  jo   ogsaa   være,   at  jeg 

fik  det;  men  saadanne  Lirkerier  har  jeg  aldrig 
forstaaet  mig  paa." 

Studenten  saae  Morten  lige  ind  i  øjet. 

„Jeg  tror  ogsaa,  det  er  bedst,  Du  venter,  til 
Du  bliver  anderledes  til  Sinds,"  sagde  han. 

Anderledes  til  Sinds!  Morten  grublede  paa 
Ordene,  medens  han  arbejdede.  Hvorfor  skulde 
han  blive  anderledes  til  Sinds?  Hvem  sagde,  at 
han  ønskede  at  blive  det,  og  hvem  sagde,  at  han 
agtede  at  blive  her. 


Og  Tiden  gik,  Morten  følte  Kræfterne  vende 
tilbage  Dag  for  Dag;  Gangen  blev  fast,  og  de 
hule  Kinder  rundedes  og  fik  Farve.  Rigtig 
tilpas  følte  han  sig  alligevel  ikke;  der  var 
Mure  om  ham  allevegne,  syntes  han,  det  var  ikke 
muligt  at  faa  Luft.  Bande  maatte  man  ikke,  og 
de  Viser,  han  kj endte  og  plejede  at  synge,  turde 
han  ikke  engang  give  Lyd  i  Haven  for  Træer 
og  Buske.  Sommetider  fik  han  sig  dog  en  or- 
dentlig Passiar  med  Henrik,  men  han  var  nu 
alligevel  en  Pjalt,  samme  Henrik,  der  gik  med 
op  til  Læsningen  og  spillede  Hellig.  Den  unge 
Herre  og  saa  Fruen,  dem  holdt  han  af,  men  for 
Husbondens  Øje  var  han  bange.  Per  indgød 
ham  ogsaa  en    vis  Respekt,    men  Poul    var  ham 

en  Torn  i  øjet,  kom  ham  altid  i  Vejen,  syntes 
han.  Brugtes  de  begge  i  Haven,  gik  Arbejdet 
raskere  for  Poul  og  udførtes  bedre.  Hvorfor  tog 
han  altid  fat  med  saadan  Iver  og  Fart,  tænkte 
Morten,  uden  fordi  han  var  en  Sledskeper.  Saa- 
dan Tungen  kunde  løbe,  naar  han  talte  med  Ane 
Lise  og  hjalp  hende  med  Et  eller  Andet. 

„Jeg  havde  Lyst  til  at  prøve  Kræfter  med 
den  Laps,"  betroede  han  Henrik. 

„Havde  Du?  Mig  gjør  han  aldrig  Noget.  I 
Førstningen  kneb  det  lidt,  naar  han  læste  om 
Aftenen,  for  han  læser  hver  Aften,  men  nu  har 
jeg  vænnet  mig  til  det.  Man  kan  jo  ogsaa 
trække  Dynen  op  over  Hovedet.  —  Vidste  Du, 
hvad  jeg  veed,  vilde  Du  bare  undre  Dig,  at  Fy- 
ren er,  som  han  er." 

„Har  han  gjort  Noget?  —  Du  kan  roligt  sige 
mig  det."  Der  kom  Liv  og  Interesse  i  Mortens 
øje. 

„Ja,  derfor  kom  han  her.  Han  er  straffet 
med  Ris  paa  Raadhuset.  Herren  læste  om  det  i 
Avisen  og  tog  lige  ind  og  hentede  ham.  Det  er 
fem  Aar  siden,  saa  han  har  været  her  længere 
end  jeg  og  opført  sig  godt  hele  Tiden." 

„Har  Per  fortalt  det?" 

„Per!  nej,  før  talte  Stenene.  Kromanden  veed 
det  fra  sin  Svoger,  der  er  Politibetjent  i  Kjøben- 
havn. " 

„Ser  man  det,  ser  man  det."  Morten  længtes 
efter  at  bruge  sit  nye  Vaaben. 

Et  Par  Dage  efter  kom  Poul  hen  til  ham  og 
sagde  paa  sin  glade,  livlige  Maade:  „Studenten 
vil  ned  til  Stranden  om  en  Time;  men  har  Du 
Andet  for,  kan  jeg  godt  følge  ham." 

„Det  manglede  bare,  Du  skulde  tage  min 
Plads  hos  den  unge  Herre,  men  det  gaar  ikke, 
nej  — "  en  forfærdelig  Ed  sattes  paa. 

„Tys,  Morten,  Du  veed,  at  det  er  ulovligt  her." 

„Ulovligt?  —  Jeg  troede  ikke,  Du  var  saa 
bange  for  det  Ulovlige.  Jeg  synes,  der  er  nogle 
gamle  Strimer  oppe  ved  din  Hals;  men  maaske 
jeg  har  set  fejl!" 

Poul  stirrede  maallos  paa  ham;  saa  blegnede 
han;  det  blomstrende,  unge  Ansigt  blev  hvidt 
som  et  Lagen,  og  Læberne  dirrede. 

„Hvor  veed  Du  det?  —  Og  hvor  kan  Du 
nænne?  —  Sagde  jeg  det  til   Husbond,    saa  — " 

„Ja,  sig  det  bare,  skynd  Dig!  —  Men  Stri- 
merne  ere  der  alligevel." 

Poul  rørte  sig  ikke  af  Stedet;  han  var  nu 
blussende  rød,  og  Ordene  kom  med  Besvær: 
„Dengang,  —  jeg  mener,  da  Husbond  hentede  mig, 
maatte  jeg  love  aldrig  at  tage  mig  selv  tilrette, 
naar  det  kastedes  mig  i  Ansigtet.  —  Det  er  sket 
en  Gang  før,  men  da  var  det  værre,  for  da  — 
da  tav  jeg  bare  for  Løftets  Skyld;  men  nu  veed 

jeg,  at  vi  skal  tilgive.  Og  det  gjør  jeg  ogsaa, 
Morten,  men  Du  maa  ikke  have  det  godt  selv, 
naar  Du  kunde  nænne  dette." 

Poul  gik  langsomt  ind  med  bøjet  Hoved.  Et 
øjeblik  i  Enerum,  saa  kom  han  atter  ud  og  tog 
stille  fat  paa  Arbejdet. 

Avlskarlen  var  imidlertid  traadt  hen  til  Mor- 
ten. „Det  er  godt,  at  det  ikke  er  Dig,  der  skal 
dø,"   sagde  han  sagte,  men  fast. 

„Dø?  Hvem  skal  dø?  —  Hvem  siger,  at 
Studenten  skal  dø?" 

„Liv  og  Død  er  i  Herrens  Haand,  men  jeg 
tænkte  paa  Dig,  Morten ;  da  Du  laa  derinde  paa 
Hospitalet,  var  Du  dog  vist  angst  for  at  dø." 

„Ikke  større,"  svarede  han  haardt,  men  hu- 
skede i  det  Samme  den  Rædsel  og  Gru,  der 
havde  grebet  ham,  da  han  forstod,  at  der  var 
Fare  for  Livet. 

Per  lystede  paa  Hovedet.  „At  Du  kunde 
være  saa  ondsindet!  —  Aa,  Morten,  jeg  havde 
ikke  troet  det  om  Dig." 

„Ikke  det;  Du  kjender  mig  kun  lidt.  —  Tage 
min  Plads  hos  Studenten,  det  er  det,  han  vil, 
men  jeg  fik  ham  ordentlig  bukket.  —  Goddag, 
Ane   Lise,   veed   Du,   om    Herskabet   har   spist?" 

„Ja,  og  Kaffen  er  drukket,  saa  Studenten 
venter  vist  bare  paa  at  gaa.  —  Han  vil  helst 
følges  af  Morten,  hørte  jeg  ham  sige." 

„Ja,  det  vil  han,"  Morten  rettede  sig.  Hvor 
det  Pigebarn  dog  havde  kjønne  øjne  og  et  høf- 
ligt Væsen.  Hun  skulde  ogsaa  ud  i  Haven;  han 
lod  hende  aabne  Laagen  og  tradskede  saa  i  For- 
vejen hen  til  Lysthuset. 

Proprietair  Storm  sad  inde  hos  Sønnen;  han 
nikkede  til  sin  nye  Karl  og  slog  ham  paa  Skuldren. 

„Johannes  vrager  Faders  Arm,"  sagde  han, 
„og  foretrækker  din,  og  nu  forlader  Bjørn  mig 
nok  ogsaa;  det  lader  til,  den  vil  med  Jer." 

Bjørn  foer  afsted  med  Tungen  ud  af  Halsen, 
vendte  saa  pludseligt  om,  sprang  opad  sin  unge 
Herre  og  saa  afsted  igjen  i  vild  Fart. 

„Yi  maa  gaa  langsommere  og  først  hvile  et 
øjeblik." 

„Det  er  Varmen,"  trøstede  Morten,  „men 
nede  ved  Stranden  lufter  det.  —  Skal  jeg  ikke 
bære  Studenten  det  sidste  Stykke?" 

„Tak,  at  Du  vilde:  men  endnu  har  Du  dog 
ikke  Kæmpekræfter." 

Kæmpekræfter!  Morten  saae  bedrøvet  paa 
den  spinkle  Skikkelse.  Han  kunde  magelig  klare 
det,  tænkte  han. 

..Nej,  hvor  her  er  dejligt,  og  hvor  de  friske 
Pust  gjor  En  godt.  Se  Sejlerne  der  langt  ude, 
og  se  al  den  mylrende  Skjønhed  af  Smaablom- 
ster,  Mos  og  underlig  slyngagtige  Planter  nede 
mellem  Stenene  og  opad  Gjærdet,  hvor  vi  sidde. 

Xaa,  gamle  Bjørn,  lad  nu  Ro  falde  paa."  Han 
kjærtegnede  Dyrets  smukke,  kloge  Hoved. 

Morten  ønskede  Bjørn  langt  bort;  hvorfor 
skulde  den  nu  klappes  igjen. 

„Ja,  saa  kan  jeg  vel  gaa?" 

Studenten  nikkede.  „Men  Du  maa  ikke  blive 
for  længe  borte,  og  tag  en  Saks  med,  naar  Du 
kommer,  for  jeg  har  Lyst  til  at  klippe  dit  Haar." 

„Mit  Haar?"  Der  kom  Liv  i  Ansigtet;  Var 
det  Alvor? 

„Ja,  for  jeg  synes  ikke  om  de  lange  Tjavser, 
der  falde  Dig  i  øjnene  og  skjuler  Panden.  Du 
ser  allerede  ganske  anderledes  ud,  end  da  Du 
kom,  og  faar  jeg  Dig  først  studset,  tænker  jeg, 
at  Du  bliver  en  kjon  Karl.  -  -  Le  kun,  jeg  klip- 
per Fader  og  ogsaa  min  Broder." 

„Har  Studenten  en  Broder?" 

„Ja,  Gud  være  lovet,  Fader  og  Moder  har 
en  Son  til;  en  flink,  kraftig,  velbegavet  og  god 
Dreng.  Han  gaar  i  Latinskole  og  kommer  kun 
hjem  i  Ferierne." 

„Studenten  kan  ogsaa  blive  kraftig."  Mor- 
ten kunde  have  grædt. 

„Jeg  er  glad,  som  det  er,  Morten." 

„Var  jeg  Studentens  Fader,  sendte  jeg  Bud 
efter  en  ny  Læge. 

„Det  kan  ikke  nytte.  —  Men  veed  Du,  hvad 
Fader    gjør    og   Moder    og    Flere    paa    Gaarden, 

tror  jeg,  de  sende  Morgen  og  Aften,-  ja,  hver 
Time  paa  Dagen  Bud  tii  den  store  Læge,  der 
har  alle  Ting  i  sin  Haand.  Maaske  Du  ogsaa 
finder  Vej  til  ham  i  samme  Ærinde.  —  Xaa, 
Farvel,  og  glem  ikke  Saksen." 

Den  store  Læge,  det  maatte  vel  være  Ham 
deroppe,  den  Forfærdelige,  der  vidste  Alt.  Ham, 
han  havde  skjælvet  for,  da  Lægen  rystede  paa 
Hovedet  derude  paa  Hospitalet,  og  Dødstankerne 
meldte  sig.  —  Det  Ærinde  kunde  han  ikke  røgte. 
Morten  syntes,  at  det  var  en  Fjende,  der  sad 
deroppe,  ingen  Ven.  Men  Studentens  Ven  var 
han  naturligvis,  ja  naturligvis.  Det  var  ham  en 
Glæde  at  tænke  det. 

Du  skal  først  skrive,  naar  Du  bliver  ander- 
ledes til  Sinds,  sagde  han  i  Gaar.  For  at  gaa 
det  Ærinde  maatte  man  nok  ogsaa  være  ander- 
ledes til  Sinds.  —  Saadan  han  havde  været  mod 
Poul!  Husbonden  vilde  nok  ikke  have  klappet 
ham,  havde  han  kjendt  den  Historie.  Mon  Per 
gik  det  Ærinde,  Studenten  talte  om,  og  Poul? 

Morten  blev  hel  fortumlet  af  alle  de  mange 
Tanker.  Han  plejede  at  sløve  af,  og  Tankerne 
kredsede  gjerne,  naar  han  da  ikke  var  særlig 
vred  eller  utilfreds,  om  Maaltiderne  eller  om  Ud- 
veje til  at  slippe  saa  let  som  muligt  fra  Arbejdet. 

„Vil  Ane  Lise  laane  mig  en  Saks?" 

„Gjerne;  —  hvortil?" 

„Studenten  vil  klippe  mit  Haar." 

..Ja,  det  forstaar  han  ;  Sørens  Haar  er  saa 
jevnt  som  en  Klædebørste." 

„Klipper  han  ogsaa  Poul?" 

„Nej,  den  Krøltop  kan  han  vist  ikke  faa 
Bugt  med.     Her  er  en  god  Saks." 

Krøltop!  Der  var  da  ingen  Herlighed  ved  at 
være  en  Krøltop,  men  saadan  Xoget  saae  Pigerne 
nok  efter. 

„Sid  nu  stille,"  formanede  Studenten,  „ellers 
klipper  jeg  Dig  i  Ørene.  Xej,  hvor  det  gjør 
Virkning,  var  det  ikke  det,  jeg  vidste.  Naar  Du 
nu  vænner  Dig  til  at  se  frit  paa  Folk,  er  Du  en 
rigtig  pæn  Karl.  Lad  mig  børste  Dig  af  og  ret 
saa  Ryggen;  ikke  dukke  med  Hovedet." 

„Ja,  .jeg  siger  Tak,  det  svaler  ordentlig.  Lad 
mig  nu  faa  et  rigtigt  Tag  i  Studenten,   saadan." 

Da  Morten  laa  i  sin  Seng  om  Aftenen,  hørte 
han  Pouls  Stemme  gjennem  den  lukkede  Dør. 
Naa,  nu  læstes  der  nok;  uvilkaarlig  lyttede  han. 
Stemmen  var  dæmpet,  men  han  skjelnede  dog 
Fadervors  Ordene. 

„Forlad  os  vor  Skyld,  som  og  vi  forlade 
vore  Skyldnere,  ■ —  som  og  vi  forlade  vore  Skyld- 
nere,"  det  sagdes  to  Gange. 


Fra  Fæstekontoret.  31 


De  følgende  Dage  blæste  og  regnede  det; 
Arbejdet  i  Haven  standsedes,  og  Studenten  maatte 
holde  sig  inde.  Morten  deltog  nu  i  de  andre 
Folks  Arbejde  og  Maaltider.  Han  og  Per  savede 
Brænde,  Poul  huggede,  Søren  stablede  op. 

„Hvad  gaar  der  af  Poul?"  sagde  Drengen, 
„jeg  kan  ikke  faa  ham  til  at  gjøre  Kommers 
mere,  og  han  vil  slet  ikke  synge.  Dagen  bliver 
saa  lang." 

„Ingen  slipper  for  Sorg,  Barn."  svarede  Perr 
..men  Poul  bliver  nok  glad  igjen.  Jeg  længes 
ogsaa  efter  at  høre  ham  synge.  Den  Latter  og 
den  Sang  gjorde  Arbejdet  let  ogsaa  for  os 
Andre." 

Morten  følte  Bebrejdelsen,  og  hans  Blod  kogte 
op  i  Harme.  Det  var  den  Virkning,  Bebrejdelser 
plejede  at  have  paa  ham. 

Ved  Midaftenstid  slentrede  han  ned  til  Ind- 
kjørslen  og  saae  ud  over  Egnen. 

Jeg  gad  vidst,  tænkte  han,  om  det  er  den 
Sti  derhenne  ved  Rugmarken,  der  fører  til  Kroen. 
Ja,  længe  dyer  jeg  mig  ikke,  enten  Henrik  gaar 
med  eller  ej. 

I  det  Samme  puslede  det  bag  ved  ham,  og 
Bjørn  kom  farende.  „Hvad  vil  Du  her,  dit 
Bæst?u     Han  løftede  Foden  og  stødte  til. 

Det  kraftige  Spark  aflokkede  Hunden  et  gjen- 
nemtrængende  Hvl,   og  i  samme  Nu   svang  Pro- 

prietair  Storm  sig  over  Gjærdet,   der  skilte  Urte- 
haven fra  Vejen. 

„Hvad  gjorde  Du?     Hvorfor  hyler  den?" 

Morten  rystede,  da  den  høje,  myndige  Skik- 
kelse stod  foran  ham.  Husbond  var  nok  ordent- 
lig vred;    Blikket  var  truende,   Tonen   harmfuld. 

„Du  sparkede  den,  hvorfor  sparkede  Du  den? 
—  Kom  hen  til  mig,   Bjørn;  saadan,  min  gamle 
Dreng;  det  skal  ikke  ske  oftere,  vær  ganske  rolig, 
det  skal  ikke  ske  oftere."     Han  tav,   og   Morten, 
lavede  sig  til  at  gaa. 

„Bliv!  jeg  maa  tale  med  Dig.  Ser  Du,  jeg 
har  Ansvar  for,  at  Ingen  lider  Ondt  eller  gjøres 
Uret  her  paa  Gaarden,  og  skal  ogsaa  aflægge 
Regnskab  for,  hvordan  de  Umælende  behandles. 
Bed  Hunden  Dig,  blev  den  skudt.  Mishandler 
Du  den  eller  noget  andet  Kreatur,  har  Du  din 
Afsked.  Det  bliver  mellem  os,  men  nu  veed  Du, 
hvad  Du  har  at  rette  Dig  efter." 

.Morten  luskede  ind  og  hentede  Børen  med 
Gruset,    der    skulde  spredes   udenfor   Verandaen. 

Studenten  stod  indenfor  Glasvæggen  mellem 
Blomsterne  og  iagttog  Arbejdet.  Tilsidst  ban- 
kede han  paa  Glasset,  nikkede  ud  og  rettede  sig. 
Morten  forstod,  at  det  var  en  Paamindelse,  let- 
tede paa  Hatten  og  løftede  Hovedet,  men  det 
sank  snart  ned  igjen.  Saadan  han  var  bleven 
behandlet  og  det  for   et  usselt  Dyrs  Skyld,   men 

han  var  ligegodt  glad,  at  det  ikke  fortaltes  til 
dem  inde.  Hvor  saae  den  unge  Herre  bleg  og 
fin  ud,  og  saa  var  det,  som  Øjnene  bleve  større 
og  større.  Nej,  han  vilde  dog  nødig  skifte  saa- 
længe  — 

„Vil  Morten  komme  ind?"  det  var  Fru  Storm, 
der  kaldte,  „min  Søn  fandt,  at  Du  saae  daarlig 
ud,  og  saa  bad  han  mig  kvæge  Dig  med  lidt 
Smørrebrød  og  Maltøl.  —  Tag  Plads  ved  det 
lille  Bord  her  i  Forstuen  og  giv  Dig  Tid;  Du 
naar  alligevel  nok  at   blive   færdig   inden  Aften." 

„Magelig!  -  -  Fruen  maa  sige  Studenten  saa 
mange  Tak.     Jeg  længes  efter  ham." 

Fru  Storm  svarede  ikke,  men  Haanden  lag- 
des paa  hans  Skulder,  og  han  saae  en  Taare 
falde. 

Hvor  kunde  jeg  ogsaa  sparke  den  Hund,  han 
holder  af?  Aa,  jeg  vilde  ønske,  at  jeg  var  ander- 
ledes til  Sinds! 

Saa  vidt  kom  Morten  den  Aften. 


Smaaregn  og  Blæst,  Dag  ud,  Dag  ind,  og 
det  sidst  i  Juni.  Naar  kunde  Studenten  komme 
ud  igjen?  —  De  sagde,  at  han  havde  spyttet 
Blod,  og  Lægen  havde  været  der  to  Gange, 
men  nu  var  han  igjen  oppe  og  følte  sig  raskere. 


34  F''a  Fæstekontoret. 


Morten  fik  et  venligt  Nik,  da  han  gik  forbi  Have- 
stuen. 

Og  Dagene  gik  deres  rolige  Gang.  Uden 
selv  at  mærke  det  lærte  Morten  at  skynde  sig, 
og  saa  ophørte  Arbejdet  at  kjede  ham.  Per 
hængte  i  med  urokkelig  Stadighed,  og  Poul  ar- 
bejdede med  et  Liv  og  en  Iver,  der  uvilkaarlig 
vakte  Kappelyst.  Sangen  lod  vel  ikke  som  før, 
men  hørtes  dog  imellem.  Kommers  og  Leg  var 
derimod  ophørt,  og  Latteren  bleven  sparsom. 
Poul  saae  ældre  ud,  var  ligesom  bleven  hel 
voksen  paa  en  Gang.  Mod  den  nye  Karl  var 
han  altid  høflig  og  imødekommende;  men  Ingen 
vidste,  hvordan  det  var  ment,  tænkte  Morten. 

En  Dag  lagde  Husbonden  sin  Arm  om  Pouls 
Hals.      „Hvad  er  der  i  Vejen,  min  Dreng?" 

„Der  kan  rejse  sig  Noget  i  En  —  og  saa 
lærer  man  sig  selv  rigtig  at  kjende." 

„Og  ogsaa  Herren,  ikke  sandt?" 

„Jo,  det  gjør  man.  Ingen  kunde  magtet  det 
uden  Han,  —  ellers  var  jeg  gaaet  til  min  Hus- 
bond. " 

„Ja,  det  veed  jeg."  Han  lagde  sin  Haand 
paa  Pouls  Hoved. 

Men  Morten  knurrede  i  sit  Hjerte;  Husbonden 
havde  ikke  engang  set  til  ham.  Naar  en  anden 
En  vilde  skabe  sig  og  snakke  helligt,  faldt  der 
vel   ogsaa  Klap   og  Kjærtegn   i    hans   Lod,    men 

før  —  Eden  hvislede  ud  mellem  Tænderne,  me- 
dens Træskoen  sparkede  til  de  dejlige,  hvide 
Skovstjerner,  der  voksede  udenfor  Havegjærdet. 
Busken  reves  helt  op  og  vendte  Roden  i  Vejret, 
men  Mortens  Sind  havde  faaet  Luft. 

Dagen  efter  skinnede  Solen  klart,  og  det  var 
blevet  blikstille.      Morten  saae  ud  over  Stranden. 

.,1  Dag  kommer  Studenten  nok  ud,  tænker  jeg." 

Det  var  et  halvt  Spørgsmaal,  og  lille  Søren, 
der  stod  i  Nærheden,  svarede  betænkeligt: 

„Nu  kommer  det  an  paa,  om  han  har  Kræf- 
ter: det  er  svært,  som  han  tager  af." 

„Vrøvl!  —  hvad  kommer  det  Dig  ved?1' 

„Jeg  holder  jo  ogsaa  af  ham,  Morten,  det 
gjør  vi  Alle.  —  Hør,  jeg  kan  ikke  forstaa,  at 
Du  dyer  Dig  for  at  gaa  ind  med,  naar  Herren 
læser." 

..Hold  Mund!"  —  Hvor  turde  Drengen  blande 
sig  i  hans  Ting?  Havde  det  ikke  rykket  i  ham 
hver  Dag,  naar  de  Andre  gik  derover,  men  han 
vilde  ikke,  nej,  han  vilde  ikke.  „Hold  Mund, 
Knægt." 

Men  Søren  vilde  ikke  holde  Mund,  og  saa 
sagde  han  ganske  kjækt:  „Prøv  det  en  Gang, 
Morten;  jeg  synes.  Du  skulde." 

„Xaa,  det  synes  Du!  —  Vil  din  usle  Hvalp 
lære  mig,  saa  skal  jeg  lære  Dig!"  et  vældigt 
ørefigen  ledsagede  Ordene. 


36  ^ra  Fæstekontoret. 


Drengen  skreg  højt,  for  det  kom  saa  uventet; 
men  i  næste  øjeblik  fattede  han  sig  og  stod  ret 
op  som  en  lille  Soldat. 

„Sagde  jeg  det  til  Husbond,  var  det  ikke  godt 
for  Dig,  Morten,  men  det  har  jeg  da  lært  derinde 
om  Morgenen,  at  man  skal  tilgive." 

„Vil  Du  have  mere?" 

„Tys!"  —  Proprietair  Storm  stod  foran  dem. 
„Vaer  Din  Haand,  Morten,  og  vaer  Din  Mund. 
Du  kan  gaa,  Søren.  Det  er  første  Slag,  Du  har 
faaet  her  paa  Gaarden,  min  Søn,  og  det  skal 
siges  til  Din  Ære,  at  det  var  ufortjent.  Du 
nævner  det  ikke  til  Nogen." 

„Nej,  Husbond." 

Proprietair  Storm  tav,  til  Drengen  var  ude  af 
Syne,  saa  strøg  han  sig  over  Panden  paa  den 
ham  egne  Maade  og  sagde  strengt: 

„Det  er  anden  Gang,  Dit  onde  Sind  er  gaaet 
ud  over  Andre ;  sker  det  tredie  Gang,  maa  Du 
rejse.  Stakkels  Lille,  han  har  ingen  Fader  at  ty 
til,  derfor  er  mit  Ansvar  dobbelt.  —  En  saadan 
Raahed!  Har  Du  selv  været  vant  til  at  faa 
Prygl?     Jeg  mener  som  voksen?"' 

Morten  fremmumlede  et  Nej,  skjøndt  et  Ja 
havde  været  mere  stemmende  med  Sandheden. 

Hr.  Storm  saae  paa  ham  med  et  bedrøvet 
Blik. 

.,Her  paa  Gaarden  holdes  baade-  Løfter  og 
Trusler."  sagde  han,  „nu  veed  Du  det  og  kan 
tage  Dig  i  Agt." 

Sikke  Anstalter !  —  Nej,  han  holdt  det  ikke 
ud.  —  Saadan  en  Unge,  og  saa  blev  han  kaldt 
Søn;  Ingen  havde  nogensinde  kaldt  ham  Søn. 

„Er  Morten  her?"  Ane  Lise  kom  løbende; 
Solen  stak  lige  ind  i  det  smilende  Ansigt;  hun 
maatte  skygge  for  øjnene  med  Haanden. 

„Skal  jeg  Noget?" 

„Studenten  vil  ned  i  Haven,  han  spurgte  om 
Dig.  —  Vi  Andre  ere  nærved  at  blive  skinsyge 
paa  Dig,  Morten,  for  det  er  saadan  en  Glæde  at 
hjælpe  ham." 

„Jeg  tror,  han  holder  mest  af  mig." 

„Mon  han  gjør?"  hun  saae  forundret  hen  paa 
ham,   „Du  har  dog  været  her  saa  kort." 

„Det  kommer  ikke  an  paa  Tiden  men  paa, 
om  man  stemmer." 

„Ja,  det  er  et  sandt  Ord."  —  Saa  den  nye 
Karl  og  Studenten  stemmede!  Ane  Lise  kunde 
ikke  faa  det  af  Tankerne. 

„Goddag,  Kammerat!  -  Det  var  godt,  Du 
kom,  for  det  kniber  med  Gangen.  Stranden  naa 
vi  ikke  i  Dag;  men  naar  Du  vil  føre  mig  midt 
ud  paa  Græsplainen,  vil  jeg  ligge  der  paa  Tæppet 
lige  i  Solen.  —  Xaa,  hvad  har  Du  saa  havt  for, 
Morten,  i  al  denne  Tid?" 

„Forskjelligt,  men  jeg  har  ligegodt  savnet 
Studenten." 

„Har  Du?  —  Sæt  Dig  her  hos  mig,  det  har 
ingen  Hast  med  Arbejdet.  Er  Du  nu  bleven  rig- 
tig hjemme  her  paa  Gaarden  og  Kammerat  med 
Poul?  Det  er  et  Pragteksemplar  af  en  Gut,  den 
Poul.  Henrik  kjender  jeg  mindre;  jeg  har  egent- 
lig aldrig  kunnet  faa  ham  i  Tale.1' 

„Endnu  er  jeg  ikke  Kammerat  med  Nogen, 
for  man  veed  ikke,   hvad  der  bor  i  Mennesker." 

Et  Pragteksemplar!   —  Mon  Studenten  vidste? 


„Der  er  Abekomedie  paa  Kroen,"  fortalte 
Henrik  et  Par  Dage  senere,  „jeg  havde  nok  Lyst 
at  se  det.  Femogtyve  øre  er  da  ingen  Formue. 
Hvad  siger  Du,  Morten?" 

„Jeg  er  med." 

„Og  Du  har  Penge?  For  jeg  kan  ingen  und- 
være. " 

Ja,  han  havde  halvtredsindstyve  øre. 

„Det  er  til  Billet  og  en  Bajer;  mer  vil  jeg 
heller  ikke  spendere,  for  jeg  har  faaet  mig  en 
Sparekassebog,  skal  jeg  sige  os." 

„I  skulde  heller  blive  hjemme, u  raadede  Avls- 
karlen,  „for  det  er  noget  rigtigt  Gjøgl." 

„Hvor  gammel  er  Per?"  der  spurgtes  dril- 
lende, men  Svaret  lød  sagtmodigt  og  mildt: 

„To  Snese  og  fire  til,  saa  jeg  har  set  mer 
end  en  ung  Karl  strande  paa  det  Skjær,  der  kal- 
des Kroliv.  —  Glem  nu  ikke,  at  Porten  lukkes 
bestemt  Klokken  ti." 

Saa  kom  det  gode,  nye  Tøj  da  paa,  og  Mor- 
ten barberede  sin  Smule  Skjæg  og  kæmmede  det 
kortklippede  Haar,  til  det  glindsede.  Det  var  rig- 
tignok et  andet  Ansigt  end  det,  Spejlet  havde  vist 
første  Dag.  Han  kunde  ikke  blive  kjed  af  at  se 
paa  sig  selv. 

„Skal  Du  ikke  med?"  spurgte  han  Ane  Lise 
i  Forbigaaende. 

„Nej,  jeg  har  Andet  for.  Fruen  siger  des- 
uden, at  det  er  raa  og  plumpe  Kunster.  —  Saa 
faar  Poul  nok  Lov  til  at  hjælpe  Studenten  ned 
til  Stranden  i  Dag." 

„Vil  han  til  Stranden?" 

„Ja,  for  han  føler  sig  raskere.  —  Farvel,  god 
Fornøjelse!" 

Hvad  skulde  han  gjøre,  var  det  ikke  bedre 
at  blive  hjemme,  end  lade  Poul  faa  den  Glæde? 
Morten  tøvede,  men  Henrik  sagde:  „Kommer 
Du!"  og  saa  gik  han. 

Latter    og   Udraab,   Eder  og  Velkomsthilsner,' 
Lugt  af  daarlig  Tobak  og  stærk  Punsch.     Morten 
følte  sig  hel  hjemlig  tilmode,    og  hør,    der  tralle- 
des en  af  de  Viser,  han  kjendte. 

„Skal  vi  tage  os  en  Snaps,  før  vi  gaa  ind, 
Henrik?" 

„Gjør,  hvad  Du  vil,  jeg  venter  til  Siden." 

Saa  tog  Morten  da  en  Snaps  og  nok  en.  — 
Abernes  Kunster  brød  han  sig  mindre  om,  men 
Kortspillet  inde  i  Krostuen  fristede. 

„Vil  Du  med?"   spurgtes  der. 

„Jeg  veed  ikke,"  han  skottede  til  Henrik,  der 
trak  paa  Skuldrene. 

„Vi  har  jo  ingen  Penge;  kom,  Morten!" 

„Men  I  har  Kredit,  Karlene  paa  Højgaard  har 
altid  Kredit.  —  Vil  Du  med,  saa  bryd  Dig  ikke 
om  den  Anden." 

„Lad  gaa!"  —  han  tog  Plads. 
Henrik   drak  01  og   læste  Aviserne,    saa  rejste 
han  sig.     „Nu  er  det  Tid,  Morten!" 

„Gaa  Du  bare,  jeg  kommer  straks." 

Da  Henrik  var  gaaet,  forlangte  han  ny  Punsch. 
Spillet  gik  ivrigere  og  ivrigere.  Morten  sang,  saa 
det  hørtes  helt  ind  i  Kromandens  egne  Værelser 
og  skræmmede  hans  Hustru. 

„Lad  det  nu  være  nok,  Folk!  Klokken  er 
mange,  gaa  hver  til  Sit.  Karlen  fra  Højgaard 
skylder  to  Kroner." 

„Og  tre  til  os  fra  Spillet.  Vi  vil  ikke  snydes 
og  henter  dem  en  af  Dagene." 

Det  var  det  Sidste,  Morten  hørte,  medens  han 

ravede  gjennem  Skjænkestuen  og  Gangen  hen 
til  Yderdøren. 

Den  friske  Luft  klarede  dog  Tankerne  en 
Smule.  Var  der  ikke  en  Sti?  Jo,  men  den 
mægtede  han  ikke  at  finde;  det  var  bedre  at  gaa 
ligeud  ad  Landevejen.  Helst  havde  han  sat  sig 
i  Grøften  og  sovet  ud. 

Maanen  skinnede  klart;  og  de  udstrakte  Enge, 
der  dækkedes  af  hvide  Taager,  lignede  store 
Søer.  Stranden  saas  langt  ude;  Bølgerne  blin- 
kede i  Maaneskinnet.  Dernede  paa  Pynten  havde 
Studenten  nok  siddet  med  Poul,  medens  han  havde 
moret  sig.  Sikken  en  Morskab!  Og  hvordan 
skulde  han  nu  komme  ind?  —  Porten  lukket, 
han  tænkte  det  nok!  Der  var  ikke  Andet  for  end 
at  banke  Per  op. 

,,Yent  lidt,  saa  kommer  jeg.  —  Gaa  sagte, 
Morten ;  kan  Du  selv  tie,  skal  jeg  tie,  men  Hus- 
bond maa  naturligvis  vide  det." 

Tredie  Gang!     Xaa,  saa  var  det  altsaa  forbi. 

„Kan  Du  hjælpe  Dig  selv?  —  Godt,  jeg  vidste 
det  jo  ikke.  —  Nej.  Du  gaar  fejl,  Døren  er  lige 
for. " 

„Lad  mig  i  Fred,  bliv  mig  fra  Livet!"  han 
kastede  sig  paaklædt  paa  Lejet. 

Det  var  ingen  Fornøjelse  at  vaagne  næste 
Morgen  i  den  stille,  tomme  Stue.  Han  følte  sig 
træt,    tung  og   ør  i   Hovedet.     Klokken  var  over 

syv;  hvordan  var  det  nu,  hvad  var  sket?  —  Aa, 
nu  huskede  han  det  Hele. 

Nej,  hvor  hans  pæne  Toi  saae  ud,  og  han 
selv !  Fy,  han  gad  ikke  se  paa  det  Ansigt.  —  Og 
nu  skulde  han  rejse!  Husbond  havde  sagt  tredie 
Gang,  og  dette  var  tredie  Gang.  Bare  han  dog 
fik  Lov  til  at  blive  Juli  Maaned;  han  havde  jo 
langt  fra  aftjent  Klæderne,  men  maaske  de  beholdt 
Klæderne. 

Morten  sank  sammen,  for  det  gik  med  Et  op 
for  ham,  hvor  godt  han  havde  havt  det.  Ja, 
lige  fra  den  Stund,  da  han  klædtes  i  nyt  Tøj  og 
fik  styrkende  Mad,  havde  der  kun  mødt  ham 
Overbærenhed  og  Godhed.  Og  saadan  en  dejlig 
Seng,  rigelig  Kost  og  overkommeligt  Arbejde.  Det 
haarde  Slid  i  Moser  og  Teglovne,  der  næsten  gjorde 
En  til  Trældyr,  var  man  fri  for.  —  Naa,  der  kom 
Per,  hvad  vilde  nu  han?  Morten  vendte  Ryggen 
til  og  skjulte  Ansigtet  i  Hænderne. 

Per  nærmede  sig  roligt.  „Du  skal  arbejde  i 
Haven,"  sagde  han,  „men  spis  først  en  Bid.  — 
Tag  Dig  sammen,  Morten  ;  dette  kan  ikke  gaa  an." 

„Hvorfor  skulde  jeg  tage  mig  sammen,  naar 
jeg  dog  skal  bort?" 

„Skal  Du  bort?" 

„Ja,  Herren  har  sagt  det." 

„Har  Du  talt  med  ham?" 

„Ikke  i  Dag,  men  før." 

„Vær  ganske  rolig,  Du  kommer  ikke  bort  for 
dette,  ikke  for  første  Gang.  —  Jeg  veed  af 
Erfaring,  hvordan  han  holder  ud  med  En.  Det 
var  da  heller  ikke,  fordi  jeg  var  en  velanbefalet 
og  dygtig  Karl,  at  Husbond  fæstede  mig;  nej, 
langtfra,  jeg  tor  nok  sige,  at  jeg  var  den  usleste 
af  alle  Karlene  paa  Fæstekontoret.  Og  Du  selv, 
Morten,  veed,  hvordan  Du  havde  det." 

„Jeg  tænkte,  at  det  var  den  lille  Løn,  der 
fristede. " 

„Saa  tænkte  Du  fejl,  og  det  veed  Du  ogsaa 
godt  nu." 

Per  stod  lige  saa  mild  og  stille  foran  ham, 
rede  til  at  v-ise  ham  sit  gamle  Menneske,  ligesom 
han  første  Dag  viste  ham  sit  gamle  Tøj. 

,,Jeg  var  meget  værre  end  Du,  Morten,  for 
jeg  havde  havt  skikkelige  Forældre  og  ordentlige 
Tjenester  og  løb  dog  vild.  —  Der  var  en  lille 
Pige,  jeg  holdt  af,  en  stakkels,  ung  En  —  og 
hun  sveg  mig,  gik  efter  Penge  og  blev  ulykkelig. 
—  Drik  dulmede  i  øjeblikket,  syntes  jeg,  men 
værre  og  værre  blev  det.  Saa  traf  Husbond  mig, 
jeg  kom  her  og  begyndte  at  vaagne;  men  allige- 
vel gik  det  mig  som  Dig  i  Gaar.  —  Aa,  hvor 
jeg  fortrød  det;  men  fra  den  Tid  af  slog  jeg  Rod 
her  paa  Gaarden.  —  Tys,  der  er  Husbond!" 
Han  skyndte  sig  ud. 

Morten  rejste  sig,  men  Benene  rystede  under 
ham. 

„Hvad  er  det,  jeg  hører?"  Stemmen  lød  mere 
bedrøvet   end  vred.     Den  unge  Karl  saae  sky  op. 

„Skal  jeg  bort  straks?" 

„Det  har  jeg  ikke  tænkt;  dette  regnes  ikke 
for  tredie  Gang,  det  er  jo  noget  Andet.  Ja,  kom 
Du  tre  Gange  hjem,  som  i  Nat,  saa  troer  jeg 
nok,  Du  maatte  rejse.  —  Sæt  Dig  ned,  og  lad  os 
tale  sammen.  Da  jeg  fæstede  Dig,  tænkte  jeg 
nok,  at  Du  før  havde  været  med  i  Svir  og  Sværm, 
og  var  derfor  forberedt  paa,  at  Du  kunde  blive 
fristet  igjen,  saa  det,  der  skete  i  Gaar,  forundrer 
mig  egentlig  ikke.  Men  det  Andet,  at  Du  havde 
Hjerte  til  uden  mindste  Grund  at  sparke  den 
trofaste  Hund  og  slaa  Drengen,  gjorde  mig  frygte- 
lig ondt.  Maaske  tog  jeg  for  haardt  paa  Dig  i 
min  Harme.  Du  er  bange  for  mig,  Morten,  saa 
jeg  maa  vel  have  taget  for  haardt,  ikke  været 
taalmodig  nok.  —  Du  skulde  nødig  være  bange 
for  mig,  da  jeg  sandelig  er  Din  Ven." 

Morten  havde  intet  Svar  paa  rede  Haand, 
men  tilsidst  brast  det  ud :  „Jeg  har  aldrig  før 
kjendt  gode  Mennesker!"  Han  skjulte  Ansigtet 
i  de  store,  brune  Hænder. 

„Arme  Dreng!  —  Og  Du  har  heller  ikke 
kjendt  ham,  der  gjør  stakkels  Syndere  til  det, 
Du    kalder  gode  Mennesker.     Han   er   nu   allige- 

vel  ude  efter  Dig,  Jesus,    Din  Frelser,   for  Du  er 
en  af  hans  Dyrebare." 

Et  forvirret  Blik  og  en  afvisende  Hovedrysten 
var  Svaret. 

„Hvor  stor  Gjæld  kom  Du  i?" 

Saa  det  vidste  Husbonden  ogsaa;  aa  ja,  han 
kunde  vel  slutte  sig  til  det.  Morten  saae  hjælpe- 
los ned  for  sig. 

„Du  maa  sige  det  oprigtigt,  for  jeg  vil  klare 
straks.  Du  skal  intet  Mellemværende  have  med 
Nogen  paa  Kroen.  Jeg  vil  selv  ordne  Sagen,  og 
det  endnu  i  Dag.  Sig  frem!  Vi  trækker  det  siden 
fra  Lønnen." 
„Fem  Kroner." 

„Fem  Kroner  er  mange  Penge,  men  jeg  haaber, 
at  dette  er  Lærepenge." 

Da  Proprietair  Storm  var  gaaet,  trak  Morten 
Vejret.  —  -Saa  fik  han  da  Henstand.  Fast  i 
Saddelen  følte  han  sig  dog  ikke,  og  hvor  han 
skammede  sig! 

Saadan  Tøjet  saae  ud;  de  klæbrige  Punsche- 
pletter  vare  ikke  til  at  faa  af,  og  Cigaraske  havde 
brændt  Hul  to  Steder  paa  Ærmerne.  Nu  var  den 
Glæde  endt.  —  Xaa,  saa  var  det  vel  bedst  at 
gaa  ned  til  Arbejdet  i  Haven;  lige  saa  godt 
springe  som  krybe  i  det. 

„Goddag,  Morten!  — -  Du  ser  jo  ikke  engang 
herind." 

„Har  Studenten  det  bedre?" 

„Ja,  meget  bedre  efter  det  sidste  Anfald.  Nu 
faar  jeg  nok  et  Par  gode  Dage,  det  er  som  en 
Gave.  —  Kom  herhen,  og  giv  mig  Armen;  Du 
forstaar  det  dog  allerbedst." 

„Bedre  end  Poul?" 

„Poul  bar  mig  ned  til  Stranden ,  det  gode 
Menneske;  men  jeg  vil  hellere  gaa." 

Saa  Poul  havde  baaret  ham!  — 

„Naa,  morede  Du  Dig  godt  hos  Aberne?" 

„Veed  Studenten?" 

„At  I  gik  til  Abetheatret,  ja,  jeg  saae  Jer 
gaa.     Var  det  ikke  noget  elendigt  Gjøgl?" 

„Aberne  var  ikke  det  Værste;  aa,  jeg  er  saa 
ulykkelig,  men  Studenten  veed  nok  Ingenting." 

„Er  Morten  ulykkelig?    —    Nej,    det  veed  jeg 
rigtignok  ikke;  hvad  er  der  sket?" 

„Jeg  spillede,  og  jeg  drak,  og  jeggjorde  Gjæld, 
og  mit  gode  Tøj  er  næsten  ødelagt.  Og  jeg  har 
gjort  meget  mere  end  det;  der  er  ikke  saa  usselig 
en  Skabning  til  paa  Jorden;  men  Studenten  er 
den  Eneste,  jeg  betror  det." 

Johannes  lagde  sin  Arm  om  hans  Hals. 

„Der  er  En,  som  er  ude  at  lede  efter  Dig, 
Morten,  og  nu  tror  jeg,  Du  begynder  at  gaa  ham 
i  Møde." 

„Nej,  det  gjør  jeg  ikke,  —  jeg  forstaar  det 
ikke,  og  jeg  tror  det  ikke." 

„Hvad  tænkte  Du  Konfirmationsdagen?" 

„Jeg  tænkte,  at  det  var  en  Skam.  min  Hus- 
bond lod  mig  staa  i  Sønnens  aflagte  Klæder.  Og 
saa  var  jeg  angst  for  at  svare  galt,  for  han  havde 
lovet  mig  Prygl,  hvis  jeg  svarede  galt;  men  dem 
fik  jeg  nu  alligevel  ikke." 

,,Din  Stakkel!  —  Og  hvad  sagde  gamle  Bedste- 
moder ? '' 

„Hun  kom  anstigende  i  Kisteklæderne  og  havde 
en  Psalmebog  eller  Bønnebog,  hvad  det  var,  med 
til  mig,  men  da  hun  mærkede,  at  hun  var  min 
Madmoder  i  Vejen,  pillede  hun  snart  af.  Jeg 
fulgte  hende  lidt  paa  Vej  og  solgte  siden  Bogen 
til  Kromandens  Moder.  For  de  Penge  var  jeg 
første  Gang  i  Karlelag  og  kom  saa  fra  min  Plads. " 

„Kan  Du  dit  Fadervor?" 

„Ja,  det  er  banket  altfor  godt  ind  i  mig,  da 
jeg  var  lille,  til  at  det  kan  glemmes." 

..Men  beder  Du  det?" 

„Nej,  jeg  har  ikke  læst  det,  siden  jeg  kom  ud 
mellem  Fremmede." 

„Og  saa  har  Du  glemt,  at  Du  havde  en  Fader 
i  Himlen,  der  hører  Bønner;  men  han  har  ikke 
glemt  Dig.  Jeg  tænker,  din  Frelser  har  bedt  for 
Dig  og  sendt  min  Fader  ud  efter  Dig." 

„Ja,  naar  Studenten  siger  det,  vil  jeg  ikke 
sige  imod;  men  jeg  tror  det  alligevel  ikke.  Hus- 
bond  sagde  før:    „Du  er  en  af  hans  Dyrebare"; 

han  sagde  det  til  mig,  men  jeg  tænkte,  at  det 
var  Vrøvl  eller  Løgn,  —  ja,  om  Forladelse,  men 
det  var  jo  en  Umulighed." 

„Fader  har  Ret;  men  det  er  rimeligt,  at  Du  ikke 
forstaar  det,  naar  Du  slet  ikke  kjender  ham,  der 
er  Synderes  Frelser.  Det  er  den  største  Lykke 
paa  Jorden  at  kjende  ham.  Kjendte  jeg  ikke 
ham,  vilde  jeg  være  bange  for  at  dø,  nu  kan  jeg 
næsten  længes.''  Armene  udraktes,  og  øjnene 
lyste. 

„Aa  nej,  sig  det  ikke!  Vi  kan  ikke  undvære 
Studenten."   — 

„De  veed  slet  ikke,  hvordan  jeg  er,"  begyndte 
han  lidt  efter,  og  der  var  undertrykt  Hulkegraad 
i  Stemmen,  „jeg  har  sparket  Bjørn,  bare  fordi 
jeg  var  arrig,  slaaet  Drengen  og  næsten  taget 
Livet  af  Poul  med  min  Ondskab.  Her  i  Huset 
gaa  de  Allesammen  og  tier,  og  saa  faar  man 
tilsidst  Ord  for  at  være  et  skikkeligt  Menneske, 
skjøndt  der  ikke  er  en  god  Blodsdraabe  i  En." 

Studenten  sagde  ham  ikke  imod;  han  sad 
ganske  stille.  Morten  saae,  at  han  foldede  sine 
Hænder. 

Det  varede  længe,  før  Morten  faldt  i  Søvn  den 
Nat.  Tankerne  tumlede  i  hans  Hoved;  Anklage 
efter  Anklage  rejste  sig  imod  ham,  og  det  lige 
fra  Barndomstiden.  Bjørn  var  ikke  den  eneste 
Hund,    han    havde    sparket,    nej,    han  havde  nok 

sparket  alle  de  Hunde,  der  kom  ham  i  Vejen, 
og  hvordan  havde  han  været  mod  de  gamle 
Heste  og  de  elendige  Kalve.  Og  saa  den  halte 
Dreng  med  det -blege  Ansigt,  som  han  altid  havde 
drillet  og  en  Gang  puffet,  saa  han  faldt  og  slog 
Tindingen  til  Blods.  Det  havde  været  hans  Lyst 
at  sige  noget  Saarende  til  de  Andre,  Noget,  der 
rigtig  kunde  ramme  og  snerte.  Den  hvasse  Tunge 
søgte  at  hevne  den  Ringeagt,  der  ofte  vistes  ham. 
„Din  Frelser  leder  efter  Dig,"  sagde  Studenten, 
og  Husbond  kaldte  ham  en  af  Herrens  Dyrebare. 
„Ja,  jeg  skal  love  for  det!"  han  rejste  sig  paa 
Albuen  og  lo  vildt,  „troede  jeg  det,  maatte  jeg 
være  gal." 


Da  Morten  næste  Dag  slog  Hø  ude  paa  Væn- 
get, kom  Søren  løbende,  fulgt  af  en  større  Dreng 
med  blanke  Støvler  og  Straahat. 

„Det  er  Sønnen,"  forestillede  Søren. 

Sønnen!  Studenten  var  Sønnen;  der  rejste  sig 
en  Uvillie  i  Mortens  Sind,  og  han  saae  ikke  op. 

„Jeg  maatte  straks  hilse  paa  den  nye  Karl. 
Johannes  holder  saa  meget  af."  En  lille  kraf- 
tig Haand  raktes  frem;  Morten  fik  et  ordentligt 
Haandtryk. 

Erik  havde  Faderens  øje  og  Maade  at  bære 
Hovedet  paa,  men  han  mindede  dog  ogsaa  baade 

om  Moder  og  Broder.  „Den  Karl,  Johannes 
holder  saa  meget  af,"  —  Morten  var  smeltet. 

Erik  blev  slaaet  af  Karlens  tungsindige  Ud- 
tryk, som  han  udlagde  paa  sin  Vis. 

„Du  maa  gjernegaa,  Søren,  jeg  kommer  straks." 
Han  ventede,  til  Drengen  ikke  kunde  øjnes  mere, 
gik  saa  tæt  hen  til  Morten  og  hviskede: 

„Johannes  er  saa  forandret;  Kræfterne  ere  rent 
borte;  hvad  tror  Du?"  —  Der  var  et  spændt  Ud- 
tryk i  Øjet,  som  vilde  han  læse  Mortens  inderste 
Tanke. 

„Jeg  tror  Ingenting,"  —  trøste  med  en  Løgn 
kunde  han  ikke. 

Drengen  brast  i  voldsom  Graad ;  det  var  hans 
første,  store  Sorg,  og  den  knuste  ham  næsten. 

„Min  Broder!" 

„Ja,  hans  Lige  findes  ikke,  derom  kan  vi  let 
blive  enige." 

Da  Erik  var  gaaet,  tog  Morten  igjen  fat  paa 
Arbejdet,  og  det  gled  rask  fra  Haanden,  men  selv 
gik  han  som  en  Drømmende.  Studenten  havde 
sagt  Ord,  der  kom  igjen  og  igjen:  „Din  Frelser 
har  sendt  Fader  ud  efter  Dig."  Først  syntes 
det  ham  tom  Tale,  men  efterhaanden  forstod  han 
Meningen  og  blev  bange,  ja,  underlig  nok,  han 
blev  bange,  at  der  dog  maaske  var  Noget  i  det. 
Alle  de  Andre  vendte  jo  Hovedet  bort,  da  de 
saae  ham,  men  Husbond  udvalgte  straks  ham  af 

hele  Flokken.  Hvad  vilde  han  med  saadant  et 
Vrag?  Og  hvorfor  kom  Poul  her  i  Huset?  - 

Da  Morten  næste  Morgen  var  færdig  med  at 
slaa  Græsplainen  ude  i  Haven,  raabte  Studenten 
ham  an. 

„Kom  herind  i  Lysthuset  og  hils  paa  mig! 
Den  friske  og  dog  varme  Morgenluft  lokkede 
mig  ud  i  det  Fri ;  Erik  fulgte  mig,  og  det  gik. 
Hvor  er  her  dejligt!  Roserne  dufte  helt  herhen, 
og  jeg  kan  se  Stranden,  naar  jeg  rejser  mig.  — 
Det  har  været  en  vidunderlig  Sommer!  Faderen 
er  rigtignok  naadig  imod  mig,  at  denne  sidste 
Sygdomstid  falder  om  Sommeren,  saa  jeg  kan 
sidde  ude  og  glæde  mig  ved  al  Jordens  Dejlig- 
hed. Selv  om  man  har  det  aldrig  saa  godt,  er 
Vinteren  trang  for  den,  der  ikke  kan  arbejde  og 
ikke  tør  komme  ud.  Sidste  Vinter  var  trang." 
Han  tav  et  øjeblik  og  gjentog  saa :  „Sidste 
Vinter!  —  Hvor  forunderligt  at  tage  helt  Afsked 
med  Vinteren.  Deroppe  er  ingen  Vinter,  men 
Sommer  uden  Ende.'' 

Morten  hørte  tavs  til.  At  Faderen  ikke  betød 
Husbond,  fik  han  da  ud. 

Efter  en  Stunds  Forløb  klappede  Studenten 
igjen  i  Hænderne;  det  var  hans  Maade  at  kalde 
paa. 

„Det    er  sandt,  jeg   vil   dog  sige  Dig,  at  der 

i  Dag  holdes  Andagt  herude  for  min  Skyld,  men 
Du  kan  frit  forlade  Arbejdet  og  gaa." 

„Skal  jeg  gaa?" 

„Vist  ikke,  jeg  ser  gjerne,  at  Du  bliver,  men 
vil  paa  ingen  Maade  tage  Dig  ved  Overrumpling. 
Vil  Du  helst  gaa,  skal  Du  gaa." 

„Aa  nej,  nu  er  jeg  her  jo.  —  Maa  jeg  sidde 
derinde  lige  bag  Studenten?" 

„Gjerne.  —  Der  har  vi  de  Andre." 

Erik  bar  sin  Faders  store  Spændebibel,  og 
Ane  Lise  kom  med  Psalmebøgerne.  Hun  gav 
hver  af  Folkene  en  og  satte  sig  saa  stille  paa 
Græsplainen  hos  de  andre  Piger.  Johannes  lænede 
sig  til  Moderens  Skulder  og  saae  i  hendes  Bog; 
Morten  havde  faaet  hans. 

„Der  er  en  Port,  som  aaben  staar"   — 
Tonerne  bruste  frem;   Morten  havde  Lyst  til 
at  flygte,  men  Vejen  var  jo  spærret. 

„Syng  med,"  hviskede  Studenten,   „selv  om  Du 
ingen  Stemme  har,  syng  bare  med." 

Jo,  Stemme  havde  han,  en  god,  klar,  stærk 
Stemme,  men  nej,  dette  kunde  han  ikke  synge. 
—  Nu  kom  Omkvædet  igjen: 

„O,  Dyb  af  Xaade  underlig! 

Den  Port  blev  lukket  op  for  mig!   — 

For  mig  —  for  mig  — 

Blev  lukket  op  for  mig!" 

Husbond  læste  om  Hyrden ,  der  leder  efter 
det  vildfarne  Faar,  finder  det  og  bærer  det  hjem. 
Og  saa  bad  han  en  Bøn,  at  vi  Alle  maatte  ty 
til  Hyrden,  ikke  flygte  for  ham,  men  stole  paa 
hans  Kjærlighed.  Han  vilde  ikke  straffe  os  for 
det,  der  var  sket,  men  slette  det  og  lægge  os 
paa  sine  Skuldre  med  Glæde. 

Saa  lød  Sangen  igjen.  —  Morten  krøb  helt 
sammen,  det  var,  som  om  det  Alt  havde  Bud  til 
ham. 

„Er  Xioghalvfems  Dig  ikke  nok?"   — 

Tilsidst  rejste  de  sig  op,  og  Husbond  sagde, 
at  de  vilde  forsage  den  Onde  og  tro  paa  Gud. 
Og  saa  kom  Fadervoret.  Morten  tænkte,  at  han 
aldrig  havde  hørt  det  før,  aldrig  vidst,  hvad  det 
var  at  bede.  At  Husbond  virkelig  stod  for  Guds 
Aasyn,  talte  til  ham  og  blev  hørt,  følte  han  med 
Undren  og  Gysen. 

De  rakte  hverandre  Haand,  før  de  skiltes,  men 
Morten  trykkede  sig  helt  ind  i  Krogen  mellem 
Blade  og  Grene;  Johannes  mærkede  det  og 
dækkede  for  ham.  Først  da  Alle  vare  gaaede, 
sneg  han  sig  ud.  Tale  med  Studenten  kunde 
han  ikke,  ikke  nu. 

Og  Leen  gjorde  sit  Arbejde  jevnt  og  regel- 
mæssigt, som  gik  det  ved  Maskinkraft,  men 
Mortens  Tanker  vare  langt,  langt  borte.  Under- 
ligt var    det,   at   efterhaanden    som   han  fik  øje 

for  sin  egen  Skyld,  kom  de  Andre,  dem,  han 
havde  levet  imellem  og  lagt  for  Had  til  at  staa 
i  et  andet  Lys.  Han  plejede  at  anklage  dem  og 
undskylde  sig  selv ;  nu  mindedes  han  pludseligt 
formildende  Omstændigheder,  fremrakte  Hænder, 
han  havde  tilbagevist,  noget  Godt,  han  havde 
lønnet  med  Ondt.  Hvor  saae  han  hende  for  sine 
øjne,  den  gamle  Bondekone,  Husets  Bedstemoder, 
der  sagde  til  ham,  at  hun  vilde  bøde  hans  Tøj 
og  hjælpe  lidt  paa  ham,  hvis  han  vilde  være 
ordentlig:  „For  Du  er  saa  forkommen."  — ■  Og 
dog,  naar  den  svære,  gamle  Kone  vraltede  til 
Kirke  om  Søndagen,  gjorde  han  Nar  af  hende 
for  de  andre  Folk,  efterlignede  hendes  Gang  og 
Stemme,  saa  hun  hørte  Latterkoret  og  vendte  sig 
om.  De  øjne  glemte  han  ikke;  men  Tøjet  pas- 
sede hun  alligevel  til  henad  Vinteren,  da  hun 
blev  syg  og  døde.  —  En  ordentlig  Husbond  havde 
han  ogsaa  havt  senere,  en  stræbsom,  skikkelig 
Mand,  der  gav  god  Kost  og  Løn,  men  nær 
havde  pryglet  ham  ihjel,  da  han  lærte  Sønnen 
et  Par  af  sine  Viser.  Han  havde  hadet  den 
Mand  og  havt  Lyst  til  at  hevne  sig,  men  nu 
var  Vreden  ovre,  og  han  tænkte,  at  Manden  i 
Grunden  havde  gjort  Ret.  —  Aa,  hvor  han  havde 
lært  Mange  de  Viser !  Og  naar  Pigernes  Uvillie 
og  Drilleri  æggede  ham,  gjorde  han  Gjengjæld, 
ligefrem   haanede   dem   med   at  tralle  op.  —  Og 

gamle  Bedstemoder,  —  Tanken  gjorde  et  Spring 
—  hun  skulde  nu  alligevel  have  sit  Brev,  som 
Studenten  ønskede,  og  han  vilde  skrive,  at  han 
blev  her,  for  hvor  skulde  han  ellers  hen?  Heller 
dø  end  leve  Livet  som  for. 

At  Husbond  havde  anklaget  sig  selv,  sagt,  at 
han  ikke  havde  været  taalmodig  nok  og  maaske 
for  haard,  kom  bestandig  igjen  frem  for  Tanken. 
Det  var  jo  som  en  Fader,  der  talte  til  sin  Søn. 
Aa,  saadan  en  ussel  En,  han  var! 

Det  stive  Sind  bøjedes. 


„Du  spiser  jo  ikke  Noget,"  sagde  Per,  da  de 
gik  ind  for  at  tage  Middagshvil,  „dette  kan  ikke 
gaa.  an." 

Morten  rystede  paa  Hovedet  og  vilde  gaa. 

„Bi  lidt,"  —  Per  lagde  sin  Haand  paa  hans 
Skulder,  —  „det  er  trangt  at  komme  igjennem, 
jeg  veed  det,  for  jeg  har  jo  været  samme  Vej; 
men  det  er  nu  saadan  med  mig,  at  jeg  ikke  kan 
tale  om  det,  som  jeg  maaske  skulde  til  Hjælp 
for  Andre.  Et  vil  jeg  dog  sige,  at  da  jeg  først 
lagde  mig  paa  Knæ,  helt  ned  paa  Knæ,  blev  jeg 
hjulpet." 

Ane  Lise  gik  ude  paa  den  lille  Eng  bag 
Haven  og  vandede  et  stort  Stykke  Lærred,  Pigernes 

Vinterflid;  da  hun  saae  Morten  komme,  gik 
hun  hen  til  ham  og  sagde  paa  sin  barnlige, 
tillidsfulde  Maade: 

„Det  er  svært,  som  Du  sørger;  det  er,  som 
var  han  din  egen  Broder.  Det  gjør  mig  ligegodt 
ondt  for  Dig,  Morten." 

„Ane  Lise  tager  fejl,"  han  saae  ned,  „det  er 
ikke  over  ham,  jeg  sørger." 

„Om  Forladelse!"  — ■  hun  rødmede  stærkt; 
saa  var  der  vist   En   langt  borte,   han    holdt   af. 

„Det  er  over  mig  selv!  —  nu  veed  Du  det." 

Den  unge  Pige  saae  næsten  ærbødigt  op  til 
ham.  „Den  Sorg  er  til  Velsignelse,  siger  vor 
Præst."  Det  blev  hvisket,  og  hun  smuttede  hur- 
tigt bort,  forskrækket  over  sin  egen  Dristighed. 

Velsignelse!  —  Hvor  hun  var  vis  i  sin  Sag. 
Aa,  hun  kjendte  ham  kun  lidt. 

Medens  han  arbejdede,  forfulgte  Psalmetonerne 
ham  og  ogsaa  Ordene,  især  Omkvædets  Ord: 
„For  mig,  for  mig,  er  lukket  op  for  mig." 

Mon  han  kunde  Melodien?  Han  havde  Lyst 
til  at  prøve,  men  der  var  ikke  en  Krog  saa  af- 
sides, at  han  turde  vove  det.  Jo,  maaske  dog 
under  Skrænten  ved  Stranden.  —  Nej,  han  turde 
alligevel  ikke,  men  gjentage  Ordene  turde  han, 
og  Lyst  til  at  knæle  ned  havde  han,  dog  heller 
ikke  det  turde  han.  Men  maaske  i  Aften,  naar 
det  blev  mørkt,  og  alle  de  Andre  vare  inde. 

Da  Aftenen  kom,  sneg  han  sig  derned  igien. 
Bølgerne  kom  brusende  og  knustes,  Række  efter 
Række,  mod  Stenene  paa  Bredden;  de  hvide 
Skumtoppe  lyste  i  Halvmørket.  Han  følte  sig 
tryg  her,  uset  og  ene.  —  Og  hvad  saa? 

Bede  forstod  han  ikke,  men  han  knælede  og 
spurgte  med  Psalmens  Ord: 

rEr  Xioghalvfems  Dig  ikke  nok, 
Dem  har  Du  jo,  Herre,  her. 
Men  Hyrden  svarede:  i  min  Flok 
Jeg  savner  dog  En,  jeg  har  kjær, 
Og  derfor  jeg  ud  i  Ørkenen  gaar 
At  søge  med  Flid  mit  tabte  Faar." 

Og  Morten  løftede  sine  Hænder  i  Vejret  fuld 
af  Længsel  efter  at  blive  fundet. 


Studenten  havde  været  daarligere  om  Natten, 
nu  henad  Morgenstunden  følte  han  sig  bedre, 
dog  kunde  han  ikke  forlade  Sengen.  Der  laa 
en  Sky  over  alle  Ansigter. 

Xaa,  nu  gik  de  ind  til  Andagten.  Per  saae 
saa  langt  efter  ham;  skulde  han  vove?  —  Aa 
nej,  nu  var  det  allerede  for  sent,  komme  ene 
bagefter  turde  han  ikke.  —  Men  lytte  udenfor 
maatte  han  alligevel.  Han  sneg  sig  hen  til  Ve- 
randaen. 

Da  Erik  saae  et  Glimt  af  Morten,  lukkede 
han  straks  Døren  paa  Klem.  „Skynd  Dig  ind, 
•det  trækker,"  sagde  han.  Det  var  ham  som  en 
Selvfølge,  at  Karlen  vilde  med. 

Der  var  saa  stille  i  den  store,  smukke  Stue, 
hvor  de  Alle  sad,  og  se,  over  Klaveret  hang  jo 
et  Billede  af  Hyrden  med  Lammet  paa  sin  Skul- 
der. Inde  i  det  lyse,  luftige  Sideværelse  laa  Stu- 
denten i  sin  hvide  Seng.  Han  var  endnu  blegere 
end  ellers  og  aandede  med  Besvær;  Haanden 
laa  kraftesløs  ovenpaa  Tæppet,  men  hvor  var 
der  en  Fred  over  Udtrykket.  Da  han  saae  Mor- 
ten, nikkede  han;  Ansigtet  lyste  af  Glæde,  og 
Kinden  fik  Farve. 

„Gaa  kun  derind!"  —  Husbond,  der  stod  i 
Døren,  gjorde  Plads.  Morten  skjulte  sig  bag  det 
lille  Skjærmbrædt  ved  Sengens  Fodende. 

Moderen  sad  ved  Fortepianoet.  Taarerne 
randt,  medens  hun  spillede;  synge  kunde  hun 
ikke  i  Dag.  Men  Husbond  sang,  det  var,  som 
hele  hans  Sjæl  laa  i  Ordene: 

„Til  Himlene  rækker  din  Miskundhed,  Gud, 
Din  Trofasthed  naar  dine  Skyer  — " 

Hvor  kunde  han? 

Saa  læste  han  Noget  om  en  liden  Stund; 
Morten  forstod  det  ikke;  men  han  saae,  at  Stu- 
denten indsueede  Ordene. 


Fra  Fæstekontoret.  59 


Der  var  et  øjebliks  Ophold,  saa  spurgte  Fa- 
deren, om  de  ikke  Alle  vilde  være  med  at  bede 
for  Johannes,  og  de  sagde  jo,  Morten  ogsaa,  han 
glemte  Alt  og  raabte:  „Jo!"  og  saa  knælede  han 
ned  og  gav  sig  helt  hen  i  Bønnen  for  den  Syge 
om  Lindring,  Kraft  og  Velsignelse.  —  „Den,  Du 
elsker,  er  syg,"  ja,  det  kunde  Husbond  roligt 
sige:  „Den,  Du  elsker".  Morten  syntes,  der  var 
nogen  Trøst  i,  at  Herren  deroppe  elskede  hans 
unge  Herre. 

Saa  blev  der  sunget:  „Befal  Du  dine  Veje," 
han  kjendte  den  fra  Confirmationstiden  og  nyn- 
nede med  uden  selv  at  vide  det. 

„Bliv  lidt,  Morten,  sæt  Dig  hos  mig." 

„Studenten  lider  Ondt." 

„Det  er  bedre  nu  —  og  selv  i  Nat,  da  det 
var  allerværst,  hvor  havde  jeg  det  ikke  godt ; 
hvor  husvalede  han  mig,  Jesus,  min  Frelser." 

Efter  en  Stunds  Forløb  sagde  han  med  svag 
Stemme  —  Morten  maatte  bøje  sig  ned  for  at 
hore  Ordene:  „Det  er  jo  Forskjellen,  at  de  Stak- 
ler, der  ikke  tro  paa  ham,  maa  lide  alene,  men 
naar  hans  Venner  lider,  staar  han  ved  deres 
Side  og  husvaler  dem.  Og  saaledes  vil  han  og- 
saa husvale  Fader  og  Moder  i  deres  Sorg,  for 
de  kan  jo  ikke  Andet  end  sørge.  Og  Dig,  Mor- 
ten, vil  han  ogsaa  husvale.  Du  husker  vel  nok, 
hvad  Fader   sagde,   at  Du   er  En    af  hans  Dyre- 

bare.  —  Og  det  skal  Du  ogsaa  vide,  at  Du  har 
været  en  Glæde  i  mit  Liv." 

tlJtO  ■ 

„Ja,  en  Guds  Gave.  —  Da  Fader  fortalte  om, 
hvor  forkommen  den  nye  Karl  var,  og  jeg  selv 
saae  Dig,  bad  jeg  en  Bøn,  der  er  bleven  op- 
fyldt. —  Ser  Du,  Faderen  hører  vore  Bønner; 
har  vi  ikke  Grund  til  at  takke!" 


Tanken  paa  den  Syge  derinde  i  Sengen  fulgte 
Morten,  hvor  han  færdedes.  Alen  saadan  gik 
det  da  egentlig  Alle  paa  Gaarden.  Stemmerne 
dæmpedes  uvilkaarligt ;  selv  naar  To  mødtes  langt 
borte  fra  Huset,  taltes  der  sagte. 

Erik  opsøgte  Morten  ude  paa  Marken;  han 
følte  Trang  til  at  udtale   sig  for  Johannes'  Ven. 

„Veed  Du,  hvad  jeg  vil,"  sagde  han  og  lagde 
Armen  om  Karlens  Liv,  Stemmen  var  halvkvalt, 
og  øjnene  hovne  af  Graad,  „jeg  vil  prøve  paa 
at  være  det,  han  vilde  have  været  —  saadan  for 
Fader  og  Moder  —  kan  Du  ikke  nok  forstaa 
det  —  bare  prøve.  Og  ogsaa  for  Dig,  Morten, 
jeg  skal  prøve.  —  Jeg  vil  være  Læge,  for  det 
havde  han  tænkt  at  ville  være,  og  saa  vil  jeg 
hjælpe    Mennesker,    hvor    jeg    kan  —  prøve    at 

gjøre  det.  —  Tror  Du,  det  vil  være '  ham  en 
Trøst  at  vide  det?" 

„Ja,  Erik;  jeg  tror,  han  vil  lægge  sin  Haand 
paa  dit  Hoved  og.  velsigne  dit  Forsæt." 

Morten  undredes  over  sine  egne  Ord,  men 
han  vidste,  at  saadan  vilde  Studenten  gjøre. 

Der  var  Noget  i  Barnets  store  Tillid,  som 
rørte  hans  inderste  Sjæl.  Aa,  han  skulde  vide! 
—  og  Ane  Lise,  der  paa  sin  stille  Vis  ligesom 
udmærkede  ham,  hun  skulde  vide! 

Morten  rettede  sig.  „Ja,  hun  skal  nu  faa  det 
at   vide;  jeg  vil  staa  i  et  sandt  Lys  for  hende." 

Hvorfor  just  for  hende,  kunde  han  have  spurgt; 
men  det  gjorde  han  ikke;  derimod  følte  han  en 
levende  Taknemmelighed  over,  at  han  aldrig 
havde  været  inde  i  pjanket  Kjæresteri  eller  endnu 
værre  Daarlighed.  At  det  var  Pigernes  Uvillie 
og  Ringeagt  for  den  saa  daarligklædte  Karl,  der 
havde  bevaret  ham,  ikke  hans  eget  Sindelag, 
vidste  han  kun  altfor  godt  og  dømte  sig  derfor 
skyldig  ogsaa  i  dette. 

Det  var  en  varm,  stille  Solskinsdag;  Poppel- 
træerne ved  Gjærdet  susede  sagte ;  det  rige,  klare 
Sommersollys  kastede  en  festlig  Glands  over  hele 
Egnen.  Blot  Studenten  kunde  se  det,  tænkte 
Morten;  hvor  gjerne  bar  jeg  ham  ikke  hed  til 
Stranden  paa  mine  Arme.    „Det  gaar  opad  Bakke 

med  Dig  og  ned  med  mig,"  havde  han  forudsagt, 
og  det  var  sket.  Saadan  en  Pjalt,  han  havde 
været  den  Gang,  og  nu!  En  hidtil  ukjendt  Fø- 
lelse af  Ungdom  og  Styrke  gjennemstrømmede 
hele  hans  Væsen,  men  Studenten  laa  kraftesløs 
paa  Lejet. 

Der  gik  Poul  nede  paa  Landevejen;  Morten 
nærmede  sig. 

„Gid  Du  vilde  synge  igjen,  Poul,  tralle  op, 
som  Du  plejede." 

„Det  er  ikke  Tid  til  at  tralle." 

„Deri  har  Du  Ret.  —  Jeg  mente  bare,  at 
Du  ikke  maa  hade  mig." 

„Tror  Du,  at  jeg  gjør  det?"  Der  var  en 
saadan  Hjertelighed  i  Ansigt  og  Stemme,  at  Mor- 
ten ufortøvet  svarede:  „Nej,  men  jeg  hader  mig 
selv." 

„Det  skal  Du  ogsaa,  Morten,  alt  det  Gamle 
skal  Du  hade.  Men  det  Nye,  det,  Gud  har  vir- 
ket i  Dig,  det  skal  Du  takke  for.  Jeg  synes, 
Du  er  som  et  helt  andet  Menneske." 

Et  andet  Menneske!  —  Morten  grublede  over 
Ordene.  Hvordan  var  han,  da  han  kom  her, 
hvad  havde  han  tænkt  paa?  Aa,  det  var  nok 
kun  paa  sig  selv;  og  hvad  havde  han  brudt  sig 
om?  Ogsaa  kun  om  sig  selv.  Og  skulde  han 
svare  til  Alt,   hvad  der  laa  bag  den  Tid,  maatte 

han  forgaa.  Men  Studenten  sagde,  og  det  stod 
1  Sangen,  at  Han  ledte  efter  os  for  at  tilgive 
os,  frelse  os  fra  Synden  og  fore  os  ind  i  et  nyt 
Liv. 

Morten  sank  paa  Knæ;  han  forstod  ikke  at 
stile  sin  Bøn,  vidste  neppe  selv,  hvad  han  trængte 
til,  men  Herrens  Aand  talte  i  ham  med  uudsige- 
lige Sukke. 


Natten  var  gaaet  bedre;  Johannes  rejste  sig 
paa  Albuen  og  hilste  den  lille  Skare,  der  kom 
ind  til  Andagten,  øjet  søgte  Morten  og  lyste, 
da  han  opdagedes.  Haanden  vinkede,  og  han 
fik  sin  Plads  bag  Skjærmbrædtet  ligesom  Dagen 
forud. 

Det  vilde  dog  vist  glæde  Studenten,  om  han 
sang  med;  han  troede  nok,  at  han  kunde. 

Proprietair  Storm  saae  op,  for  der  var  Malm 
i  Mortens  Røst,  og  Studenten  nikkede  til  sin 
Moder,  der  prøvede  paa  at  smile.  Det  maatte 
hun  gjøre  mange  Gange  om  Dagen.  Han  laa 
jo  der  i  Fred  og  Glæde,  ja,  trods  Lidelserne,  i 
Glæde  og  ligesom  kaldte  paa  hendes  Forstaaelse, 
paa  det  Smil,  han  kjendte  og  elskede. 

„Bliv  lidt,  Morten,"  bad  han;  „vær  rolig, 
Moder,  jeg  skal  ikke  tale  for  meget.'' 

„Sæt  Dig  her,  lidt  nærmere,"  sagde  han,  da 
de  vare  ene.  „I  Dag  vil  jeg  gjerne  til  min  Her- 
res Bord,  styrkes  til  Rejsen.  —  Har  Du  nogen- 
sinde været  til  Alters?" 

„Nej." 

„Det  glæder  mig!  —  Men  hvordan  gik  det 
til,  at  Du  ikke  fulgte  med  de  andre  Konfir- 
mander?" 

„Præsten  talte  med  mig  Dagen  for,  og  saa 
mente  han,  det  var  bedre  at  vente." 

„Og  saa  slap  han  Dig  helt?" 

„Det  gjorde  han;  men  han  havde  nu  ogsaa 
Meget  at  tænke  paa,  og  jeg  kom  jo  snart  fra 
Egnen." 

Johannes  tav  en  Stund,  saa  lagde  han  sin 
Haand  paa  Mortens  og  spurgte:  „Skal  jeg  for- 
klare Dig  lidt  om  Nadveren,  men  Du  maa  bøje 
Dig  ned  til  mig." 

Morten  knælede  ned  ved  Sengen,  og  saa  for- 
talte den  Syge  med  simple  Ord  om  Frelseren  og 
hans  Disciple,  om  Fodvadskningen  og  det  hellige 
Maaltid,  hvori  han  forener  sig  med  os,  som  med 
dem.  Det  var  jo  Alt  nyt  for  Morten,  og  han 
lyttede  aandeløs. 

„Ser  Du,  vi  komme  ikke  til  Nadverbordet, 
fordi  vi  ere  gode  og  rene,  men  fordi  vi  trænge 
til  og  længes  efter  at  blive  det,   efter   at  faa  Del 

i  hans  Natur.  —  Hvor  vidunderligt!'4  —  Det  var, 
som  bøjede  han  sig  i  Tilbedelse. 

Lidt  efter  vendte  han  sig  igjen  til  Morten  og 
spurgte  kjærligt:      „Tror  Du  det?" 

„Jeg  tror  hvert  Ord,  Studenten  siger,"  lød 
det  bestemte  Svar. 

Smilet  gled  endnu  engang  over  Mund  og 
øje,  men  der  var  dyb  Alvor  i  Stemmen:  „Det 
er  ikke  mig,  Du  skal  tro  paa,  Kjære,  det  er  paa 
ham." 

„Det  gjør  jeg  ogsaa,"  Taarerne  randt  nedad 
Mortens  Kinder,  „jeg  tror,  at  han  vil  bjerge 
mig." 

„Saa  tør  Du  ogsaa  vove  at  gaa  til  det  Bord, 
hvor  han  endnu,  som  da  han  var  hernede,  hol- 
der Maaltid  med  Syndere.  —  Jeg  vil  ikke  over- 
tale Dig;  Du  maa  paa  ingen  Maade  gjøre  det 
for  min  Skyld.  —  Betænk  Dig  vel,  men  glem 
ikke,  at  hans  Arme  ere  udbredte,  og  at  det  er 
fra  ham,  vi  faa  Kraft  til  det  nye  Liv." 

Der  var  ikke  Noget  at  betænke  sig  paa, 
mente  Morten,  men  han  tav,  for  han  vilde  gjøre, 
hvad  Studenten  ønskede.  Og  saa  tænkte  han 
over  det,  og  jo  mere,  han  tænkte,  desto  stærkere 
blev  Lysten  til  at  komme  med.  Det  havde  været 
svært  for  ham,  ja  næsten  umuligt,  at  tro  paa 
Menneskenes    Kjærlighed,     men    det    havde    han 

lært.  Det  havde  ogsaa  været  svært  for  ham  at 
tro  paa  Guds  Kjærlighed,  paa  en  Frelser,  men 
Studenten  havde  gjort  det  saa  indlysende,  lige- 
frem vist  ham,  hvordan  den  himmelske  Kjær- 
lighed havde  søgt,  fundet  og  baaret  ham.  Mor- 
ten bøjede  sit  Knæ;  der  var  ingen  Tvivl  i  hans 
Sjæl,  kun  Forventning  og  Undren. 

Efter  Bordet  saae  han,  at  Per  skiftede  Tøj 
fra  inderst  til  yderst,  og  saa  gjorde  han  det 
Samme.  Pletterne  vare  der  jo,  og  de  brændte 
Huller  ogsaa,  men  der  laa  Aar  mellem  hin  Aften 
og  nu,  syntes  han.  Poul  kom  ogsaa  ind  i  Hellig- 
dagsdragt,  og  saa  fulgtes  de  op  til  Huset  uden 
at  veksle  Ord. 

Præsten  var  endnu  ikke  kommen,  men  Jo- 
hannes laa  med  glindsende  Øjne  og  den  klareste 
Rødme  paa  de  indfaldne  Kinder.  Faderen  og 
Moderen  stode  Haand  i  Haand  ved  Sengen.  Den 
Syge  smilede: 

,,Xaa,  Per  vil  ogsaa  med  og  Poul  —  og  Mor- 
ten! Jeg  tænkte  det  nok.  —  Der  er  ingen  Ende 
paa  Guds  Barmhjertighed!" 

Erik  havde  Mortens  gamle  Plads  bag  Skjærm- 
brædtet.  „Lad  ham  blive,"  bad  Broderen,  og 
saa  fik  han  Lov  til  at  sidde  der  under  Alter- 
gangen. 

O,  Gud  ske  Lov,  det  hjemad  gaar  — 

med  den  Psalme  sluttedes  der. 

Morten  sagde  Tak  til  Studenten  og  Tak  til 
sin  Husbond  og  Tak  til  den  gamle  Præst,  der 
betragtede  ham  med  velvillig  Forbavselse.  Tak 
til  Herren  sagde  han  ogsaa  derinde  i  Enerum. 
„Dine  Synders  naadige  Forladelse,"  Ordet  kom 
ham  saa  uventet,  men  han  greb  det  og  holdt 
det  fast  som  en  Skat. 

Henad  Aften  faldt  Johannes  i  en  tung,  urolig 
Søvn.  Lægen  havde  været  der  og  tilbudt  at 
komme  igjen  ud  paa  Natten.  Ane  Lise  fortalte 
dette  til  Morten  og  tilføjede:  „Jeg  synes,  at  Du 
burde  vide  det,  for  det  kunde  jo  hænde,  at  han 
kaldtes  hjem  i  Nat." 

Han  nikkede  en  Tak  og  listede  saa  ind  i 
den  lille  Gang  bag  Forstuen.  Naar  han  knælede 
i  Krogen  ved  Døren,  kunde  han  høre  den  Syges 
Aandedræt. 

LM  paa  Natten  gik  Fru  Storm  gjennem  Gan- 
gen: hendes  Haand  strejfede  hans  Haar. 

„Er  her  Nogen?  —  Aa,  det  er  Dig!  —  Jeg 
tror,  Johannes  ledte  efter  Dig  før;  han  nævnede 
dit  Navn.  —   Gaa  kun  ind." 

Hvor  forandret  fra  i  Morges!    Det  var  ikke  let* 
at   holde  Graaden    tilbage,   men  Husbond   løftede 
Haanden  og  paabød  Tavshed. 

„Hvem  er  herinde?  Aa,  I  Kjære!"  Morten 
fik  et  Gjenkjendelsens  Nik;  det  var  ikke  til  at 
tage  fejl  af. 

Flere  Gange  i  Nattens  Løb  trøstede  Johannes 
de  Andre:  „Det  lyder  værre,  end  det  er,"  eller: 
„Jeg  har  det  godt  alligevel."  —  Henad  Daggry 
kaldte  han  paa  sin  Fader:  „Sig  det  —  det  Du 
læste  før,  hans  egne  Ord." 

Og  Faderen  gjentog  med  højtidsfuld  Røst: 
„Hvo,  der  tror  paa  mig,  om  han  end  dør,  skal 
han  dog  leve;  og  den,  der  tror  paa  mig,  skal 
ikke  smage  Døden  evindelig." 

„Tak!"  Han  foldede  Hænderne  i  fuldkommen 
Fred. 

Henad  Morgenen  blev  der  saa  stille  i  Stuen ; 
sov  han?  Moderen  bøjede  sig  over  Lejet  og 
sank  saa  sammen;  men  Faderen  tegnede  et  Kors 
paa  den  kolde  Pande  og  det  stille  Bryst. 

„Lovet  være  Gud  for  Jesus  Christus!"  sagde 
han,   „vi  har  kun  at  takke." 

Midt  i  sin  store  Sorg  stod  han  der,  stærk  i 
Herrens  Kraft,  og  derfor  klyngede  hans  Hustru 
sig  ogsaa  til  ham  og  græd  ud  ved  hans  Bryst, 
medens  Erik  tog  Faderens  Arm,  holdt  den  op 
for  sit  Ansigt  og  hulkede. 

Morten  vilde  gaa,  men  Husbond  kaldte  paa 
ham:  „Du  ogsaa!  —  her  er  Plads  ogsaa  til  Dig; 
vi  sørge  jo  sammen." 

Senere  gik  Morten  ned  til  Stranden;  han 
trængte  til  at  være  ene,  og  Husbond  gik  ind  paa 
sit    Værelse    og    lukkede    Døren,    men    Moderen 

blev  liggende  paa  Knæ  ved  den  Dødes  Leje.  Erik 
havde  grædt  sig  i  Søvn;,  han  havde  jo  ogsaa 
vaaget  hele  Natten. 

Solen  skinnede  paa  de  brusende  Bølger,  og 
Lærkerne  steg  jublende  op  imod  Sky.  Her  paa 
Stenen  under  Skrænten  havde  Studenten  siddet 
og  frydet  sig  over  Havet,  over  Blomster  og 
Græs,  og  han  havde  vist  Morten,  hvor  dejlig 
hver  lille  Plante  var,  naar  man  rigtig  betragtede 
den. 

Karlens  store,  grove  Haand  samlede  varsomt 
de  fine  Mosarter,  Smaablomster  og  Straa;  den 
vilde  Rosenbusks  sidste  Knopper  kom  ogsaa  med 
og  de  lyse  Stenbregner  fra  Gjærdet.  Han  havde 
ikke  plukket  Blomster  i  mange  Aar,  men  nu  var 
det  jo  det  Eneste,  han  kunde  gjøre  for  sin  unge 
Herre. 

Idet  han  aabnede  Døren,  saae  han  Moderen 
og  vilde  saa  gaa  igjen,  men  hun  vinkede. 

,,Tak,  Morten!  —  Læg  selv  Blomsterne  paa 
hans  Bryst  og  her  ved  Fødderne.  Græd  kun; 
Du  skal  have  Lov  til  at  græde." 

Lidt  efter  talte  hun  igjen.  „Jeg  hører  Hosten 
hele  Tiden;  men  nu  er  han  fri,  hjemme  hos  sin 
Frelser  i  Lys  og  Fred." 

„Ja,  det  er  han,  Frue!  og  der  er  altid  Som- 
mer, og  det  er  han  glad  ved,  for  det  sagde 
han." 

Der  var  en  underlig  Højtidsstemning  over 
Gaarden  i  de  Dage:  men  hvor  han  savnedes!  — 
Der  var  tomt  i  Haven  og  tomt  i  Stuerne.  —  Hus- 
bond var  bleven  bleg,  og  hans  mørkebrune  Haar 
graasprængt;  men  han  sang  dog  Lovsangspsal- 
mer  ved  Andagten,  og  hans  Bønner  vare  fulde 
af  Tak  og  Pris. 

Da  Studenten  levede,  fik  Morten  ikke  Lov  til 
at  bære  ham,  men  nu  var  han  med  til  at  bære 
den  blomstersmykkede  Kiste  til  Graven,  medens 
Klokkerne  ringede. 

Hvad  nu?  —  Morten  syntes,  at  Tidsregningen 
standsede.  Tankerne  havde  jo  i  disse  Dage  kun 
drejet  sig  om  dette  Ene.     Hvad  nu? 

Per  tog  Højtidsdragten  af  og  lavede  sig  til 
at  tage  fat  igjen. 

„Gaa  Du  til  Haven,  Morten,'"  sagde  han, 
„naar  Gangene  ere  overgroede,  ser  den  dobbelt 
forladt  ud,  og  det  vil  Fruen  føle." 

„Ja  vel!"  Han  tog  ivrig  fat,  men  standsede 
dog  hvert  Øjeblik  og  faldt  i  Tanker.  Der  paa 
Græsplainen  havde  Studenten  siddet  og  talt  gode, 
milde  Ord,  og  inde  i  Lysthuset  havde  han  set 
ham  første  Gang  og  faaet  et  Haandtryk.  Der- 
inde havde  Studenten  vist  ogsaa  bedt  den  Bøn, 
han  fik  Ja  paa.  Det  var,  som  hørte  han  igjen 
Ordene:     „Du  er  en  Guds  Gave.'" 

Husbond  stod  henne  ved  Valnøddetræet; 
han  dækkede  øjnene  med  venstre  Haand,  højre 
hang  slap  ned,  Brystet  hævedes  af  undertrykt 
Graad.  —  Nej,  han  dyede  sig  ikke,  saadan  Hus- 
bond havde  været  imod  ham  lige  fra  første  Dag 
af.  Morten  sneg  sig  hen  til  Stedet  og  greb  den 
nedhængende  Haand. 

„Tak,  jeg  vilde  bare  sige  Tak!" 

„Gud  velsigne  Dig,  min  Dreng!  Her  staar  jeg 
og  stammer  ogsaa  paa  en  Tak.  Herrens  Naade 
har  været  vidunderlig  stor  og  det  lige  til  det 
Sidste.  Og  saa  den  Lykke,  at  vi  veed,  hvor 
Johannes  er!''  — 

Næste  Dag  kaldtes  Morten  ind  i  Dagligstuen. 

.,Vi  har  en  Hilsen  til  Dig  og  til  Erik  fra  Jo- 
hannes," begyndte  Fru  Storm  mildt,  „Erik  skal 
have  sin  Broders  Bibel  og  Du,  Morten,  hans  Ny 
Testament.  Det  fulgte  ham  allevegne  og  er 
understreget  mangfoldige  Steder.  En  af  de  sidste 
Dage  skrev  han  selv  Eders  Navne  i  Bøgerne. 
Haanden  rystede  lidt,  men  det  staar  dog  saa 
tydeligt.  —  Se,  Morten!" 

.Jeg  kjender  den  Bog,  for  Studenten  havde 
den  med  i  Lysthuset,  og  nede  ved  Stranden  der 
læste  han  i  den  og  skrev  med  sin  Blyant.  Det 
er  Guds  Ord,  sagde  han  en  Gang,  og  jeg  tror 
nok,  han  kyssede  Bogen." 


72  Fra  Fæstekontoret. 


Morten  vilde  gaa,  men  standsedes. 

„Bliv  lidt,  der  er  mere.  —  Han  tænkte  jo 
paa  Alt,  og  I  To  stode  hans  Hjerte  saa  nær. 
Morten  skal  have  hans  Uhr  —  det  er  et  solidt 
Sølvuhr  med  fortrinligt  Værk  —  og  Erik  det  lille 
Harmonium  og  hans  Bogskab  med  Indhold.  Af 
Klæderne  skal  Morten  have,  hvad  han  kan  bruge. 
Johannes  bad  mig  endelig  give  Dig  den  nye 
Halvsilke-Regnskjærm.  Saa  er  der  endnu  en 
Sparekassebog,  han  arvede  efter  sin  Gudmoder, 
men  den  skal  Poul  og  Søren  dele  med  Dig,  og 
Fader  skal  indtil  videre  forvalte  Pengene." 

„Tak,  Frue,  men  jeg  kan  ikke  taale  det 
endnu,  det  gjør  bare  ondt  at  se  hans  Ting;  men 
Bogen  er  jeg  glad  for." 

Han  trykkede  den  op  til  sig. 

„Og  Uhret  da?"  —  Husbond  gav  ham  det 
selv  paa.  „Johannes  fik  det  Konfirmationsdagen. 
Lad  det  altid  kunne  fortælle  om  velanvendte 
Timer,  sagde  jeg  til  ham,  og  det  Samme  siger 
jeg  til  Dig." 

„Tak,  Husbond!  —  Jeg  ser  hans  Haand  paa 
det.  Hvor  Tiden  dog  gaar,  sagde  han  ligesom 
glad  en  Aften,  jeg  kom  for  at  hente  ham  op.  — 
Det  var  nok  sidste  Gang,  han  var  nede  ved 
Stranden,  men  det  vidste  man  ikke." 

Da  Morten  var  færdig  med  sit  Arbejde,  skyndte 
han   sig   ned   til   Stranden    med   sin   Bog.      Han 

aabnede  den  med  ærbødig  Varsomhed.  '  „Vort 
Borgerskab  er  i  Himlene!''  stod  der  og  saa  hans 
eget  Navn. 

Nej,  hvor  der  dog  var  mange  understregede 
Steder.  Det  var,  som  talede  Studenten  endnu, 
som  raadede  han:  Dette  skal  Du  læse  og 
dette. 

Morten  var  ikke  vant  til  at  læse,  og  det  gik 
kun  smaat  i  Begyndelsen ;  men  her,  hvor  Mærket 
laa,  var  det  jo  Noget,  han  kjendte,  Noget,  Stu- 
denten havde  fortalt.  Ja,  her  stod  det  jo  lige- 
saa  livagtigt,  hvordan  Herren  vadskede  deres 
Fødder  og  senere  befalede  dem  at  elske  hver- 
andre. —  Solen  sank,  og  Mørket  faldt  paa,  før 
han  standsede. 

Næste  Aften  fortsattes  Læsningen.  Der  laa 
Mærke  ved  Fortællingen  om  den  fortabte  Søn. 
Studenten  havde  skrevet  nedenunder:  „Det  er 
mig;"  men  Morten  tænkte,  at  det  var  ham;  dog, 
det  om  Lammet,  der  blev  fundet,  passede  nu 
alligevel  bedre,  for  han  havde  jo  ikke  selv  gaaet 
Vejen  hjem,  men  var  bleven  baaret. 

Længere  tilbage  laa  nok  et  Mærke,  og  det 
var  nu  ligesaa  grangivelig  hans  egen  Historie, 
Manden,  der  laa  plyndret  og  halvdød  paa  Vejen. 
Husbond  var  nok  den  Tjener,  Herren  havde 
brugt  til  at  løfte  ham  op,  forbinde  ham  og  føre 
ham  i  Hus. 

Duggen  faldt,  og  Bogstaverne  løb  i  Et  for 
øjet,  før  han  holdt  op,  og  saadan  gik  det  Aften 
efter  Aften.   — 

Høhøsten  var  nu  i  fuld  Gang,  og  der  arbej- 
dedes paa  Kraft.  Morten  anstrengte  sig  af  yder- 
ste Evne,  Noget  maatte  han  da  gjøre  igjen, 
saadan  de  havde  været  imod  ham. 

De  andre  Folk  lod  ham  gaa  i  Fred  med  sin 
Sorg  og  sine  Tanker,  men  Erik  gjorde  Fordring 
paa  hans  Selskab  og  lokkede  ham  til  at  tale 
om  Johannes,  og  det  var  nu  alligevel  en  Veder- 
kvægelse. 

„Hvor  langt  ligger  Kjærup  herfra?"  spurgte 
Morten  en  Dag,  da  de  rev  Hø  sammen. 

Erik  maatte  tilstaa  sin  Uvidenhed,  men  lovede 
at  efterse  det  store  Kort  i  Faderens  Stue  og  ud- 
fandt derefter,  at  Kjærup  laa  næsten  tre  Mil  inde 
i  Landet. 

„Tak,  det  er  der,  min  Bedstemoder  bor. 
Studenten  mente,  jeg  skulde  skrive  til  hende; 
men  faar  jeg  Lov  af  Husbond,  vil  jeg  ligegodt 
hellere  gaa  derhen.  —  Maaske  træffer  jeg  kun 
en  Grav,  og  det  er  slemt,  naar  man  har  Noget, 
der  skulde  gjøres  godt  igjen." 

Proprietair  Storm  bifaldt  Planen,  og  Fruen 
lovede  at  give  ham  en  Pakke  gode  Sager  med 
til  den  Gamle. 

Ane  Lise  hørte  stille  til. 


Fra  Fæstekontoret.  75 


„Du  er  lykkelig,"  sagde  hun,  „at  Du  "har  en 
Bedstemoder;  jeg  staar  helt  ene." 

„Gjør  Du?  —  Det  har  jeg  ikke  vidst,"  han 
saae  alvorligt  paa  hende.  „Den  gamle  Kone  er 
paa  Fattighuset." 

„Ja,  det  hørte  jeg.  —  Bare  Du  engang  kunde 
komme  saa  vidt  at  faa  hende  hjem  til  Dig  selv." 

„Vilde  Du  taale  saadan  en  gammel  Sjæl  i 
dit  Hjem,  Ane  Lise?" 

„Havde  jeg  en  Bedstemoder,  vilde  jeg  være 
glad  for  hende  og  god  imod  hende,  det  haaber 
jeg  da." 

„Men  naar  det  nu  var  Mandens,  og  hun  kom 
fra  et  Fattighus?" 

„Saa  netop!"  —  hun  skyndte  sig  bort  med 
blussende  Kind  og  Taarer  i  Øjet. 


Dagen  efter,  at  den  sidste  Høstak  var  kom- 
men vel  i  Hus,  begav  Morten  sig  paa  Vej. 
Ingen  skulde  tænkt,  at  det  var  den  samme  Karl, 
der  rullede  ind  paa  Gaarden  første  Majdag.  Stu- 
dentens rummelige,  lidt  svære  Sommerfrakke  pas- 
sede ham  udmærket,  og  han  bar  sin  unge  Her- 
res kjønne,  nye  Straahat  paa  det  blanke,  vel- 
plejede Haar.     En  kjøn  lille  Vadsæk,  der  fyldtes 

helt  ud  af  Fru  Storms  Pakke,  holdtes  i  den  ene 
Haand,  Regnskjærmen  i  den  anden. 

„Farvel  Allesammen  og  saa  mange  Tak!" 

„Lykke  og  Velsignelse  med  Rejsen  og  vel- 
kommen tilbage."  —  Han  fik  ingen  Formaninger 
med,  Husbond  gav  ham  trygt  Gud  i  Vold. 

Ane  Lise  sagde  ikke  rigtig  Farvel.  Efter  deres 
sidste  Samtale  var  hendes  gamle  Frimodighed 
borte.  Skjult  af  Buskene  stod  hun  dog,  hvor 
Haven  endte,  og  fulgte  den  Bortgaaende  med 
øjet.  Blikket  udtrykte  inderlig  Deltagelse,  ja,  en 
Slags  Beundring.  At  Studenten  havde  været 
hans  Ven,  at  de  To  stemmede,  kastede  Glands 
baade  over  Morten,  hans  Sorg  og  Rejsens  Maal. 
„Mon  Andre  ikke  ogsaa  kunde  stemme  med 
ham?"  Den  unge  Pige  rødmede  lige  op  til  Haar- 
rødderne.  I  det  Samme  drejede  Vejen,  saa  han 
kom  ud  af  Syne. 

Ane  Lise  smuttede  i  en  Fart  op  til  Huset  og 
stod  snart  flittig  og  stille  ved  Strygebrædtet,  men 
Tankerne  fulgte  Morten  til  Kjærup  Fattiggaard,  ja,, 
lige  til  han  sank  i  Bedstemoders  aabne  Arme.  — 
Ane  Lise  var  et  Barn,  og  Solen  skinnede  over 
alle  hendes  Drømme. 

Der  laa  Kroen  med  Laagen  ud  til  'Vejen; 
hvor  smækkede  den  haardt  i,  da  han  sidst  ravede 
ud  af  den.  Aa,  det  var  en  skrækkelig  Aften. 
„Tilgiv  mig,  Herre!"  lød  det  inde  i  hans  Hjerte 
og  straks  efter:  „Tak,  Tak!"  for  det  var  jo 
slettet  Altsammen. 

Paa  den  første  Halvdel  af  Vejen  maatte  han 
spørge  sig  frem.  Han  spurgte  helst  de  smaa 
Vogterdrenge  tilraads,  om  der  ikke  var  Gjenvej 
over  Markerne  eller  gjennem  Skoven,  og  fik 
som  oftest  gode  Oplysninger.  Saa  klappede  han 
Drengen  paa  Hovedet  og  hviskede  om  et  øje, 
der  saae  ned  i  Kjærlighed  og  glædedes,  naar 
Barnet  var  lydigt,  tro  i  sin  Gjerning  og  god 
mod  Dyrene. 

Kornet  bølgede,  og  Lærkerne  sang.  Høhøsten 
var  endnu  i  Gang  paa  lavtliggende  Enge,  Rig- 
dom og  Skjonhed  overalt.  —  Det  gjorde  Moiten 
godt  at  gaa  der  ganske  ene  og  dog  ikke  ene; 
det  var,  som  talte  han  hele  Tiden  med  Herren  i 
det  Høje. 

Efterhaanden  bleve  Omgivelserne  kjendte.  Til 
Kratmøllen  oppe  paa  Bakken  havde  han  bragt 
Rug  og  faaet  Brød  med  tilbage.  Der  manglede 
et  Brød,  da  han  kom  hjem.  Nede  ved  Mosen 
laa  Smugkroen,  der  havde  fristet.  Herre  Gud 
hjælpe    mig!  —  Dette   havde  jeg  helt   glemt.  — 

Naa,  Husbonden  trak  de  Penge  fra  Lønnen,  da 
han  skiftede,  men  Synden  var  lige  stor. 

Derude  laa  Krydsvejgaard,  hvor  han  havde 
tjent  Aaret  rundt,  hans  længste  Plads.  Mon  den 
halte  Dreng  var  der  endnu?  —  Han  fik  Lyst  til 
at  gaa  ind  og  spørge  efter  ham. 

Manden,  en  lavstammet,  bredskuldret  Skik- 
kelse med  brunrødt  Ansigt,  lyse,  buskede  øjen- 
bryn og  hvasse  øjne,  stod  ved  Dammen  og 
vandede  Heste.  Da  han  saae  den  Fremmede, 
tog  han  Hatten  af  og  hilste  høfligt. 

„Tjener  Claus  Olsen  her?" 

., Claus  er  død.  —  Han  døde  forrige  Som- 
mer. " 

„Undskyld,  men  jeg  vilde  gjerne  høre  lidt 
om  hans  sidste  Tid." 

Det  velvillige  Udtryk  forlod  Mandens  Ansigt, 
og  han  svarede  ærgerligt: 

„Han  havde  det  som  en  Prinds;  Præsten 
sendte  os  en  Sygeplejerske  paa  Halsen,  Søster 
Helene  kaldtes  hun,  og  der  blev  vendt  op  og 
ned  paa  Huset.  Det  var  en  rigtig  Engledreng, 
sagde  de  Alle,  men  Gavn  for  Føden  gjorde  han 
nu  alligevel  ikke,  saa  det  var  godt,  han  blev 
gjemt.  —  Kjendte  De  ham?" 

„Ja;  —  jeg  har  ikke  været  god  imod  ham, 
og  det  er  tungt  at  tænke  paa  nu.  —  Farvel, 
Mads  Hansen." 

Manden  blev  staaende  som  rodfæstet.  Han 
syntes,  han  havde  set  det  Ansigt  før.  —  Nej, 
dog  ikke!  men  de  udtalte  Ord  vendte  sig  til 
Samvittigheden. 

„Var  jeg  god  imod  ham?  —  Aa  hvad!  — " 
Han  slog  løs  paa  de  uskyldige  Heste  og  søgte 
at  overdøve  Svaret;  men  Spørgsmaalet  vilde  nok 
komme  igjen  i  belejligere  Stund,  for  det  sendtes 
ham  til  Velsignelse. 

Det  var  en  varm  Dag;  Morten  holdt  Hvil  bag 
en  Høstak  og  gik  saa  rask  videre.  Xu  drejede 
Vejen  ad  Kjærup  til,  og  der  laa  Huset,  det 
gamle  Hjem.  Ruderne  vare  grønne  og  dunkle 
af  Støv  og  Spindelvæv,  de  kalkede  Mure  skim- 
lede af  Fugtighed.  Bænken  under  Hyldetræet 
ved  Gavlen  stod  der  endnu.  Han  bredte  sit 
Lommetørklæde  paa  det  halvraadne  Brædt  og 
tog  Plads. 

Og  Barndomslivet  drog  forbi  ham  med  al 
dets  Nød,  Sorg  og  Synd,  og  hans  Hjerte  sam- 
mensnøredes af  Medynk,  ikke  saa  meget  med 
sig  selv,  han  var  jo  død  fra  det  Altsammen  og 
baaret  ind  i  et  nyt  Liv,  som  med  de  andre 
Stakler,  der  endnu  trællede  i  Mørket.  —  Bare 
man  kunde  hjælpe  dem!  Kunde  jeg  reddes,  er 
der  Haab  for  Alle. 

Hvem  boede  nu  derinde?  Han  rejste  sig  og 
bankede  paa. 

En  gammel  Kvinde  med  dybe  Rynker  om 
Mund  og  Øje  stak  Hovedet  ud  af  Vinduet.  Hun 
var  bleven  forstyrret  i  Middagssøvnen  og  saae 
gnaven  ud. 

„Undskyld,  jeg  vilde  blot  spørge,  om  Trine 
Jensen,  der  engang  boede  her,  endnu  lever?" 

„Ja,  det  tror  jeg  da.  —  Skroget  brak  sit 
Ben  i  Vinter  og  maa  nu  bruge  Krykke,  saa  hun 
kommer  ikke  ret  langt.  Gammel  er  hun  jo  og- 
saa;  over  ti  Aar  ældre  end  jeg.  Paa  Fattig- 
gaarden  kan  man  hverken  leve  eller  dø,  siger 
Folk.  —  Kjender  Herren  hende?" 

„Jeg  er  Morten,  hendes  Sønnesøn.  Den 
Skarns  Morten  kaldte  I  mig,  Moer  Nielsen,  og 
det  med  Rette.  —  Men  Børn  trænge  nu  alligevel 
til  Kjærlighed,  for  det  er  det  eneste,  der  smelter." 

„Nej,  er  det  virkelig  Morten?  —  Saadan  en 
Forandring!  Men  maaske  Du  har  været  i  Amerika, 
for  der  kan  Folk  jo  blive  til  andre  Mennesker." 

„Det  kan  vi  ogsaa  i  Danmark;  Han,  der 
hjælper  En  til  at  blive  det,  findes  her  som  der." 

Da  Haanden  pegede  opad,  forstod  Moer  Niel- 
sen Meningen.  Hun  rystede  dog  paa  Hovedet 
og  lettede  Skuldrene:  „Aa  ja,  men  det  er  ikke 
saadan.  —  Se  indenfor  en  anden  Gang,  Morten." 

„Jeg  bliver  kun  i  Dag,  ellers  Tak." 

Der  laa  Skolen.  Minderne  fortalte  om  Doven- 
skab og  Spilopper,  velfortjente  og  ufortjente  Prygl. 

Den,  der  ofte  har  Uret,  vil  ogsaa  imellem  blive 
gjort  Uret.  Skolemesteren  var  alligevel  en  brav 
Mand,  og  naar  Morten  hentede  Aavand  til  Kjøk- 
kenet,  faldt  der  altid  en  Spølkum  tynd  Kaffe  og 
en  tyk  Rundtenom  Sigtebrød  af  til  ham. 

Saa  kom  Kirken,  kalket  og  lille;  Taarnet 
underlig  trykket,  ligesom  sat  i  Væksten,  men 
dog  Guds  Hus.  Han  havde  Lyst  til  at  gaa  der- 
ind og  knæle  ved  Alteret,  men  Døren  var  lukket 
som  altid. 

Fattiggaarden  laa  udenfor  Byen.  Den  var 
gammel  og  skummel;  Træerne  langs  Vejkanten 
stængede  Luft  og  Lys  ude. 

Morten  standsede  og  samlede  sig,  før  han 
gik  ind.  Hvordan  vilde  han  finde  hende?  — 
„Du  skal  glæde  den  gamle  Kone,"  havde  Stu- 
denten sagt;  nu  maatte  Gud  hjælpe  ham. 

Inde  i  Gaardsrummet  gik  en  halvgammel  Pige 
uroligt  op  og  ned.  Hun  havde  kort  afklippet 
lyst  Haar,  underlig  tomme  øjne  og  et  sløvt 
Smil.  Drengene  kaldte  hende  „gale  Stine"  og 
plejede  at  forfølge  Staklen  med  Latter  og  Skrig, 
Han  havde  været  en  af  de  Værste  til  det  som 
af  alt  Andet.  —  En  ung  Karl,  der  saae  elendig, 
ud  og  hostede  fælt,  huggede  Brænde  i  et  Hjørne 
til  Gaarden. 

„Men  er  det  ikke  Sophus  Hansen?" 

„Jo  vel,"  han  rettede  sig  og  børstede  Trøjen 
af,  „jeg  er  her  bare,  til  jeg  kommer  mig,  ikke 
en  Dag  længere."  Nu  hostede  han  igjen  og 
spurgte  saa:      „Hvem  er  Du?" 

„Morten  Jensen,  Du  husker  mig  vel  nok?  — 
Ja,  der  er  meget  at  angre  for  os  begge  fra  den 
Tid.  I  Dag  kommer  jeg  for  at  hilse  paa  min 
Bedstemoder." 

„Morten  Jensen!  ja,  saa  vil  jeg  ikke  for- 
sværge Noget  mere.  —  Vi  troede  Alle,  at  Du 
var  gaaet  i  Hundene." 

Fattigforstanderen  kom  nu  til,  en  mørk,  mid- 
aldrende Mand  med  faste  Træk  og  et  haardt 
Udtryk  om  Munden.  Magten  her  paa  Gaarden 
var  hans,  og  ve  den,  der  gjorde  Vrøvl. 

„Vil  Herren  tale  med  Nogen?" 

„Gamle  Trine  Jensen  er  min  Bedstemoder; 
jeg  vilde  gjerne  se  til  hende." 

„Naa  saaledes.  —  Kom  først  herind  til  mig. 
Min  Kone  har  straks  Kaffen  færdig;  aa,  vær  saa 
god!" 

Med  forekommende  Mine  nødtes  Gjæsten  ind 
det  gjaldt  at  opholde  ham,  medens  der  ordnedes 
lidt  hos  den  Gamle. 

Luften  i  Kvindernes  Opholdsstue  var  mættet 
med  Madlugt  og  Støv.  Lyset  faldt  sparsomt  ind 
af  de  smaabitte  Ruder;  Lindetræerne  udenfor 
fangede    hver   Solstraale.      Midt   i  Stuen    stod   et 

langt  Bord  med  Bænke  rundt  om.  'Kvinderne 
vare  beskjæftigede  med  at  sortere  Klude  og 
smaaskjændes;  men  da  Morten  traadte  ind,  sank 
Hænderne,  og  alle  øjne  rettedes  paa  ham. 

„Er  Bedstemoder  her?" 

„Nej,  nej,"  forklarede  Forstanderen,  „de  tre 
Ældste  have  en  Stue  for  sig;  vi  gjør  det  saa 
godt,  vi  kan." 

Idet  Morten  traadte  ind  i  den  lille  lumre  Stue, 
gik  en  halvvoksen  Pige  ud  med  Klud  og  Feje- 
kost. Luften  var  endnu  tyk  af  Støv  efter  Fej- 
ningen, og  det  malede  Bord  og  Stolene  halvvaade 
af  den  ilsomme  Afvadskning.  Tre  Senge  stode 
langs  Væggene;  i  den  ene  laa  en  mumieagtig 
Skikkelse  med  purret,  graat  Haar  og  urolige 
Hænder.  Hun  var  højt  oppe  i  de  Halvfems  og 
gik  i  Barndom.  De  to  andre  Gamle  stode  op 
til  Væggen  og  saae  skræmte  ud.  Stuens  Ren- 
selse i  Utide  havde  forberedt  dem  paa  noget 
Usædvanligt. 

Forstanderen  blev  inde  og  saae  nysgjerrig 
til;  Morten  skjænkede  ham  ikke  en  Tanke.  — 
Der  stod  jo  gamle  Bedstemoder,  ganske  den 
Samme,  kun  lidt  blegere,  magrere  og  ligesom 
mindre,  end  da  han  saae  hende  sidst.  Det  graa 
Haar  var  ogsaa  blevet  hvidt,  og  Munden  lille 
og  indfalden  efter  Tabet  af  de  sidste  fremstaaende 
Tænder. 

6* 

„Goddag,  Bedstemoder!  —  Hvordan  har  I  det?" 

Hun  saae  forbavset  op;  nej,  det  var  ikk  mu- 
ligt, og  dog !  —  Hans  Skikkelse  mønstredes  fra  Isse 
til  Fod. 

„  Det  er  ikke  Morten ! " 

„Jo,  sandelig  er  det.  —  Og  tilgiv  mig  saa 
al  den  Sorg,  jeg  har  gjort  Jer  før." 

„Nej,  nu  har  jeg  aldrig  kjendt  Mage;  og  jeg 
som  tænkte,  at  Du  var  død  eller  det,  som 
værre  er." 

„Hun  troede  nok,  at  Du  var  i  Fængsel," 
lød  den  anden  Kones  skingrende  Stemme,  „jo, 
Trine  Jensen,  det  har  I  sagt  mange  Gange." 

Gamle  Trine  vred  sig;  hvorfor  skulde  det  nu 
nævnes,  ja,  brøles  ud.  —  Saadant  et  pænt  Men- 
neske, og  saadanne  dejlige  Klæder,  men  hvordan 
havde  han  faaet  dem  ? 

„Her  er  saa  varmt  inde,  Bedstemoder,  skal  vi 
ikke  gaa  lidt  udenfor?  —  Ja,  jeg  veed  det  med 
Benet,  men  naar  I  har  Krykkestokken  og  min 
Arm,  gaar  det  nok." 

Han  førte  hende  forbi  Forstanderen,  gjennem 
Gangen  og  Gaarden  ud  paa  Vejen.  Armen  laa 
om  hendes  Liv,  den  bar  hende  næsten;  saaledes 
plejede  han  jo  at  lede  Studenten. 

„Skal  vi  sidde  her  paa  Bjælkerne  under  Pile- 
træet? Her  kan  man  da  aande  og  tale  fortroligt 
sammen." 

Den  Gamle  saae  sig  uroligt  om:  „Er  del- 
ingen bag  Buskene  derhenne?  Du  skal  ikke 
være  sikker.  —  Xaa,  det  er  godt!"  hun  vinkede 
ham  tæt  hen  til  sig  og  hviskede:  „Jeg  bærer 
Uhret  hos  mig,  for  det  er  vel  det,  Du  vil  have." 

„Nej,  Tak,  Bedstemoder;  Sognet  har  nok 
Ret  til  Alt,  hvad  I  ejer,  og  jeg  har  selv  Uhr. 
Se,  er  det  ikke  et  kjønt  Uhr?  —  Jeg  har  arvet 
det  efter  min  Husbonds  Søn." 

Trine  Jensen  saae  forvirret  paa  Uhret. 

„Du  veed  bedst  selv,  om  det  er  sandt,"  sagde 
hun,  „mig  kan  Du  jo  indbilde,  hvad  det  skal 
være;  men  jeg  vil  ligegodt  ønske,  at  Du  maa  være 
kommen  til  det  paa  en  ærlig  Maade.  —  Xaar  jeg 
tænker,  hvordan  Du  saae  ud,  da  Du  var  her  for 
tre  Aar  siden!  Hatten  bulet,  Klæderne  lasede, 
og  saa  lugtede  Du  af  Brændevin." 

„Jeg  kom  lige  fra  Kroen,  og  derfor  talte  jeg 
over  mig,  da  vi  skiltes;  men  alt  det  maa  I  til- 
give." 

Hun  svarede  ikke,  men  forfulgte  sin  egen 
Tankegang.  Krykkestokken  tegnede  Streger  og 
Snirkler  imens;  ledig  kunde  hun  ikke  være. 

„Det  fortrød  mig  nu  alligevel  bagefter,"  kom 
det  omsider,  „at  jeg  bandede  Dig,  kaldte  Ondt 
ned  over  dit  Hoved.  —  Du  havde  ærlig  fortjent 
det;  men  jeg  vilde  jo  dog  helst,  at  det  skulde 
gaa  Dig  godt." 

„Derfor  bad  I  jo  ogsaa  Gud  slette  Forban- 
delsen, Bedstemoder. " 

„Hvem  har  sagt  det?"  den  Gamle  vendte 
sig  helt  om  imod  ham.  „Ja,  sandt  er  det,  men 
Ingen  vidste  jo,  om  det  kunde  nytte.  — -  Lad 
mig  se  Uhret  igjen.  —  Og  det  er  virkelig  dit? 
—  Og  sikken  en  dejlig  Vest!" 

„Jeg  har  ogsaa  Del  i  en  Sparekassebog, 
Bedstemoder;  er  der  Noget,  I  trænger  til  og  øn- 
sker Jer,  kan  I  faa  det." 

„Jeg  ønsker  ikke  andet  end  at  blive  puttet  i 
Jorden,  og  det  ønske  har  nok  de  Fleste  der- 
inde." 

Morten  tog  hendes  Haand.  „Da  min  unge 
Herre  døde,  bar  vi  ogsaa  hans  spinkle,  udtærede 
Legeme  til  Graven;  men  før  det,  i  samme  Nu, 
han  lukkede  sine  øjne,  hentede  Englene  Sjælen 
og  bar  den  hjem  til  Gud." 

„Hvor  veed  Du  det?" 

„Jesus  har  selv  sagt  det." 

Gamle  Trine  borede  Krykkestokken  dybt  ned 
og  lod  den  danne  Hul  ved  Hul.  Tankerne 
havde  faaet  en  anden  Retning,  og  hun  skimtede 
en  Udvej  til  Forstaaelse  af  det  Hele. 

„Svar  mig  nu  oprigtigt,  Morten,  er  Du  bleven 
hellig?  —  Du  skal  ikke  undse  Dig,  for  det  er  da 
bedre  end  at  være  vidtløftig." 

„  Jeg  tror  paa  mine  Synders  Forladelse,  Bedste- 
moder, og  vil  med  Herrens  Hjælp  blive  i  min 
Daabs  Pagt,  saalænge  jeg  lever.  —  Kommer  Præ- 
sten her  aldrig?" 

„Nej,  han  er  gammel  og  har  alle  de  Børn 
at  tænke  paa;  men  ved  Paasketid  fik  han  en  ny 
Kapellan,  og  han  har  farlig  travlt.  En  Dag  kom 
han  her  lige  om  Morgenen,  lukkede  Vinduerne 
op,  endevendte  Sengetøjet  og  gjorde  et  Styr  med 
Forstanderen  og  siden  med  Bønderne;  men  vi 
fik  da  ogsaa  nye  Madratser  og  Uldtæpper  Huset 
rundt.  Sidst  han  var  her,  lovede  han,  at  vi 
nok  skulde  faa  det  bedre,  han  havde  Haab  om 
at  faa  en  Søster  herud;  men  de  sagde,  at  han 
mente  en  Sygeplejerske." 

„Taler  han  ikke  med  Jer?'' 

„Jo,  og  han  prædiker  hver  Ugedag  inde  i 
Arbejdsstuen,  om  det  nu  maa  kunne  hjælpe 
paa  de  mange  slemme  Mennesker.  Saadanne 
Fyre!  —  Naar  jeg  hørte,  at  der  var  kommet  en 
ny,  og  at  han  var  ung,  frygtede  jeg  altid,  at 
det  skulde  være  Dig." 

„Kvinderne  trænge  da  ogsaa  til  at  høre  Guds 
Ord." 

„Ja,  Du  kan  tro  det.  Der  er  nu  Malene  inde 
hos  mig,  det  er  en  rigtig  gammel  Hegle." 

„Og  I  selv,  Bedstemoder?" 

„Jeg  er  glad,  naar  han  kommer,  for  det  er 
dog  altid  en  Forandring.  —  Ti  stille,  Morten! 
jeg  veed  godt,  at  vi  Alle  ere  Syndere,  men  der 
er  Forskjel.  Jeg  har  slidt,  saa  Blodet  sprang 
ud  af  mine  Neglerødder,  og  alligevel  aldrig  rakt 
Haand  efter  det,  der  hørte  Andre  til.  Ren  og 
hel  holdt  jeg  mig  ogsaa  og  gjør  det  da  endnu." 
Hun  glattede  sit  store,  falmede,  men  rene  Bom- 
uldsforklæde. „Og  hvor  jeg  stred  for  at  faa  Jer 
Børn  frem,  men  det  er  naturligvis  glemt.  Aar 
det  var  svære,  svære  Tider." 

De  sade  tavse  en  Stund,  saa  aabnede  Morten 
Vadsækken.  „Jeg  skal  hilse  Jer  fra  min  Frue," 
sagde  han;  „her  er  en  Krukke  Honning  og  en 
Flaske  Hindbærsaft,  I  skal  kvæge  Jer  med,  og 
et  dejligt  uldent  Tørklæde.  —  Og  se,  Bedste- 
moder, denne  storstilede  Psalmebog  og  et  Par 
Briller  til  gamle  øjne,  om  I  nu  kan  bruge  dem." 

„Lad  mig  prøve!"   —  hun  stavede  sig  frem: 

„Vor  Gud  han  er  saa  fast  en  Borg  — " 

„Ja,  det  er  han,  Bedstemoder!" 

Den  Gamle  studsede  og  læste  om  igjen;  hun 
havde  ikke  tænkt  over  Meningen  første  Gang. 

„Og  det  er  virkelig  fra  din  Madmoder?" 

„I  kan  stole  paa  det;  og  her  er  endnu  mere, 
et  lille  Billede  til  at  hænge  over  Eders  Seng.  I 
kan  nok  se,  hvem  det  er." 

„Ja,  det  er  godt  at  se."  Hun  skjulte  Flasken 
og  Krukken  med  Forklædet.  „Bare  man  nu 
kunde  have  det  med  Fred;  ja,  Staklen  i  Sengen 
giver  jeg  gjerne  en  Draabe  imellem,  men  Malene 
fortjener  det  ikke.  —  Jeg  kan  ikke  glemme  Bril- 
lerne; saadan  jeg  har  ønsket  mig  et  Par  Briller." 

„Der  kan  I  se,  Bedstemoder,  at  I  har  ønsker." 

Trine  rystede  paa  Hovedet.  „Jeg  er  hel  for- 
tumlet," sagde  hun,  „hvor  kan  det  falde  den 
fremmede  Frue  ind  at  tænke  paa  saadant  et 
gammelt  Skrog.  Det  er,  som  var  jeg  kommen 
ind  i  en  anden  Verden." 

„Det  er  I  ogsaa,  Bedstemoder;  i  en  Verden, 
hvor  Gud  raader." 

„Hør,  Morten,  nu  maa  Du  tale  rent  ud,  for- 
tælle mig,  hvorledes  det  er  gaaet  til,  jeg  mener 
med  Dig  selv,  for  det  er  jo  som  et  Under." 

Han  tog  den  Gamles  Haand  og  fortalte  om 
Sygdomstiden  og  om  Dødsangsten  derude  paa 
Hospitalet.  Saa  kom  Opholdet  hos  Søsteren  — 
hvor  dømte  han  hende  nu  mildt  —  saa  Mødet 
med  Husbonden  og  Livet  ude  paa  Gaarden.  Da 
det  gjaldt  at  skildre  Studenten,  hans  elskede 
unge  Herre,  blev  Morten  veltalende. 

„Han  var  ogsaa  den  Første,  der  sagde  til 
mig,  at  jeg  skulde  blive  anderledes  til  Sinds," 
sluttede  han. 

Den  Gamle  hørte  stille  til,  det  var  saa  over- 
vældende. Tilsidst  sagde  hun  i  en  modfalden, 
næsten  angerfuld  Tone:  „Det  kan  jo  være,  at  jeg 
havde  havt  mere  Held  med  Dig,  havde  Du  faaet 
flere  gode  Ord  og  færre  Prygl." 

„I  forstod  det  ikke  bedre,  Bedstemoder,  for 
I  kjendte  jo  ikke  selv  Guds  Kjærlighed." 

„Hvor  veed  Du  det?"    Udtrykket  blev  haardt. 

„Jo,  for  saa  havde  I  været  anderledes  til 
Sinds." 

„Aa  Snak!  —  Lad  os  nu  gaa  ind.  Put  Tin- 
gene i  Posen  igjen,  til  jeg  kan  gjemme  dem  i  min 
Dragkiste. " 

Han  satte  Krykkestokken  tilrette,  løftede  hende 
op  og  førte  hende  ind. 

„Vil  I  ikke  gjerne  have  en  ordentlig  Læne- 
stol, Bedstemoder?  Saadan  en  Træstol  med  lav 
Ryg  er  ikke  god  for   gamle  Lemmer." 

„Aa,  jo,  men  der  er  noget  Andet,  jeg  hellere 
vil  have.  Ja,  hvis  jeg  turde  tro,  at  Du  vilde  sørge 
for  det!"  hele  det  gamle  Ansigt  lysnede. 

„Kan  jeg,  vil  jeg." 

„Det  er  en  Kiste,  en  ordentlig,  sortmalet  Kiste 
med  Facon.  Sognet  giver  kun  en  sværtet  Bræde- 
kasse.  Det  gyser  i  mig,  hver  Gang  En  puttes 
ned  i  saadan  Usselhed.  —  Men  Du  har  vel 
bedre  Brug  for  dine  Penge.  Det  var  ogsaa  kun, 
fordi  Du  talte  om  Stolen." 

„Vær  rolig,  I  skal  faa  Stolen  om  et  Par 
Dage  og  Kisten,  naar  den  Tid  kommer." 

„Tør  Du  bande  paa  det?" 

„Jeg  bander  ikke  mere,  men  holder  mine 
Løfter;  I  maa  stole  paa  mig." 

„Det  vil  jeg  ogsaa.  Farvel,  Morten,  og  sig 
Tak  til  din  Madmoder." 

„Det  skal  jeg.  —  Farvel,  Bedstemoder,"  han 
bøjede  sig  ned  og  kyssede  den  rynkede  Kind, 
„Gud  velsigne  Jer!" 

Ude  i  Gaarden  stod  en  Flok  Mænd,  ældre  og 
yngre  imellem  hverandre.  Drukkenskab  eller  an- 
dre Laster  havde  mærket  dem  Alle.  Sophus 
Hansen  førte  Ordet,  men  da  Morten  kom,  stand- 
sede Talen.  Han  hilste  høfligt  og  gik  saa  hen 
til  Forstanderen. 

„Maa  jeg  tale  et  Par  Ord  til  Folkene?  —  For- 
tælle dem,  hvordan  jeg  har  været,  og  hvordan 
jeg  blev  hjulpet." 

„For  mig  gjerne,  men  om  syv  Minutter  ringes 
der  til  Arbejde." 

„Tak,  jeg  bruger  ikke  fem  Minutter,"  og  det 
gjorde  han  heller  ikke,  og  dog  havde  de  Hørende, 
hver  især,  faaet  Noget  at  tænke  paa. 

Idet  Morten  gik  bort  langs  Huset,  ledte  øjet 
efter  Bedstemoders  Vindue.  Der  var  det!  Hun 
stod  med  Armene  i  Vindueskarmen  og  tittede  ud 
efter  ham;  Hatten  kom  af  i  en  Fart. 

Løftet  om  Kisten,  Kysset  paa  Kinden  og  nu 
denne  sidste  Hilsen  blødgjorde  i  Forening  gamle 
Trines  Hjerte;  hun  skjulte  Ansigtet  i  Hænderne 
og  græd  bitterligt.  Mange  Taarer  havde  hun 
fældet  i  sit  lange  Liv,  og  dog  var  det  første 
Gang,  hun  græd  over  sig  selv,  over  sin  Synd. 

Men  Morten  stod  allerede  et  godt  Stykke  der- 
fra paa  den  lille  Høj  med  Poppeltræerne  og  saae 
ud  over  Egnen.  Saadan  en  Naade,  saadan  en 
Lykke!  —  Der  var  en  ny  Kraft  i  hans  Sind,  og 
han  følte  sis  som  Guds  Redskab. 


Det  var  over  Midnat,  da  han  kom  hjem,  men 
Husbond  havde  givet  ham  Nøgle  med,  saa  han 
forstyrrede  Ingen.  Trods  Trætheden  kunde  han 
ikke  sove.  Tankerne  kom  i  skarevis,  men  der 
var  Fred  over  dem  alle.  Han  vidste  nu,  hvad 
han  vilde,  hvad  han  skulde. 

„Velkommen  hjem!"  Proprietair  Storm  lagde 
sin  Haand  paa  hans  Skulder,  „naa,  hvordan  gik 
det  Dig  saa?" 

„Tak,  Husbond,  det  gik  godt.  Den  gamle 
Kone  lever,  og  Herren  vil  nok  finde  hende,  for 
nu  lyder  hans  Ord  ogsaa  ude  paa  Kjærup  Fattig- 
gaard.  —  Maa  jeg  tale  med  Husbond?" 

„Ja  vel;  kom  herind  og  sæt  Dig  ned,"  han 
saae  kjærligt  ind  i  den  unge  Mands  bevægede 
Aasyn,   „hvad  er  det  saa?" 

„Den  Rejse  vilde  jeg  ikke  have  undværet  for 
nogen  Pris.  Jeg  kom  til  at  staa  Ansigt  til  An- 
sigt med  det  Altsammen  igjen;  først  med  min 
egen  Synd,  gjennem  Minderne,  og  saa  med  de 
Andres  Elendighed.  —  Aa,  Husbond,  jeg  maa 
gjøre  Noget  for  dem;  jeg  kan  gjøre  Noget  for 
dem.     Jeg  tror,  Herren  vil,  at  jeg  skal." 

„Hvordan  mener  Du?" 

„Jeg  vil  tale  til  dem,  og  da  jeg  kjender  begge 
Slags  Liv,  vil  de  tro  mig.  I  Nat  kunde  jeg  ikke 
sove  for  bare  Planer.  Husbond  skal  ikke  se  saa 
forskrækket  ud;  jeg  veed  godt,  at  jeg  først  maa 
kjende  min  Bibel  og  mig  selv  bedre,  end  jeg  nu 
gjør." 

„Men  hvad  tænker  Du  da  paa?"  Proprietair 
Storm  lyttede  med  en  vis  Ængstelse  efter  Svaret, 
der  dog  lød  ganske  anderledes,  end  han  havde 
tænkt  sig. 

„Paa  hverken  mer  eller  mindre  end  at  blive 
Karl  i  et  Fængsel.  — ■  Husbond  ler  da  ikke?" 

„Nej,  Morten,  jeg  smilede  bare.  Gud  velsigne 
Dig,  min  Dreng,  saa  det  var  Planerne!" 

„Ja,  for  tænk,  saadan  en  Virkekreds.  —  Jeg 
tror,  de  vilde  høre  paa  mig." 

.,Det  tror  jeg  med,  dog  vanskelig,  naar  Du 
kun  var  Karl.  —  Du  maa  lære  Noget,  Morten. 
Naar  Aftenerne  blive  lange,  skal  Du  rigtig  gaa  i 
Skole  herinde  hos  mig.  Hvor  Johannes  vilde 
have  frydet  sig,  at  dine  ønsker  gaa  den  Vej; 
men  jeg  tænker,  han  veed  det.  —  Vil  Du  følge 
mit  Raad,  saa  taler  Du  ikke  til  Nogen  om  dine 
Planer,  lad  dem  modnes  i  Stilhed." 

.,Jeg  kan  heller  ikke  tale  om  det.  —  Men 
maaske  jeg  ogsaa  skulde  have  tiet  for  Husbond." 

„Nej,  nej,  større  Glæde  kunde  jeg  ikke  faa  i 
denne  Sorgens  Tid.  Jeg  skal  jo  desuden  hjælpe 
Dig,  min  Knøs,  og  det  vil  jeg  af  al  Evne." 

Da  Morten  gik  ud  til  Havearbejdet,  mødte  han 
Ane  Lise.  Hun  bar  en  Kurv  med  afplukkede 
Hindbær  paa  Armen  og  et  Par  Roser  i  Haanden. 
Den  unge  Pige  gik  drømmende  og  smaanynnende, 
men  da  hun  saae  Morten,  standsede  hun.  Aller- 
helst var  hun  flygtet,  men  det  kunde  nu  slet  ikke 
lade  sig  gjøre. 

„Goddag,  Ane  Lise!"  Stemmen  var  rolig; 
Blikket  tyst,  frejdigt,  tillidsfuldt.  Der  var  ikke 
det  Mindste  at  frygte;  det,  hun  havde  tænkt  sig 
ganske  nær,  var  langt,  langt  borte,  men  ikke 
mindre  sikkert,  følte  hun.  Det  var  en  lille  Skuffelse, 
men  ogsaa  en  stor  Lettelse :  hun  blev  med  Et 
hel  rolig  og  tryg. 

„Velkommen  hjem,  Morten!  Din  Bedstemoder 
var  da  sjæleglad  ved  at  se  Dig." 

„Jeg  tror,  hun  var  glad,  —  men  det  er  en 
gammel  Stakkel.     Vi  maa  bede  for  hende." 

Ane  Lises  milde,  rene  Blik  sagde:  „Det  skal 
jeg,"  og  saa  vekslede  de  et  trofast  Haandslag. 

En  Timestid  efter  samledes  de  Alle  ved  An- 
dagten.    Husbond  havde  valgt  Psalmen : 

„Kimer  Himmelklokker,  der  er  Fryd  i  Dag  — a 

Bagefter  læste  han  Herrens  Løfte  til  Peter: 
„Herefter  skal  Du  fange  Mennesker." 

Det  var  for  Morten  som  en  Indvielse.  Fra 
nu  af  var  der  kun  Et,  han  vilde;  og  det  var  det 
Samme,  Herren,  den  Almægtige,  vil. 

et  var  en  mørk,  raakold  Efteraars- 
dag.  Vinden  susede  i  Lindetræerne, 
og  det  gule  Løv  hvirvlede  rundt  i 
Havens  Gange.  En  sortklædt  ung 
Pige  gik  stille  om  mellem  de  fal- 
mede, medtagne  Blomster,  naar  hun  opdagede  et 
Par  friske  Knopper  eller  smukke,  grønne  Blade, 
bøjede  hun  sig  og  plukkede  dem. 

Det  var  en  slank,  yndefuld  Skikkelse  og  et  fint, 
sjælfuldt  Ansigt.  Det  rige  Haar  var  gyldenbrunt, 
Øjnene  mørkeblaa,  blide  og  noget  frygtsomme. 
Hun  var  nitten  Aar,  men  saae  ud,  som  havde 
hun  kun  været  seksten.  Kinden  var  bleg  af  Natte- 
vaagen  og  Sorg. 

Derinde  i  Lysthuset  var  Moderens  Yndlings- 
plads;  Skamlen  stod  der  endnu.  Inger  satte  sig 
paa  den  og  gav  Taarerne  frit  Løb.  Hvor  det 
gjorde  godt,  men  hun  maatte  nok  fatte  sig.    Der 

kom  Vognen  efter  Fortepianoet;  de  andre  Meubler 
vare  solgte  paa  Auktionen;  hun  kunde  jo  ikke 
tage  dem  med  sig  til  Tantens  Hjem. 

Nej,  hvor  Stuerne  dog  saae  øde  og  tomme 
ud,  Tapeterne  skjoldede,  hvor  Billederne  havde 
hængt,  og  Meublerne  staaet. 

„Vi  vare  saa  lykkelige!"  nok  et  Udbrud  af 
Graad  fulgt  af  et  Løfte,  halvt  til  Gud,  halvt  til 
Moderen,  saa  gik  Inger  stille  ud  til  Flyttefolkene 
og  formanede  dem  til  at  være  forsigtige,  rigtig 
forsigtige  med  Fortepianoet. 

Nu  var  ogsaa  det  borte,  hun  drejede  langsomt 
Nøglen  af.  „Farvel  Du  kjære  Dør  og  I  Vinduer, 
hvorfra  Moder  nikkede  til  mig,  naar  jeg  gik  ud, 
og  naar  jeg  kom  hjem,  gladest,  naar  jeg  kom 
hjem.     Farvel,  farvel!" 

Inger  havde  tilbragt  disse  sidste  Dage  hos 
Moderens  Venner,  Oberst  Holms.  De  havde  og- 
saa tilbudt  at  huse  Fortepianoet  til  bedre  Tider. 
Det  skulde  staa  veltildækket  op  til  en  tør  Væg 
i  den  store  Skabestue.  —  Mon  hun  nogensinde 
fik  det  igjen?  Hos  Tanten,  der  havde  Pensionat, 
var  Pladsen  saa  indskrænket  som  muligt.  „Vil 
Du  have  egen  Stue,  bliver  den  41  Iz  Alen  i  Kvar- 
drat,"  havde  Tanten  skrevet.  —  Om  hun  vilde 
have  egen  Stue! 

Næste  Dag  skulde  Inger  med  Dampskibet  og 
saa  med  Jernbane  til  den  Kjøbstad,  hvor  Tanten 

boede.  Det  var  Faderens  Sødskendebarn ;  Inger 
kjendte  hende  kun  fra  et  Sommerbesøg  og  syntes 
egentlig  ikke  om  hende,  men  hvor  skulde  hun 
hen?  -  -  Der  var  Trang  til  en  dygtig  Musiklærer- 
inde der  i  Byen,  havde  Tanten  skrevet  og  tilbudt 
hende  sit  Hjem  paa  billige  Vilkaar.  „Men  saa 
vil  jeg  heller  ingen  Fordringer  vide  af,"  stod  der. 
Inger  følte  sig  saaret,  —  dog,  det  havde  hun 
vist  ikke  Lov  til. 

Det  brændte  muntert  i  den  hvide  Porcellains 
Kakkelovn  i  Oberstens  Dagligstue.  Hyggelige 
gammeldags  Meubler,  gode  Malerier  og  blom- 
strende Planter  gav  det  store,  høje  Værelse  et 
venligt,  hjemligt  Udseende.  Tre  unge  Døttre 
sade  glade  og  fortrolige  ved  Haandarbejdet.  Den 
Ældstes  Bryllup  var  nær  forestaaende,  og  der  var 
meget  at  tale  om.  Hemmeligheder  var  der  og- 
saa.  De  to  Yngste  holdt  en  hviskende  Raad- 
slagning,  der  dog  afbrødes  af  Moderen. 

„Tys,  der  kommer  Inger  bag  efter  Meubel- 
vognen.  Glem  nu  Eder  selv,  Børn,  over  hende 
og  hendes  Sorg.  Ida  maa  holde  dine  Glædes- 
udbrud  tilbage,  saalænge  hun  er  her." 

„Det  skal  jeg,"  forsikkrede  den  femtenaarige 
Ida,  „jeg  har  saa  inderlig  ondt  af  Inger,"  og  det 
havde  hun  ogsaa,  men  naar  Tanken  paa  Søste- 
rens nye  Hjem  og  de  forskjellige  Overraskelser 
blev  altfor  levende,  fik  Glæden  dog  Luft. 

Inger  paaskjønnede  den  Venlighed,  der  vistes 
hende,  men  hun  følte  sig  saa  ubeskrivelig  ene 
mellem  alle  de  glade  Mennesker. 

„Vi  ville  ret  savne  din  kjære  Moder  og  Dig," 
sagde  Oberstinden,  og  Obersten  tilføjede:  „Glem 
ikke,  Frøken  Johnsen,  at  De  ogsaa  har  et  Hjem 
her."  Det  var  saa  venligt  og  kjønt,  men  hun 
trængte  til  et  Hjerte,  der  græd  med  hende. 

Da  det  begyndte  at  skumre,  listede  den  unge 
Pige  sig  ud  til  Graven  med  Blomsterne.  Det 
smaaregnede;  tykke,  sorte  Skyer  rugede  over 
Himlen,  der  var  koldt  og  mørkt  paa  Kirkegaarden. 

Det  Farvel  faldt  ikke  saa  svært,  som  hun 
havde  tænkt  sig.  Moder  var  ikke  her,  nej,  Gud 
være  lovet!  -  -  „Hvor  jeg  er,  der  skal  og  min 
Tjener  være"  ;  hun  klyngede  sig  til  Ordet. 


Det  var  koldt,  klart  Vejr  og  Solskin,  da  Inger 
ved  Rejsens  Maal  steg  ud  af  Koupeen.  Folk  løb 
hid  og  did;  En  og  Anden  vendte  sig  om  og  saae 
paa  hende.  Af  og  til  fik  hun  ogsaa  et  lille  Puf 
af  en  Drager,  der  skulde  frem,  og  en  Gang 
snurredes  hun  rundt  af  en  Familieklynge,  der 
havde    Hastværk.  Mon    der    dog   ikke  kom 

Nogen  efter  hende?    Hun  ventede  et  Par  Minutter 
osr  toe  saa  Garantisedlen  frem. 

„Er  det  Frøken  Johnsen?"  en  bleg,  forpustet 
ung  Pige  med  purret,  lyst  Haar,  Forklæde,  Hat 
og  Schavl  paa  Snur,  kom  løbende  hen  imod 
hende.  „Aa,  jeg  har  saadan  jaget!  Det  var  da 
godt,  jeg  naaede  det.  Da  jeg  saae  det  sorte 
Slør,  tænkte  jeg  nok,  at  det  var  Dem.  Datteren 
er  endnu  ikke  kommen  fra  Skolen,  ellers  skulde 
hun  have  hentet  sin  Kousine,  sagde  Fruen.  — 
Har  De  faaet  En  til  Tøjet?  —  Ja,  for  vi  maa 
skynde  os.  —  Lad  mig  faa  Rejsetæppet." 

Pigen  foer  i  Forvejen.  „Det  er  ingen  lang 
Vej,"  sagde  hun,  „men  lidt  vildsom,  saa  De  maa 
endelig  følge  med." 

Tanten,  en  middelhøj,  smalskuldret  Skikkelse 
med  skarpe  Træk,  kloge,  aarvaagne  øjne  og  veks- 
lende Minespil,  stod  i  Døren. 

„Goddag,  min  kjære  Pige,  og  velkommen.  — 
Ja,  din  Stakkel,  det  var  en  stor  Sorg!  —  Kun 
Femogfyrre.  Min  Moder  blev  over  Firs,  men  det 
var  nu  alligevel  en  Jammer,  for  hun  gik  i  Barn- 
dom. —  Vil  Du  op  paa  dit  Værelse." 

Ja,  Tak,  det  vilde  hun  gjerne. 

„Vi  skal  straks  spise,  saa  Ingen  kan  følge 
Dig,  men  naar  Du  gaar  opad  Trappen,  saa  langt 
man  kan  komme,  og  aabner  Døren  til  Højre,  er 
Du  paa  dine  egne  Enemærker.  —  Gid  vi  nu  maa 
synes  om  hinanden,  min  Pige!  —  Jeg  har  da 
faaet  nogle  Elever  til  Dig;    fire  gode  Steder,    og 

der  er  Haab  om  to  til.  —  Med  Malvina  tænker 
jeg,  Du  spiller  for  Fornøjelsens  Skyld;  hun  er 
allerede  temmelig  flink." 

„Ja,  det  vil  jeg  saa  gjerne.    Tak!" 

Hun  ilede  opad  Trappen;  naa,  her  var  det! 
En  malet  Seng,  Servante,  Stol  og  et  lillebitte 
Bord,  det  var  Meublementet.  Under  den  skraa 
Tagvæg  ventede  en  tom  Plads  paa  hendes  Kom- 
mode. Tapeterne  i  den  lille  Stue  vare  stormøn- 
strede og  skinnende  blaa.  De  hvide  Trækgardiner 
og  det  røde  Kappegardin  forenede  sig  om  at 
skjule  Vinduet.  Udsigten  var  nu  ikke  heller 
synderlig  indbydende,  da  Gavlen  vendte  ud  til 
Naboens  høje,  røde  Tegltag.  Til  Højre  saae  man 
ned  ad  den  lange,  lige  Gade,  der  dog  hist  og 
her  oplivedes  af  et  eller  to  Træer  udenfor  Huse- 
nes Døre. 

Hyggeligt  var  her  just  ikke,  men  Inger  var 
alligevel  glad  over  sin  lille  Stue.  Hun  havde  Lov 
til  at  dreje  Nøglen  af,  til  at  være  ene  herinde, 
til  at  græde  i  Fred.  Medens  hun  tænkte  dette, 
lød  hastige  Trin  paa  Trappen,  og  Døren  reves 
op  af  den  forjagede  Pige. 

„Der  er  rettet  an!  —  Frøkenen  maa  endelig 
komme,  Fruen  venter." 

Stuen  var  fuld  af  fremmede  Mennesker ;  Husets 
fjortenaarige  Datter  løb  hende  venligt  i  Møde. 

„Goddag  og  velkommen!  —  Du  skal  sidde 
hernede  hos  mig." 

„Frøken  Johnsen,"  præsenterede  Fru  Muhle, 
„min  Slægtning,  forældreløs,  Moderen  er  nylig 
død."  Hun  tog  den  unge  Pige  i  Haanden  og 
førte  hende  rundt. 

„Ritmester  Stade,  —  Fru  Petersen,  —  Frøk- 
nerne Petersen,  en  hel  anden  Slægt,  —  lille  Fru 
Svane,  —  Drengen  der  er  din  Fætter,  buk  dog 
Frederik!   —  Malvina  kjender  Du." 

Inger  havde  Lyst  til  at  flygte  bort  fra  alle 
disse  ynkende  Miner,  beklagende  Hovedbøjninger 
og  Skuldertræk,  men  det  lod  sig  jo  ikke  gjører 
og  saa  hilste  hun  stille,  paa  sin  yndefulde,  lidt  til- 
bageholdne Maade.  Den  gamle  Ritmester  bukkede 
stift.  „Maa  jeg  condolere  Dem,  min  Frøken," 
sagde  han. 

Det  var  et  langt  Maaltid;  Tanten  og  Fru 
Petersen  førte  Ordet,  men  bøjede  sig  dog  begge 
for  Ritmesterens  Meninger,  der  udtaltes  med  høf- 
lig Overlegenhed.  De  gamle  Søstre  Petersen 
mukkede  lidt  indbyrdes.  Emma  var  vis  paa,  at 
Thea  tog  fejl  af  en  Dato,  og  Thea  følte  dette 
som  en  Krænkelse.  Lille  Fru  Svane  nød  sin  Mad 
i  Stilhed.  Hvorfor  hun  egentlig  havde  faaet  Til- 
navnet lille ,  er  ikke  let  at  sige ,  da  hun  var  til— 
aars  og  over  Middelhøjde.    Muligt  foranledigedes 

det  af  hendes  store  Godmodighed,  uanselige  Ydre 
og  indskrænkede  Pengemidler. 

Efter  Bordet  smuttede  Inger  igjen  ovenpaa. 
Den  kjære,  gamle  Kommode  var  nu  sat  ind  paa 
sin  Plads.  Kufferten  stod  udenfor  og  spærrede 
Trappegangen. 

„Er  Inger  her?"  Malvina  kom  springende, 
„Moder  sagde,  at  Du  maatte  tømme  Kufferten 
i  en  Fart,  for  den  skal  op  paa  Loftet,  og  saa 
spurgte  hun,  om  Du  vil  have  Kaffe." 

„Nej,  Tak.  —  Du  maa  endelig  gaa,  Malvina, 
jeg  kan  godt  hjælpe  mig  selv." 

„Det  morer  mig  at  se  dit  Tøj.  Frederik  og 
jeg  faa  dog  ingen  Kaffe  om  Hverdagen,  der  er 
nok  at  skjænke  til  foruden  os,  siger  Moder.  — 
Naa,  hvad  synes  Du  saa  om  Selskabet?" 

„Jeg  er  lidt  træt  og  uoplagt  i  Dag." 

„Ja,  det  sagde  de  ogsaa  Alle,  da  Du  gik,  og 
Ritmesteren  syntes,  det  var  rimeligt.  —  Er  det 
ikke  en  Løjerlig  gammel  Fyr;  saa  dræbende  høflig, 
men  rig  er  han  og  en  udmærket  Betaler.  Vi 
maa  Alle  staa  paa  Pinde  for  ham.  Avisen  brin- 
ges ham  lige  om  Morgenen,  og  saa  studerer  han 
den  fra  først  til  sidst,  ja,  jeg  tror,  han  lærer 
den  udenad,  før  Fru  Petersen  faar  den.  —  Hende 
kan  jeg  nu  slet  ikke  lide;  hun  er  saa  gjerrig  og 
gjør  saa  mange  Fordringer. 

„Er  det  rigtigt,  at  Du  taler  saadan,  Malvina? 
Vilde  din  Moder  holde  af  det?" 

„Uh,  er  du  saadan  en  kj edelig  Praas,  der  ikke 
engang  vil  gjøre  en  Smule  Løjer,  saa  tror  jeg- 
næsten,  at  jeg  løber  ned  til  Frederik  igjen.  — 
Lille  Fru  Svane,  det  er  En  for  Dig.'4 

Aa,  her  i  Huset  blev  hun  vist  aldrig  hjemme! 

Men  da  Faderens  og  Moderens  Billeder  først 
stode  paa  Kommoden  med  Biblen  foran,  det 
lysende  Kors  bagved  og  en  stor  Stabel  Bøger 
paa  hver  Side,  fik  Stuen  straks  et  venligere  Ud- 
seende. Det  var,  som  om  Moderens  Billede  saae 
paa  hende  med  det  kjærlige,  opmuntrende  Blik, 
hun  kj  endte  saa  godt.  —  Og  den  unge  Pige  bad 
om  Kraft  til  at  blive  flittig,  taalmodig  og  god. 

Moderens  Bøn  for  hende  havde  lydt  ander- 
ledes: „Velsign  hende,  Herre,  og  lad  hende  blive 
til  Velsignelse,  hvor  hun  kommer,"  men  Ingers 
Hjerte  var  endnu  ikke  stemt  til  at  bede  den  Bøn. 


Efter  en  Maanedstids  Forløb  havde  Inger  sin 
Dag  omtrent  besat.  Der  gik  Ry  af  hendes  musi- 
kalske Begavelse,  og  hun  hentedes  i  Vogn  ud  til 
Herregaarden  for  at  spille  med  Lærerinden ;  Husets 
Frue  mente  nemlig,  at  dette  vilde  komme  Bør- 
nene mere  tilgode,  end  om  hun  spillede  med  dem 

selv.  —  Til  Birkedommerens,  der  boede  et  Stykke 
udenfor  Byen,  maatte  hun  vandre  paa  sin  Fod. 
Det  var  en  lang,  ensformig  Vej,  men  Inger  op- 
dagede snart  en  lille  Marksti,  der  skraaede  lige 
mod  Maalet.  Det  var  kun  fem  Minutters  Gang, 
der  sparedes;  men  det  føltes  dog  som  en  Op- 
muntring, hver  Gang  hun  drejede  ind  paa  Stien. 

Lidt  tilbage  laa  en  Bondegaard;  det  var  ikke 
Indgangssiden,  og  man  saae  kun  en  lang,  kalket 
Mur  væg  med  faa  og  smaa  Vinduer,  der  vendte 
ud  til  en  gammeldags  Have,  fuld  af  bladløse 
Frugttræer  og  Hyldebuske.  Der  var  en  tom 
Storkerede  paa  Straataget;  hvide  Duer  fløj  fra 
og  til. 

Hver  Eftermiddag  øvede  Inger  sig  i  flere  Timer, 
og  det  var  hende  en  Vederkvægelse.  Som  Veder- 
lag for  at  spille  med  Victualiehandlerens  Datter 
fik  hun  Lov  til  at  bruge  deres  Fortepiano  saa 
meget,  hun  lystede.  Det  stod  i  „Salen",  og  da 
Familien  var  travlt  beskjæftiget  den  hele  Dag  ved 
Udsalget  og  i  Kjøkkenet,  sad  hun  ganske  ene  og 
uforstyrret  i  den  store,  halvtomme  Stue  med  de 
skrigende  Olietryksbilleder,  det  elegante  Taffeluhr, 
der  ikke  gik  i  det  Daglige,  de  smukt  indbundne, 
næsten  ubrugte  Bøger  og  de  kostbare  Vaser, 
fjddte  med  Hjertegræs  og  kunstige  Blomster.  Mal- 
vina  kom  ogsaa  derhen  for  at  øve  sig  med  Kou- 
sinen,    som   Fru   Muhle   benævnede   det.     Denne 

Øvelse  satte  Ingers  Taalmodighed  paa  en  haard 
Prøve,  da  Pigebarnet  troede  sig  udlært  og  hadede 
Tilrettevisning. 

I  det  gamle  Hjem  havde  Inger  ogsaa  under- 
vist i  Musik,  men  der  kom  Eleverne  til  hende,  og 
efter  endt  Arbejde  fløj  hun  lige  i  Moderens  Arme 
og  havde  saa  den  øvrige  Dag  travlt  med  Bog  og 
Naal  og  med  at  sysle  i  Huset;  Timerne  fløj  som 
Minutter,  nu  vare  Dagene  lange  og  trange. 

„Vil  Du  ikke  lære  at  spille  Whist,  Inger?" 
spurgte  Fru  Muhle,  „Frøken  Thea  er  helst  fri, 
jeg  har  daarlig  Tid,  og  Ritmesteren  maa  have  sin 
lille  Rubbert  hver  Aften.'' 

„Jeg  trænger  til  at  være  ene  om  Aftenen, 
Tante,  sidde  stille  paa  mit  Værelse  og  læse  eller 
tænke." 

„Naa,  det  gjør  Du.  —  Jeg  mente  for  de 
Andres  Skyld,  men  hvor  kunde  man  ogsaa  vente, 
at  Du  skulde  tænke  paa  dem.  —  Det  maa  være 
behageligt  at  være  saadan  stillet,  at  man  kan 
gjøre,  hvad  man  har  Lyst  til;  det  er  nu  ikke 
faldet  i  min  Lod." 

Inger  følte  sig  skyldig,  men  gav  dog  ikke 
efter,  for  hun  sj'ntes  næsten,  det  gjaldt  Livet. 

Hver  Søndag  gik  hun  i  Kirke  med  Frøknerne 
Petersen  og  Fru  Svane.  Tanten  fulgte  med,  naar 
hun  havde  Tid.  —  Aa,  det  var  ikke  som  Guds- 
tjenesten i  den  lille  Kirke  hjemme.     Der  fik  man 

saa  meget  at  tænke  paa;  Evangeliet  lyste  for  En 
den  hele  Dag,  ja,  lige  til  næste  Søndag.  Her  fik 
hun  næsten  Ingenting,  men  maaske  var  det  hen- 
des egen  Skyld. 

Naar  hun  hørte  om,  hvor  mægtig  Synden  var, 
og  hvor  skrøbelige  og  smaa  vi  vare,  og  at  der 
slet  ingen  Udgang  var  fra  al  denne  Jammer, 
men  at  Gud  dog  tilgav  os  i  sin  Kjærlighed,  blev 
hendes  Hjerte  sygt,  og  efterhaanden  sløvedes  Vil- 
lien. Selv  forstod  hun  ikke,  at  det  var  Bud- 
skabet om  den  Herre,  der  ikke  alene  tilgiver 
Synden,  men  vil  frelse  sine  Tjenere  fra  at  synde, 
idet  han  giver  dem  sin  Aand  og  fører  dem  ind 
i  Kjærlighedslivet,  hun  savnede. 

Hver  Aften  læste  hun  et  Stykke  i  Biblen,  men 
det  var  ikke,  som  da  Moderen  sad  ved  Siden  og 
forklarede  det  Læste.  Selv  i  Bønnen  var  der 
ikke  rigtig  Liv  og  Kraft;  men  hun  kunde  dog 
ikke  undvære  den,  det  var  hende  dog  en  Trøst 
at  tale  til  Gud,  klage  for  ham. 

En  Morgen,  da  Inger  sad  ene  i  Spisestuen 
og  ventede  paa  Vognen  fra  Birkhøjgaard,  aabne- 
des  Døren  ud  til  Gangen,  og  en  mørk  Herre  med 
faste,  regelmæssige  Træk  og  et  Par  store,  alvor- 
lige Øjne  traadte  ind. 

„Er  det  Dem,  der  er  syg?"  spurgte  han  og 
fæstede  et  iagttagende  Blik  paa  den  blege,  unge 
Pige. 

„Nej,  —  jeg  tror  nok,  at  det  er  Fru  Petersen." 

Den  Nævnte,  der  havde  hørt  Lægens  Stemme, 
viste  sig  allerede  i  Døren,  fulgt  af  Fru  Muhle. 

„Vil  Doktoren  ikke  tage  Plads.  —  Bliv  ende- 
lig herinde  Begge,"  —  dette  henvendtes  til  Hus- 
fruen og  Inger  —  „for  De  kan  bevidne  mine  Ord. 
Jeg  ser  jo  ikke  ud  som  en  Syg." 

„Jo,  sandelig!  Jeg  saae  øjeblikkelig,  hvad  der 
fejler  Dem.  —  Hvorfor  har  De  ventet  saa  længe 
med  at  søge  Raad?" 

Fru  Petersen  stirrede  forfærdet  hen  for  sig; 
hvad  mon  det  var,  der  fejlede  hende?  Skulde  hun 
virkelig  være  syg  for  Alvor? 

„Jeg  lider  af  Aandedrætsbesvær,"  klynkede 
hun,  „og  dermed  følger  Ulyst  til  at  gaa  ud  og 
i  det  Hele  til  at  røre  sig.  Saa  falder  jeg  ogsaa 
let  i  Søvn,  naar  jeg  læser  eller  strikker." 

„Og  saa  stiger  Blodet  Dem  til  Hovedet?  — 
Jo,  det  kan  jeg  da  selv  se.  —  Hvordan  er  Appe- 
titten?" 

„Brillant,"  oplyste  Fru  Muhle. 

„Jeg  tænkte  det  nok;  De  bliver  jo  ogsaa 
sværere  og  sværere;  der  maa  gjøres  Noget." 

„Men  hvad  er  det  da,  jeg  ulykkelige  Menneske 
fejler?" 

„Det  er  et  Onde,  der  ikke  er  ualmindeligt  i 
de  højere  Stænder;  men  det  kan  modarbejdes,  og 
vi   ville  modarbejde  det,    De   og   jeg   i  Forening. 

Gaar  det  sin  Gang,  kan  det  ende  med  et  Slag- 
tilfælde." 

„Bevares!  —  Doktoren  kan  nok  vide,  at  jeg 
vil  gjøre  Alt.  —  Men  hvad  er  det,  jeg  lider  af." 

„  Ubrugte  Kræfter. " 

„Ubrugte  Kræfter!"  hun  gjentog  det  langsomt, 
ligesom  ledende  efter  den  rette  Forstaaelse. 

„Ja,  ganske  simpelt,  ubrugte  Kræfter.  De 
maa  holde  streng  Diæt ;  Fru  Muhle  er  ansvarlig. " 

„Det  er  altfor  pinligt,  Hr.  Doktor,  i  min  Stil- 
ling." 

„Vist  ikke,  jeg  skriver  en  Spiseseddel.  —  Og 
saa  maa  De  staa  tidlig  op,  Fru  Petersen,  og  ikke 
sove  til  Middag." 

„Maaske  jeg  ogsaa  skal  foretage  gymnastiske 
Bevægelser?  —  For  flere  Aar  siden  gjorde  jeg 
det  og  blev  kjendelig  raskere." 

„Ja  vel,  det  hører  med  til  Kuren,  men  jeg 
bruger  nu  helst  naturlig  Gymnastik,  det  vil  sige 
Arbejde.  De  maa  rede  Deres  Seng  hver  Morgen 
og  tørre  grundigt  af  i  Stuen,  og  kan  De  over- 
vinde Dem  til  selv  at  vadske  Gulvet,  vil  det  være 
særlig  gavnligt." 

Fru  Petersen  svarede  ikke  herpaa,  men  sagde 
i  en  bedende  Tone:  „Dengang  rokkede  jeg  frem 
og  tilbage  et  Kvarter  hver  Dag  og  slog  Armene 
op  og  ned  et  bestemt  Antal  Gange." 

„Var  det  morsommere?"  spurgte  Lægen  tørt, 
men  der  sad  en  Skjælm  i  øjet. 

„Jeg  synes  bedre  om  det." 

„Men  jeg  synes  bedre  om  det  Andet,  for  De 
trænger  højlig  til  at  dreje,  strække  og  bukke  Dem 
paa  forskjellig  Maade.  —  At  polere  Vinduer  er 
nu  ogsaa  udmærket." 

„Men  det  kan  jeg  da  ikke  være  bekjendt!" 

„Jo,  Frue,  Vinduet  i  Deres  Sovekammer,  del- 
vist er  til  Gaardsiden,  kan  De  godt  være  bekjendt 
at  pudse,  naar  det  gjælder  Deres  Helbred." 

„Skal  jeg  ingen  Medicin  have?" 

„Nej." 

„Men  Vin  med  Chinadraaber  maa  jeg  da  nok 
faa  for  Matheden." 

„Matheden  stammer  ene  fra  den  anførte  Grund. 
■ —  Se  dog  ikke  saa  fortvivlet  ud,  kjære  Frue, 
følger  De  Forskriften,  haaber  jeg  nok,  De  skal 
blive  helt  rask  i  Løbet  af  Vinteren."  Han  nikkede 
opmuntrende  og  vendte  sig  derpaa  til  Fru  Muhle, 
der  havde  hørt  til  med  dulgt  Glæde. 

„Her  er  en  Anden  i  Huset,  for  hvem  jeg  og- 
saa er  bekymret.  Det  er  Pigen,  den  lille  Karoline ; 
hun  lider  af  det  modsatte  Onde :  overbrugte  Kræf- 
ter, hvorfor  jeg  paa  det  Bestemteste  maa  anordne 
mindst  to  Timers  Hviletid  —  jeg  mener  Fritagelse 
for  Arbejde  —  om  Dagen.  De  vil  ogsaa  nok  passe, 
at   hun    faar  et   blødkogt   Æg  Morgen    og  Aften 

og  en  Pot  sød  Mælk  daglig.  Ubrugte  Kræfter 
kan  i  en  ældre  Alder  føre  til  Slagtilfælde,  over- 
brugte, især  i  den  ganske  unge  Alder,  til  Tæring. 
—  Hvor  er  Pigebarnets  røde  Kinder  blevne  af?  — 
Ja,  saa  stoler  jeg  trygt  paa  Fru  Muhles  Nøjagtig- 
hed." 

Han  standsede  i  Døren  og  vendte  sig  om : 
-Hvordan  har  Fru  Svane  det?" 

„Meget  bedre.  De  stærke  Indgnidninger  har 
næsten  fordrevet  Gigtsmerterne." 

.,Det  glæder  mig!  —  Vil  De  hilse  hende." 

Der  blev  en  Pavse  efter  Lægens  Bortgang, 
men  tilsidst  brød  Fru  Muhle  ud:  „Var  han  ikke 
saa  dygtig  en  Læge,  taalte  jeg  ham  sandelig  ikke 
her  i  Huset.  Det  var  næsten,  som  drev  han 
Spøg  med  Dem,  kjære  Fru  Petersen." 

„Nej,  destoværre,  det  var  ikke  Spøg;  —  men 
jeg  bruger  nu  alligevel  min  gamle  Gymnastik, 
for  den  veed  jeg  hjælper." 

„Ja,  gjør  bare  det!"  —  Fru  Muhle  var  bleg 
af  Harme;  dette  med  Line  var  for  galt.  „Kan 
man  nu  tænke  sig,"  sagde  hun  lidt  efter,  „at 
han  er  Broder  til  den  elskværdige  Pastor  Bruhn." 

„Halvbroder,"  oplyste  Ritmesteren,  der  pludse- 
lig viste  sig  i  Døren,   „kun  Halvbroder." 

Et  øjeblik  efter  kom  Vognen,  og  Inger  steg 
op.  Doktor  Bruhn,  der  lige  traadte  ud  af  Gjenbo- 
huset,  løftede  Hatten    og   hilste.      Der  var  noget 

Skalkagtigt  i  Blikket  og  tillige  noget  inderlig  Godt. 
Inger  følte  sig  helt  oplivet,  det  var,  som  om  et 
friskt  Pust  var  gaaet  hen  over  det  lumre,  indholds- 
løse, dagligdags  Liv. 


Hvor  var  denne  Jul  forskjellig  fra  de  andre, 
hun  havde  oplevet.  Forventningen,  Forberedel- 
serne, Glæden  i  Hjemmet  Juleaften  og  i  Kirken 
Julemorgen,  Alt  var  forbi.  Tanten  og  de  Andre 
vare  ligesom  smeltede  i  Juletiden;  men  Inger  trak 
sig  endnu  mere  tilbage  end  ellers.  Minderne  vare 
jo  det  Eneste,  hun  ejede,  og  hun  vilde  have  Lov 
til  uforstyrret  at  hengive  sig  til  dem.  Samvittig- 
heden var  dog  ikke  ganske  rolig.  Der  stod  i  den 
Psalme,  hun  og  Moderen  plejede  at  synge: 

Ej  Sorg  i  Dag  paa  Jord  er  til, 

Som  tør  min  Sjæl  nedbøje  — 

og  saa  var  hun  alligevel  saa  nedbøjet  og  haab- 
løs,  ligesom  udslukt. 

Det  var  en  Lettelse  at  overtage  Timerne  igjen 
efter  endt  Ferie;  og  dog  blev  Arbejdet  hende 
af  og  til  tungt  og  trykkende,  saa  hun  tænkte,  det 
var  et  Trælleliv. 

Familierne  i  Byen  beundrede  Frøken  John- 
sens Spil,  men  beklagede  højligt,  at  der  ikke  var 
Noget  at  stille  op    med   hende   selv.      Til   særlig 


1  16  Inger. 

tine  Selskaber  indbødes  hun  dog  gjerne  og  var 
da  altid  villig  til  at  spille  for  Gjæsterne. 

Luften  var  tyk  af  Sne,  da  Inger  en  Dag 
først  i  Februar  vandrede  ud  til  Birkedommerens 
Villa.  Sneen  pidskede  hende  lige  i  Ansigtet, 
medens  hun  stred  frem  under  Regnskjærmen. 
Sindet  var  nedtrykt,  og  Foden  mat,  og  se,  den 
lille  Sti,  hendes  Trøst,  var  ikke  til  at  opdage 
under  Snedækket.  Saa  maatte  hun  da  følge 
Landevejens  lange  Bugtning,  hvor  nødig  hun 
vilde. 

Det  sneede  ikke  mere,  da  Inger  gik  hjem, 
og  Solen  dæmrede  bag  Skyerne.  Idet  hun  nær- 
mede sig  det  store,  gamle  Piletræ,  der  stod,  hvor 
Stien  begyndte  fra  den  Kant,  saae  hun  en  kraf- 
tig Mand  med  graasprængt  Haar  og  friske,  brun- 
røde Kinder  ivrig  beskjæftiget  med  at  skuffe 
Sneen  bort.  Saasnart  han  blev  den  unge  Pige 
vaer,  raabte  han:  „Frøkenen  kan  godt  gaa 
denne  Vej !  Tre  Spadekast,  saa  er  jeg  færdig.  — 
Saadan,  vær  saa  god."  Han  tog  Hatten  af  og 
gjorde  Plads. 

Hvor  det  var  et  rart,  aabent  Ansigt.  Inger 
hilste  takkende,  og  for  første  Gang  i  lang  Tid 
gik  en  Spøg  over  hendes  Læber: 

„Man  skulde  næsten  tro,  at  det  var  for  min 
Skyld,  Stien  blev  skuffet." 

„Det  er  det  ogsaa,  Frøken,  paa  en  Maade; 
men  Sandheden  er  nu  alligevel,  at  det  er  for 
min  lille  Datters  Skyld.  Naar  Frøkenen  gaar 
ovre  paa  Landevejen,  kan  hun  ikke  rigtig  se 
Dem.1, 

„Jeg  forstaar  ikke?" 

„Jo,  ser  De,  vi  har  en  syg  Pige  derinde. 
Det  er  en  Hofteskade,  og  hun  kan  ikke  gaa, 
men  er,  Gud  være  lovet,  hjertefrisk.  Det  er  nu 
en  af  hendes  Glæder  at  se  Frøkenen  gaa  forbi 
Tirsdag  og  Fredag.  —  Saadan  hun  holder  Øje 
med  Dem  og  føler  for  Dem;  —  vi  saae  jo  straks 
den  sorte  Dragt.  I  den  sidste  Tid  har  hun  havt 
saa  travlt  med,  at  hendes  søde  lille  Frøken  vist 
ikke  var  rask,  for  hun  syntes,  Gangen  var  lang- 
sommere og  tungere.  Hun  ønsker  saadan,  at 
De  vilde  drikke  et  Glas  nymalket  Mælk  inde  hos 
os,  —  det  er  jo  lige  i  Malketiden,  De  kommer 
forbi,  men  hvem  turde  foreslaa.  —  Undskyld, 
jeg  opholder  vist?" 

„Nej,  slet  ikke;  jeg  er  saa  taknemmelig.  — 
Kan  den  lille  Pige  se  os  her?" 

„Ja,  hun  kan,  men  bedre  længere  henne, 
lige  ud  for  det  midterste  Vindue." 

„Hvor  gammel  er  hun?" 

„Tretten  Aar  saavel.  —  Der  skal  Taalmodighed 
til  at  ligge  saadan  hen  i  den  Alder;  men  hun  er 

en  god,  from  Pige.  Her,  Frøken,  ser  hun  Dem 
allerbedst.  Naa,  jeg  skal  love  for,  at  Marie  er 
glad!" 

Inger  viftede  med  Lommetørklædet  og  kys- 
sede paa  Fingeren.  „Maa  jeg  besøge  hende  en 
Dag,  naar  jeg  har  Tid?"  spurgte  hun. 

„Ja,  vi  sige  Tak;  det  bliver  rigtignok  en 
Glædesdag.  —  Vil  Frøkenen  saa  ikke  nok  tænke 
lidt  over  det  med  Mælken,  for  De  er  nu  allige- 
vel bleg." 

„Tak,  det  er  altfor  venligt.  —  Hils  lille  Marie, 
jeg  siger  ogsaa  Tak  til  hende." 

Da  Inger  var  kommen  et  godt  Stykke  fra 
Gaarden,  standsede  hun  og  brast  i  Graad.  Hvor 
det  gjorde  godt!  I  den  sidste  Tid  havde  hun 
slet  ikke  kunnet  græde,  været  som  forstenet. 

Saa  havde  et  kjærligt  øje  da  fulgt  hende, 
naar  hun  gik  der  og  følte  sig  saa  ene,  forladt 
og  tilovers;  og  hun  havde  været  til  Opmuntring 
og  Trøst  for  et  sygt  Barn  uden  selv  at  ane  det. 

„Jeg  vil  bringe  hende  en  Blomst  og  et  Par 
Bøger  og  vise  hende  Moders  Billede."  —  Hvor 
var  det  længe  siden,  hun  havde  tænkt  paa  at 
glæde  Nogen.  Hjertet  slog  stærkere,  og  der  kom 
Liv  i  Gangen. 

„Aa,  jeg  har  været  saa  egenkjærlig  og  styg, 
altid  ruget  over  mig  selv,  mit  Tab  og  min  Sorg, 

og  glemt  alle  de  Andre.  Hvad  vilde  Moder  have 
sagt  om  mig,  og  hvad  siger  Herren?" 

Da  Inger  kom  hjem,  mødte  hun  Line  i  Gan- 
gen. Fru  Muh  le  kaldte  i  det  Samme  fra  Kjøk- 
kenet  og  Fru  Petersen  fra  Stuen.  Lille  Line 
saae  ud,  som  skulde  hun  deles  og  løbe  til  to 
Sider  paa  en  Gang. 

„Gaa  kun  ind,  Line,  jeg  skal  nok  tale  med 
Tante." 

Fru  Muhle  var  ophidset:  „Line  maa  øjeblik- 
kelig dække  Bordet;  Klokken  mangler  kun  tre 
Minutter  i  Tre." 

Inger  gik  stille  ind.  „Lad  mig  dække  Bor- 
det," sagde  hun  venligt;  „hvad  vilde  Fru  Pe- 
tersen?" 

„Aa,  det  er  det  Barometer,  hun  vil  altid  vide, 
hvordan  det  staar;  jeg  vilde  ønske,  vi  intet  Ba- 
rometer havde.  Vil  Frøken  Inger  virkelig  dække 
Bordet?  Og  kan  De  ogsaa,  for  det  skal  nu  være 
ligesaa  bestemt  Altsammen?" 

„Jeg  skal  nok  gjøre  det  rigtig  pænt." 

Da  Fru  Muhle  kom  ind,  nikkede  hun  for- 
nøjet.    „Tak,  Inger,  det  kan  jeg  lide." 

„Maa  jeg  gjøre  det  hver  Dag?" 

„Altfor  gjerne;  jeg  ser,  Du  gjør  det  ordent- 
ligt. Midterfolden  lige  som  en  Snor  og  Salt- 
karrene fyldte  og  glatte." 


«H 

Idet  Fru  Svane  tog  Plads  ved  Bordet,  rev 
hun  sin  Stok,  der  stod  lænet  til  Stoleryggen, 
om.  Dette  skete  ofte,  og  Fru  Muhle  komman- 
derede altid  Frederik  til  at  tage  den  op;  men  i 
Dag  kom  Inger  ham  i  Forkjøbet. 

„Tak,  lille  Frøken,  Tak!"  Den  gamle  Dame 
saae  helt  forundret  og  kjærligt  paa  hende.  Aa, 
hvor  hun  følte  sig  skyldig! 

Fru  Petersen,  der  altid  led  af  Varme,  havde, 
idet  hun  gik  forbi,  aabnet  de  inderste,  dobbelte 
Vinduer,  og  det  lod  nu,  som  den  kjøhge  Luft 
plagede  Ritmesteren.  Han  vendte  gjentagne  Gange 
Hovedet  om  imod  Vinduet  og  rykkede  tilsidst 
Stolen  helt  hen  til  sin  anden  Sidemand. 

„Trækker  det?"  spurgte  Inger,  „skal  jeg 
lukke?" 

„Tusind  Tak,  mit  Hoved  taaler  ikke  den 
Træk;  takker  ærbødigst."  Den  gamle  Herre  var 
yderlig  forbavset  over  hendes  Forekommenhed, 
og  se,  nu  skjænkede  hun  Vand  til  Frøken  Thea 
og  hjalp  Malvina  med  at  samle  Tallerkenerne. 

Inger  sad  tavs  som  altid,  men  Blikket  havde 
faaet  Liv  og  Kinden  Farve,  og  hun  sad  ikke 
alene  midt  i  Kredsen,  de  Andre  vare  ogsaa  til 
for  hende. 

„Tante,  jeg  har  været  saadan  en  kj edelig 
En,  men  det  skal  nok  blive  bedre." 

„Lad  mig  se  det,  min  Pige,"  hun  skyndte 
sig  hen  til  Kaffebordet. 

Inger  sukkede;  til  rigtig  Forstaaelse  kunde 
det  ikke  komme,  følte  hun ;  men  et  lille  Tag 
maatte  hun  tage  i  Tantens  Byrde;  hvor  arbejdede 
og  stræbte  hun  ikke  fra  Morgen  til  Aften.  Og 
Line,  hvordan  kunde  hun  hjælpes?  Ja,  sin  egen 
Stue  vilde  hun  da  gjøre  i  Stand,  og  saa  blev 
det  ogsaa  ordentligt  gjort.  Lines  Tid  var  saa 
optagen,  at  hun  næsten  var  nødt  til  at  bruge 
Harefoden,  og  hun  brugte  den  helst  hos  lille 
Fru  Svane  og  den  unge  Frøken,  for  der  van- 
kede ingen  Skjænd. 

„Jeg  vil  staa  op  en  Time  før,"  tænkte  Inger; 
„den  Nedtrykthed  og  Træthed,  jeg  har  følt,  kom- 
mer maaske  ogsaa  af  ubrugte  Kræfter;  nej,  hvor 
jeg  maa  skamme  mig!" 

Og  saa  satte  hun  sig  ned  i  sin  lille  Stue 
med  Haand  under  Kind  og  skammede  sig.  Der 
blev  ingen  Musikøvelse  af  den  Dag. 

„Bliver  Ingen  Noget  skyldige  uden  dette  at 
elske  hverandre,"  havde  Moderen  skrevet  paa 
Bogmærket,  der  laa  i  hendes  Bibel.  Hun  havde 
set  paa  det  hver  Dag  og  ofte  kysset  Moderens 
Haandskrift;  men  først  i  denne  Stund  blev  Ordet 
levende  for  hende.  Hvor  var  der  meget  at 
angre ! 

Men  det  er  ikke  saa  svært  at  angre,  naar 
Hjertet  er  villigt  til  at  slippe  sit  Eget;  saa  ligger 
Barnet  stille  paa  Knæ,  ligesom  med  Faderens 
Haand  paa  sit  Hoved,  skrifter  det  Altsammen 
og  faar  Tilgivelse. 

Hvor  hun  huskede  en  Morgen,  da  Pigen 
hjemme  havde  slaaet  den  store  Porcelainskop, 
der  havde  været  Faderens  Mundkop,  itu.  Mode- 
ren var  saa  kjed  af  det,  for  Pigen  havde  ikke 
Noget  at  gjøre  i  Skabet  og  skulde  have  ladet 
den  staa.  Siden  traf  Inger  Moderen  i  Taarer, 
men  afbrødes,  da  hun  vilde  trøste.  „Det  er  ikke 
over  Koppen,  jeg  er  bedrøvet,  Barn,  det  er  over 
mig  selv;  for  jeg  blev  utaalmodig  og  opfarende 
og  vidnede  kun  daarligt  om  min  sagtmodige  og 
kjærlige  Herre,"  og  saa  græd  hun  igjen  bitter- 
ligt. —  Aa,  hun  havde  ogsaa  vidnet  daarligt  i 
al  denne  Tid. 

Og  hendes  Hjerte  svulmede  af  Længsel  efter 
at  blive  anderledes,  efter  at  fyldes  med  Kjærlig- 
hed; men  i  samme  Nu  gjennemtrængtes  den  lille 
Vinkvist  af  Træets  Saft. 


Morgenstund  har  Guld  i  Mund!  Ingers  Stue 
var  udluftet,  omhyggelig  aftørret  og  ordnet,  da 
hun  gik  ned  til  Træbordet.      Hun  kom  før  Sæd- 

vane  og  traf  Tanten  i  stor  Travlhed.  Frederiks 
Frokostmad  var  ikke  smurt,  Fru  Petersen  havde 
ringet  to  Gange  efter  Theen,  og  Line  var  endnu 
ikke  færdig  med  Dagligstuen. 

,,Maa  jeg  sørge  for  Frederiks  Frokost,  Tante?" 

„Ja,  naar  Du  ikke  vil  smøre  for  tykt;  min 
egen  Dreng  har  jeg  da  Lov  at  spare  paa.  — 
Malvina  skulde  ogsaa  have  et  Par  Stykker;  hun 
har  sovet  over  sig." 

Frederik  kom  nu  farende:  „Hvor  er  Mad- 
kassen? —  Jeg  kommer  for  sent!" 

„Nej,  Du  gjør  ikke;  der  er  fem  Minutter  at 
løbe  paa.  Her  er  Kassen."  Inger  hjalp  ham 
tilrette  med  Tornystret,  og  han  fik  et  lille  Klap 
paa  Skuldren.  Det  var  dog  egentlig  en  god 
Dreng. 

„Kj ender  Tante  Folkene  paa  den  lille  Gaard, 
der  ligger  mellem  Byen  og  Birkedommerens 
Villa?"  spurgte  Inger,  medens  de  drak  Morgen- 
theen. 

„Ja,  det  er  min  Smørbonde,  og  jeg  faar  og- 
saa Æg  til  rimelig  Pris  fra  Humlegaard.  —  Hvor- 
for spørger  Du  om  det?" 

„Jo,  fordi  der  er  en  lille  syg  Pige  paa  Gaar- 
den,  som  jeg  havde  Lyst  til  at  besøge." 

„En  syg  Pige?  —  Ja,  det  er  sandt,  Datteren 
er  nok  Krøbling  efter  et  Fald  og  maa  ligge  hen. 
—  Hvad  vil  Du  der?" 

„Se  til  den  lille  Pige  og  laane  hende  et  Par 
Bøger. " 

Fru  Muhle  var  saa  optaget  af  Husvæsnets 
Krav,  at  hun  overhørte  Svaret,  og  Inger  fortrød 
næsten,  at  hun  havde  nævnet  sine  nye  Venner. 
En  Krøbling!  hvor  kunde  Tanten  dog  sige  det 
saa  ligegyldigt. 

Da  Fredagen  kom,  lagde  Inger  Moderens 
Fotografi  i  sin  Billedbibel,  kjøbte  en  Urtepotte 
fuld  af  blomstrende  Vintergjække  og  begav  sig 
paa  Vej  til  Humlegaard.  Hun  gik  en  Timestid 
før  ellers  for  at  kunne  sidde  en  Stund  i  Ro  hos 
den  lille  Pige.  Det  var  dog  ikke  muligt  at  slippe 
uændset  fra  Huset. 

„De  gaar  altfor  tidligt,  min  Frøken,"  bemær- 
kede Ritmesteren,  der  kom  og  gik  igjennem 
Gangen,  da  hun  tog  Tøj  paa,  og  Fru  Petersen 
aabnede  Vinduet  og  raabte  det  Samme  efter 
hende.  Hun  rystede  paa  Hovedet,  nikkede  ven- 
ligt og  overlod  yderligere  Forklaring   til  Tanten. 

Det  var  en  stille,  klar  Frostdag;  Himlen  var 
blaa  uden  mindste  Sky,  og  Solen  skinnede  paa 
den  hvide  Sne.  Inger  gik  let  og  hurtig  henad 
Vejen.     Nej,  der  var  Humlegaard  jo  allerede! 

En  stor,  gul  Hund  gjøede  af  alle  Kræfter,  idet 
dtn  unge  Pige  gik  igjennem  Porten  og  nærmede 
sig  Husdøren.  Manden,  der  savede  Brænde  i  et 
Udhus,  kom  løbende,  da  han  saae  hende. 

„Velkommen,  velkommen!"  hendes  Haand 
fik  et  ordentligt  Tryk,  „stille,  Vagtsom,  stille!  — 
Gaa  bare  ind,  Frøken,  Moder  staar  vist  i  Kjøk- 
kenet,  og  Marie  er  jo  altid  paa  sin  Plads." 

En  fyldig,  lille  Kone  paa  henved  de  Fyrre 
med  bløde  Træk,  milde  Øjne  og  røde  Kinder 
kom  hende  venligt  i  Møde.  Hun  bar  en  strut- 
tende, rødblaa  Hvergarnskjole  og  et  hvidt  Smække- 
forklæde;  der  var  noget  Tækkeligt  over  Person 
og  Væsen. 

„Goddag  og  Tak,  at  De  kom!  Vi  havde  nu 
ogsaa  ventet  Dem  i  Dag,  maa  jeg  tilstaa.  — 
Vil  De  gaa  her  igjennem,  Frøken?  —  Marie,  her 
er  hun ! " 

Der  var  skinnende  rent  og  ryddeligt  i  den 
store,  lave  Stue.  Væggeuhret  dikkede  paa  en 
egen  værdig  Maade;  to  gammeldags  Træstole 
med  høj  Ryg,  buede  Arme  og  Lædersæder  stode 
ved  Vinduerne.  Madmoderens  Rok  og  Pigens  Garn- 
vinde vare  satte  til  Side  i  Krogen  ved  Dragkisten. 
Lavendler  og  Rosenblade  duftede  fra  Bilægger- 
ovnens Plade.  Udenfor  Maries  Seng  stod  et  af- 
langt, firkantet  Bord  fuldt  af  Haandarbejde  og 
Bøger.  Den  syge  Pige  laa  støttet  paa  Albuen 
med  de  klare,  graablaa  Øjne  fæstede  paa  Døren. 
Det  lyse  Haar  var  glat  og  blankt,  Trækkene 
lidt  skarpe,  og  Udtrykket  barnligt  og  gammel- 
agtigt  paa  engang.      Der   var   et   glad  Smil   om 

Munden  og  et  tankefuldt  Blik  i  øjet.  En  blus- 
sende Rødme  bredte  sig  over  Ansigtet,  da  den 
Ventede  traadte  ind;  hun  stod  jo  nu  ved  sine 
ønskers  Maal. 

Efter  et  Kvarters  Forløb  følte  Inger  sig  som 
hjemme  mellem  disse  gode,  jevne  Mennesker, 
der  lyttede  opmærksomt  og  forstaaende  til  Alt, 
hvad  hun  fortalte  om  Moderen  og  Livet  der- 
hjemme. Marie  havde  Fotografiet  i  Haanden, 
medens  hun  hørte  til.  Taarer  af  inderlig  Delta- 
gelse listede  nedad  hendes  Kinder. 

„Aa,  Frøken,  det  er,  som  kjendte  jeg  hende." 
—  Saa  fortalte  Konen  om  sit  Hjem,  den  gamle 
Skole  med  Lindetræerne  udenfor  og  den  store 
Have  bag  Huset,  som  Børnene  kappedes  om  at 
at  holde  i  Orden.  Hver  Aften  læste  Faderen  i 
Biblen  og  spillede  paa  det  lille  Stueorgel ;  der 
blev  sunget  to  Psalmer,  en  før  han  læste  og  en 
efter. 

„Det  var  dejlige  Aftener,"  endte  hun,  „ja, 
Fader  læser  jo  ogsaa  her,  og  vi  synger,  men 
Orglet  savner  man." 

„Moder  kan  spille,  og  Fader  sparer  til  et 
Harmonium,"  betroede  Marie,  „men  det  kan 
vare  fem  Aar,  før  vi  faa  det,  siger  han.  —  Om 
fem  Aar  er  jeg  atten  Aar,  hvis  jeg  da  lever," 
Øjet  fik  et  grundende  Udtryk,  „om  jeg  saa  skulde 
være  rask?" 

,,Det  give  vi  trygt  i  Guds  Haand,"  Faderen 
nikkede  til  hende,  „og  gjøre  saa  selv,  hvad  vi 
kan;  og  det  Eneste,  Du  kan  gjøre,  Barn,  er  jo 
at  ligge  stille,  som  Doktoren  vil  det." 

„Et  Aar  skal  jeg  ligge,  Frøken,  og  nu  er 
der  allerede  gaaet  fem  Maaneder;  men  tidt  er 
det  svært,  og  jeg  fristes  saadan  til  at  rejse  mig, 
at  jeg  næsten  kunde  ønske,  jeg  var  bunden." 

„Gud  ske  Lov,   at  der  er  Haab,  lille  Marie!" 

„Ja  tænk,  Frøken,  Doktoren  mener,  at  jeg 
maaske  kan  gaa  til  Præsten  næste  Vinter.  Hvor 
vilde  jeg  være  lykkelig,  ja,  selv  om  jeg  skulde 
gaa  med  Krj'kke,  bare  jeg  kunde  komme  med. 
Provsten  ser  jevnlig  herind,  laaner  os  Bøger  og 
sætter  mig  Lektier  for.  Xaar  han  saa  kommer 
næste  Gang,  bliver  jeg  hørt.  Han  er  saa  mage- 
løs, og  det  er  Doktoren  ogsaa.  —  Se  bare,  Frø- 
ken, jeg  ligger  paa  en  Fjedermadrats;  det  er  en 
Gave  fra  Doktoren;  den  kom  ind  af  Døren 
Juleaften,  hvad  synes  De?  —  Folk  ere  saa  gode 
imod  mig;  Gud  er  saa  god!" 

„Ja,  nu  maa  jeg  afbryde,"  Moderen  nærmede 
sig  med  et  Glas  nymalket  Mælk  paa  en  serviet- 
tildækket Bakke,  „det  er  Frøkenens  Tid,  vi  tør 
ikke  opholde  Dem." 

Inger  forsikkrede,  at  hun  gjerne  var  bleven 
meget  længere,  og  lovede  at  komme  snart 
igjen,    og    saa    viftede    hun    med    Lommetørklæ- 

det,  da  hun  var  kommen  midt  paa  Gang- 
stien. 

Der  var  Liv  i  Undervisningen  den  Dag,  og 
det  var  ogsaa,  som  Eleven  vaagnede.  Inger 
klappede  hendes  Kind  og  bad  hende  spøgende 
være  rigtig  flittig,  „for  Øret  er  godt  nok". 
Birkedommerens  Frue,  der  altid  overværede  Un- 
dervisningen, kjærtegnede  til  Gjengjæld  Inger  og 
udtalte  sin  Glæde  over  hendes  forandrede  Ud- 
seende. „Saadan  maa  man  heller  ikke  sørge," 
sagde  hun. 

Nej,  det  var  sandt,  saadan  maatte  man  ikke 
sørge.  Hun  havde  ligesom  sluppet  sin  Herres 
Haand,  ikke  vendt  sig  helt  fra  ham,  men  slup- 
pet hans  Haand.  Selv  Gjensynshaabet  var  bleg- 
net, men  nu  lyste  det  igjen,  og  hun  følte  sig 
Moderen  nær.  De  Helliges  Samfund  var  jo  en 
Virkelighed. 

Inger  mere  fløj  end  gik  hjem.  Musiktimen 
var  trukket  længere  ud,  end  den  plejede.  For 
første  Gang  havde  hun  glemt  at  holde  Øje  med 
Uhret.  —  Naa,  det  var  da  godt,  at  hun  kom 
tidsnok!  Bordet  stod  sirligt  dækket  paa  Slaget 
Tre. 

Ritmesteren  og  Fru  Petersen  tog  hende  ordent- 
lig i  Skole;  hvor  havde  hun  været? 

Saa  maatte  hun  da  fortælle.  —  „Den  lille 
Pige   er   mærkelig   udviklet,"    sluttede    hun,    „og 


Inger.  129 

dog  saadan  en  sød,  barnlig  lille  En.  '  Moderen 
læser  med  hende,  og  Provsten  ogsaa.  Tænk, 
han  kommer  der  hver  Uge." 

Der  blev  en  uhyggelig  Pavse.  Fru  Muhle 
og  Frøknerne  Petersen  stirrede  misbilligende  ned 
for  sig.  Inger  anede  ikke  Grunden  og  sagde  i 
al  Uskyldighed:  „Jeg  fik  saadan  en  Lyst  til  at 
høre  Provsten  og  vil  gaa  i  den  anden  Kirke  paa 
Søndag. " 

.,Saa  følger  jeg  med,"  Fru  Svane  blev  helt 
livlig. 

„Nej,  virkelig?"  Husfruen  talte  med  Værdig- 
hed, „at  Inger  har  Lyst  til  Afveksling,  undrer 
mig  ikke,  saadan  er  jo  de  Unge;  men  hvorfor 
De,  lille  Fru  Svane,  vil  forlade  den  Kirke,  hvor 
vi  altid  gaa,  og  hvor  jeg  har  Stol,  forstaar  jeg 
ikke." 

„Sidst  var  jeg  nær  falden  i  Søvn,"  undskyldte 
Fru  Svane,    „og  saadan   er   det  gaaet  mig  før." 

Frøken  Thea  var  ogsaa  vred.  „Naar  man 
halvsover,  har  man  rigtignok  ingen  Gavn  af  Ta- 
len," sagde  hun  overlegent,  „men  jeg  tænker, 
De  vil  helsove  i  den  anden  Kirke;  der  er  saa 
overfyldt,    at  Folk  jevnlig   føres   besvimede  ud." 

„Ja,  nu  vil  jeg  da  prøve." 

Ritmesteren  lo  tvungent:  „Det  skal  De  have 
Lov  til,  lille  Fru  Svane,  jeg  siger  velbekomme, 
men    skal    nok   vogte   mig   for   at   gaa    med.  — 

9 

Kort  efter  at  jeg  var  kommen  her  til  Byen,  fandt 
jeg  det  passende  at  aflægge  min  Compliment 
hos  Provstens,  men  den  Modtagelse  glemmer  jeg 
aldrig.  Der  gik  en  høj,  svær  Haandværksmand 
ud  af  Døren,  idet  jeg  traadte  ind,  —  Tømrer 
Nielsen,  Damerne  kjende  ham  vist  af  Udseende. 
Han  og  Provsten  talte  fortroligt  sammen  og 
vekslede  Haandslag;  saa  kom  Turen  til  mig. 
„Velkommen,  Hr.  Ritmester,"  sagde  han  og  havde 
nær  omfavnet  mig,  „vil  De  ogsaa  tilbyde  mig 
Deres  Tid?"  —  Damerne  kan  forestille  sig  min 
Forbavselse.  Formodentlig  har  den  ogsaa  af- 
spejlet sig  i  mit  Ydre,  thi  den  gejstlige  Herre 
traadte  lidt  tilbage  og  forklarede,  at  han  Dagen 
i  Forvejen  paa  Prædikestolen  havde  anmodet 
Menigheden  om  hver  især  at  offre  nogle  Timer 
ugentlig  paa  Sygebesøg  og  den  Slags.  En  Enke 
havde  allerede  været  der  og  stillet  sig  til  Tjeneste 
som  frivillig  Nattevagt  en  Gang  ugentlig,  og 
Tømmermesteren  vilde  give  sin  Søndageftermid- 
dag. „Da  jeg  saae  Ritmesteren,  haabede  jeg,  at 
De  ogsaa,  —  jeg  kjendte  Dem  jo  ikke."  —  Saa 
førte  han  mig  ind  i  Dagligstuen,  hvor  Fruen  sad 
og  syede;  en  vakker,  indtagende  Dame,  der  var 
sirligt,  men  tarveligt  klædt.  „Spis  Frokost  med 
os,"  bad  Provstinden  venligt,  og  jeg  undsaae 
mig  for  at  sige  nej.  Opdækningen  var  ulastelig; 
Traktementet:     Æg,  Ost,    Smør    og    Brød    samt 

Mælk  i  Overflødighed.  Naa,  det  kunde  jo  være 
meget  godt;  men  neppe  havde  vi  taget  Plads, 
før  Provsten  kaldtes  ud,  og  et  øjeblik  efter  viste 
han  sig  i  Døren  med  en  opløben  Snedkersvend, 
der  kom  for  at  sige  Farvel,  da  han  skulde  til 
Amerika.  Det  var  en  tidligere  Konfirmand. 
Fruen  rakte  ham  begge  Hænder,  den  lille  Pige 
hentede  Stol  til  ham,  og  et  Øjeblik  efter  sad 
Snedkersvenden  sandelig  ved  min  Side  og  tog 
for  sig  af  Retterne.  Samtalen  drejede  sig  næsten 
udelukkende  om  samme  Fyrs  Udsigter  og  Frem- 
tidsplaner. Tilsidst  bad  Provsten  mig  tilgive,  at 
han  var  saa  optaget  af  sin  unge  Ven.  Jeg 
bukkede  stiltiende  og  besluttede  samtidig  aldrig 
at  sætte  min  Fod  indenfor  hans  Dørtærskel,  og 
derved  er  det  blevet." 

„Ja,  Hensynsløshed  er  i  det  Hele  taget  hans 
Særkjende,"  faldt  Fru  Muhle  ind,  „og  især  naar 
det  gjælder  Konfirmanderne.  Kommer  han  ikke  her 
en  Dag  og  formaner  mig  til  at  lade  Line  gaa  i 
Kirke,  som  om  jeg  lagde  Line  et  Haarsbred  i 
Vejen  for  at  gaa  i  Kirke,  hvis  hun  kan  blive 
færdig  med  Morgenarbejdet." 

...Men  det  kan  hun  jo  ikke,"  dristede  Fru 
Svane  sig  til  at  sige. 

Fru  Muhle  overhørte  Bemærkningen  og  ved- 
blev: „Flere  andre  Steder  har  han  tilladt  sig 
samme    Indblanding,    og    hvor  udelikat  var   han 

ikke  mod  Dem,  kjære  Frøken  Thea,  sagde  han 
ikke,  at  syv  Gange  ti  var  Støvets  Aar?" 

„Det  var  ikke  til  mig,  det  var  til  Emma." 

„Men  nu  er  Du  da  ogsaa  Halvfjerds,"  smaa- 
snærrede  Søsteren,  skjøndt  dette  jo  egentlig  ikke 
kom  Sagen  ved. 

Ingers  Lyst  til  at  høre  Provsten  voksede  for 
hver  ny  Anklage.  Men  da  hun  Søndagformid- 
dag, løftet  og  hjertegrebet,  kom  hjem  fra  Guds- 
tjenesten, var  hun  paa  det  Rene  med,  at  Line 
skulde  i  Kirke  næste  Gang;  hun  vilde  hjælpe 
hende  med  Arbejdet. 

Line  rystede  dog  paa  Hovedet,  da  Tilbudet 
gjordes:  „Tak,  Frøken,  det  er  næsten  for  galt, 
og  jeg  naar  det  vist  alligevel  ikke,  saa  sent  Fru 
Petersen  staar  op.  Nu  længes  jeg  heller  ikke 
saa  meget  efter  at  komme  i  Kirke  som  i  Først- 
ningen; Vanen  gjør  en  hel  Del,  og  man  gaar 
og  glemmer.  —  Jeg  har  lovet  Provsten  at  læse 
et  Stykke  hver  Dag  i  den  Bibel,  han  gav  mig; 
det  er  en  Slags  Forening,  vi  har  en  Tavle,  og 
paa  den  staar,  hvor  vi  skal  slaa  op,  og  jeg  gjør 
det  ogsaa,  før  jeg  gaar  i  Seng;  men  tidt  er  jeg 
saa  søvnig,  at  jeg  ikke  sandser  Meningen.  Det 
er  jo  ikke  rigtigt;  men  naar  jeg  har  pudset  alt 
Skotøjet,  gaa  Øjnene  i  af  sig  selv." 

„Pudser  Line  Fodtøjet  om  Aftenen,  naar  vi 
Andre  ere  gaaede  i  Seng?" 

„Ja,  naturligvis,  Frøken;  om  Morgenen  har 
jeg  rigtignok  ikke  Tid." 

Sent  om  Aftenen  hørte  Inger  listende  Trin 
paa  Trappen  og  vidste  saa,  at  det  var  Line,  der 
hentede  Fodtøjet.  Trinene  kom  først  igjen  ud 
paa  Natten,  og  saa  lukkedes  Døren  til  Pigekam- 
ret. Nu  skulde  Line  til  at  læse;  det  var  ikke 
underligt,  om  Bogstaverne  løb  i  Et. 

Dette  kunde  ikke  gaa!  Inger  brød  sit  Hoved, 
til  hun  fandt  en  Udvej. 

„Tante,  jeg  har  et  Forslag:  maa  jeg  ikke 
nok  holde  et  Menneske  til  at  pudse  Skotøjet? 
Nu  tjener  jeg  jo  ganske  godt,  og  Line  kommer 
altfor  sent  til  Ro,  naar  hun  skal  gjøre  det." 

„Forstyrrer  det  Dig,  naar  hun  gaar  med 
Døren?" 

„Ikke  en  Smule,  men  jeg  synes,  det  er  for 
strengt. " 

„Hvorfor  der  skal  gjøres  saadan  Væsen  af 
den  Pige,  forstaar  jeg  ikke!"  Hun  overvejede 
en  Stund  og  spurgte  saa:  „Hvordan  havde  Du 
tænkt  Dig  det,  Inger;  hvad  vil  Du  spendere?" 

„En  Krone  om  Ugen;  vi  kan  nok  faa  En  til 
at  komme  for  den  Pris." 

„Ja,  det  tænker  jeg  ogsaa,"  Ansigtet  formil- 
dedes; „og  saa  kan  jeg  maaske  faa  et  Ærinde 
udrettet  med  det  Samme.  —  Det  maa  naturligvis 
gaa  i  mit  Navn  for  Respektens  Skyld." 

Det  var  en  Glæde  for  Inger  næste  Dag  at 
høre  Lines  Dør  blive  lukket  lidt  over  Ti,  og  det 
var  en  Glæde  for  hende  at  faa  Pigebarnet  med 
i  Kirke,  da  Søndagen  kom.  Der  gik  dog  en 
Kamp  med  Tanten  forud,  og  Inger  maatte  bruge 
baade  Kost,  Klud  og  Overtalelsesgaver,  før  hun 
sejrede. 

Kirken  var  overfuld,  og  Psalmesangen  gik 
med  Liv.  Inger  følte  sig  i  Guds  Tempel,  og 
hendes  Sjæl  jublede  over  det  vidunderlige  Evan- 
gelium. „Se,  jeg  er  Herrens  Tjenerinde,  mig  ske 
efter  dit  Ord,"  sagde  Marie.  Den  vækkende, 
kaldende  Prædiken  vidnede  om  Herrens  Kjærlig- 
hed og  om  den  Lykke,  det  er  at  tjene  ham. 

Line  var  helt  ophovnet  af  Graad.  „Fruen 
fik  ligegodt  en  bedre  Pige  i  mig,  lod  hun  mig 
gaa  tiere,"  mumlede  hun,  da  de  gik  hjem.  Men 
Fru  Svane  vandt  i  Tankerne  Uldgarn  til  Børne- 
strømper. Tiden  var  jo  hendes  egen,  og  Garnet 
kunde  nok  overkommes.  Hun  behøvede  ingen 
nye  Støvler  i  Aar,  naar  de  gamle  fik  en  Lap 
paa  Siden. 


Det  daglige  Liv  i  Tantens  Hjem  var  uroligt 
og  tomt  paa  engang.  Inger  gjorde  dog  nu  sit 
Bedste,  var  hjælpsom  og  velvillig  mod  Alle,  laante 


Inger.  135 

Øre  til  lange  Fortællinger  og  Klager;  undskyldte, 
forsvarede  og  stiftede  Fred;  men  samtidig  følte 
hun  sig  saa  ubeskrivelig  ene  og  uforstaaet.  Man- 
gen en  god  Stund  havde  hun  dog  i  Fru  Svanes 
lillebitte  Stue.  Det  var  en  stor  Glæde  for  den 
gamle  Dame,  naar  Inger  kom  ind  om  Aftenen, 
satte  sig  paa  Skamlen  ved  hendes  Fødder  —  der 
var  kun  en  Stol  i  Stuen  —  og  læste  højt  eller 
sang  med  dæmpet  Stemme;  de  andre  maatte  jo 
ikke  forstyrres. 

Næsten  hver  Fredag  besøgtes  Vennerne  paa 
Humlegaard  til  gj ensidig  Glæde.  Inger  lagde 
Planer  om  at  faa  sit  Fortepiano  anbragt  i  Gaard- 
ejer  Niels  Hansens  store  Dagligstue.  Saa  kunde 
hun  spille  for  Marie  og  maaske  senere  med 
hende.  Fragten  var  nok  dyr;  men  Auktionen 
havde  indbragt  over  Forventning,  hun  kunde 
ikke  modstaa. 

Saa  skrev  hun  da  til  Oberstens,  og  Ugen 
efter  stod  det  kjære  Fortepiano  virkelig  i  Stuen 
paa  Humlegaard.  Inger  lod  Fingrene  løbe  henad 
Tangenterne;  Mindet  om  Moderen  blev  saa  levende. 
Sidste  Gang  havde  hun  spillet  for  hende: 

„Her  vil  ties,  her  vil  bies, 
Her  vil  bies  mig  svage  Sind ; 
Høsttiden  endtes,  her  maa  da  ventes, 
Her  maa  da  ventes  paa  Foraarsvind." 

„Det  er  næsten,  som  var  jeg  i  Paradis,"  — 
sagde  Marie,  „for  saadanne  Toner  har  jeg  aldrig 
hørt. 

Moderen  tørrede  Meublet  omhyggeligt  af  med 
et  rent,  hvidt  Stykke.  „Vi  skal  nok  vare  det, 
Frøken;  jeg  regner  det  for  en  Helligdom."  — 

Da  Inger  kom  hjem,  laa  der  en  Indbydelse  til 
hende  fra  Pastor  Bruhns.  Ritmesteren  var  ogsaa 
indbudt.  Amtmandens  kommer,  skulde  Budet  sige. 

Inger  vilde  hellere  være  bleven  hjemme.  Præste- 
konen var  saa  trykkende  overlegen,  og  hendes 
to  unge  Søstre,  der  næsten  altid  opholdt  sig  i 
Huset,  saa  pyntede  og  optagne  af  sig  selv,  at 
hun  følte  sig  ganske  tilovers  i  deres  Selskab. 

Denne  Aften  var  hele  den  store,  smukke  Lejlig- 
hed opvarmet  og  oplyst.  Den  venlige,  gjæstfri 
Vært  gik  fornøjet  ud  og  ind,  rettede  paa  et  eller 
andet  Billede,  puffede  til  Skamlerne  og  ordnede 
tilsidst  et  Spillebord  inde  i  Kabinettet.  Netop 
som  han  var  i  Færd  hermed,  aabnedes  Døren,  og 
Doktor  Bruhn  traadte  ind.  Præsten  veg  et  Skridt 
tilbage. 

„Godaften,  Knud!  det  glæder  mig,  at  Du  vilde 
komme.  —  Kathinka  mente,  at  Indbydelsen  var 
forgjæves,  men  det  kan  jeg  lide.  —  Doktor  Bruhn, 
Ritmester  Stade;  —  naa,  Herrerne  kjende  hin- 
anden ;  ja,   det   kunde  jeg   da  forudsætte,   —  og 

Frøken  Johnsen  ogsaa,   naturligvis.  —  Kathinka, 
Knud  er  kommen!" 

Fruen  og  hendes  Søstre  nærmede  sig  nu;  de 
sidste  vare  klædte  i  lyseblaa  og  cremefarvede 
Dragter. 

Den  unge  Doktor  stod  stille  og  alvorlig  i  Kred- 
sen. Der  var  et  underlig  rent,  næsten  ophøjet, 
men  tillige  strengt  Udtryk  i  hans  Ansigt,  der  var 
ogsaa  en  Klang  af  Strenghed  i  Stemmen,  da  han 
talte: 

„Det  er  ikke  til  Selskabet,  jeg  kommer,  men 
i  Anledning  af  en  fattig,  dødssyg  Kone,  som  jeg 
ønskede,  Du  vilde  besøge." 

„Saa  inderlig  gjerne.  —  Du  mener  vel  i 
Morgen?" 

„I  Morgen  antager  jeg,  at  hun  er  død." 

., Mener  Du  da  straks?"  —  Han  saae  paa 
Uhret.  „Jeg  venter  Amtmandens  hvert  Minut,  men 
naturligvis,  hvis  det  er  nødvendigt?  —  Forlanger 
hun  Nadveren,  er  det  en  Selvfølge,  at  jeg  gaar 
øjeblikkeligt." 

„Det  har  hun  endnu  ikke  gjort,  men  jeg 
tænkte,  at  naar  der  sad  en  Præst  hos  hende, 
kunde  Længslen  mulig  vaagne,  dog  det  kan  ikke 
gaa  efter  Klokkeslet.  —  I  Reglen  er  hun  vild, 
men  der  kommer  ogsaa  lyse  øjeblikke." 

„Du  plejer  ikke  at  henvende  Dig  til  mig, 
Knud." 

„Provsten  er  syg,  derfor  kommer  jeg.  Sagde 
jeg  et  halvt  Ord,  krøb  han  naturligvis  op;  men 
da  han  har  Feber,  tør  jeg  ikke  vove  det.  — 
Og  naar  Du  venter  Amtmanden,  er  Du  jo  und- 
skyldt." 

„Knud,  Du  maa  ikke  misforstaa  mig,  som 
var  jeg  uvillig  til  at  gaa,  —  men  naar  Konen  er 
vild"  —  han  betænkte  sig  lidt  og  fandt  saa  en 
Udvej,  „jeg  skal  se  derind  i  Aften  sent,  det  lover 
jeg  Dig." 

„Takker!  —  Der  er  vel  ingen  af  Damerne,  der 
har  Lyst  til  at  vaage  hos  den  Syge  i  Nat?  Syge- 
plejersken er  optaget,  og  der  holder  Vogn  efter 
mig  til  en  Mand  ude  paa  Landet." 

„Tak  for  mig!"  sagde  den  yngste  Frøken  af- 
visende, der  gik  en  Gysen  igjennem  hende. 

„Doktoren  spøger  kun,"  forklarede  den  ældre 
Søster. 

„Kan  jeg  ikke?" 

Alles  Blikke  rettedes  paa  Inger,  der  stod  stille 
og  samlet  og  saae  bedende  op  til  Doktoren. 

„Noget  er  bedre  end  Ingenting,"  svarede  han; 
der  gik  et  lyst  Udtryk  over  det  strenge  Ansigt. 
„Men  kjære  Frøken  Johnsen,"  Fru  Bruhn  vat- 
bleg  af  Harme,  „De  har  jo  lovet  at  spille; 
Amtmandinden  har  udtrykkelig  ønsket  at  høre 
Dem. " 

„Bevares!"  —  Doktoren  traadte  et  Skridt  til- 
bage, „glem  ikke,  at  De  skal  spille  for  Amtmand- 
inden;  den  døende  Kone  er  jo  saa  en  ren  Ube- 
tydelighed. " 

Inger  svarede  ikke,  men  vendte  sig  rolig  til 
Præsten:  „Pastor  Bruhn  vil  nok  undskylde  mig 
og  bede  Ritmesteren  forklare  det  hjemme." 

Hun  skyndte  sig  ud  i  Entreen  og  havde  alle- 
rede Tøjet  paa,  da  Doktoren  kom. 

„Har  De  før  plejet  Syge?"  spurgte  han. 

„Ja,  min  Moder." 

„Men  Pigen  var  vel  altid  ved  Haanden  og 
gjorde  det  Sværeste?" 

„Jeg  vaagede  ene  hver  Nat  i  den  sidste  Uge." 
Hun  gik  rask  til. 

„Bi  lidt,  vi  skal  denne  Vej:  det  er  langt  ude 
paa  den  anden  Side  Torvet.  —  Frøken  Johnsen 
synes  vist,  at  jeg  er  et  rigtigt  Uhyre?" 

„Jeg  holder  ikke  af  Doktorens  Maade,"  lød 
det  oprigtige  Svar,  „den  er  saa  skarp  og  skæ- 
rende. " 

„De  har  vist  Ret;  —  om  Forladelse!  —  Prov- 
sten siger  ogsaa,  at  det  er  mit  gamle  Menneske, 
der  taler  i  den  Tone;  men  selv  synes  jeg  somme- 
tider, at  det  netop  er  mit  ny,  og  at  det  er  rigtigt 
at  harmes.  Aa,  hvor  jeg  forstaar  Herrens  Ord: 
Ild  er  jeg  kommen  at  kaste  paa  Jorden,  og  hvor 
vilde  jeg,  at  den  var  optændt  allerede!" 

De  gik  en  Stund  uden  at  tale,  saa  spurgte 
han  med  blød  Stemme:  „Led  Deres  Moder  meget, 
var  det  en  svær  Tid?" 

„Ja." 

„Kunde  De  trøste  hende?" 

„Det  var  Moder,  der  trøstede  mig." 

Der  gled  igjen  et  underlig  lysende  Smil  over 
det  alvorlige  Ansigt. 

„Men  nu,  Frøken  Johnsen,"  sagde  han  lidt 
efter,  „hvis  den  syge  Kone  trænger  til  Trøst, 
hvad  vil  De  saa  gjøre?" 

„Bede  Gud  hjælpe  mig."  Det  udaandedes 
kun,  men  blev  dog  hørt. 

„Og  det  vil  han!  —  Har  De  selv  fundet 
Trøst,  vil  det  trøstefulde  Ord  tvinge  sig  frem  paa 
Deres  Læber.  Navnet  alene  er  nok,  tror  jeg, 
hvis   det  Navn  da  er  Dem  det  kjæreste  af  alle." 

„Ja,  det  er  det." 

„Saa  er  Alt  godt.  -  Nu  er  vi  der!  Huset 
er  gammelt  og  skummelt,  ser  De  nok,  og  Døren 
lav  og  lille.  Naar  jeg  om  et  øjeblik  kjører  her 
forbi,  skal  jeg  stikke  en  Kurv  ind  med  nødven- 
dige Smaating.  —  Vent  lidt,  her  er  Svovlstikker. 
Stød  Dem  ikke  paa  Dørkarmen,  Frøken!  -  -  Far- 
vel saa  længe." 

Inger  strøg  en  Svovlstik  og  fik  saa  øje  paa 
Døren,  der  fra  det  lille  Kjøkken  førte  ind  i  Stuen. 
En   dybt  nedskruet,    osende    Lampe  udbredte  et 

svagt  Lysskjær  i  den  fattige  Stue;  Kakkelovnen 
smaarøg  ogsaa,  Luften  var  kvælende.  Hun  aabnede 
Gangdøren,  saa  Stueluften  kunde  trænge  ud  og 
den  friske  Luft  ind.  Derpaa  skruedes  Lampen 
i  Vejret. 

„Hvem  er  her?"  Den  syge  Kone  løftede  Hove- 
det og  stirrede  vildt  paa  hende,  „hvad  er  det  for 
en  Dame?" 

„En  Søster,  der  vil  vaage  her  i  Nat.  —  Læg 
Dem  ned,  Kjære,  —  saadan." 

„Har  Doktoren  skaffet  Dem?" 

„Ja." 

Konen  nikkede  beroliget.  „Jeg  tænkte  nok, 
at  han  ikke  nænnede,  jeg  skulde  ligge  ene,  saa- 
dan jeg  har  det.  —  Nabokonen  sagde  Nej,  da 
han  bad  hende.  Aa  ja,  det  er  ikke  saadan,  hver 
tænker  paa  sig  selv,  aa  ja.  —  Giv  mig  Noget  at 
drikke !  — ■  Uh,  det  bare  Vand !  Er  der  slet  ikke 
Andet  end  det  bare  Vand?" 

„Jeg  skal  se  ad  ude  i  Kjøkkenet.  —  Jo,  her 
staar  lidt  Havresuppe  i  en  Kande,  den  skal  straks 
blive  varm." 

Hvori  skulde  hun  dog  varme  den?  —  En 
hankeløs  Kjedel  og  en  lille  Jerngryde,  fuld  at 
sort  Vand  og  Kartoffelskrællinger,  var  næsten  det 
eneste  Husgeraad.  Dog  Gryden  maatte  da  kunne 
renses.  Der  var  heldigvis  lidt  Vand  paa  Bunden 
af  Spanden.  , 

„Hvad  gjør  De  ved  Kakkelovnen?  —  Aa,  det 
Brænde,  det  Brænde!  Lad  bare  være.  Kom  hel- 
lere herhen  og  flyt  Drengen,  men  pas  paa,  at 
han  ikke  vaagner." 

Drengen?  Ja,  der  laa  jo  virkelig  en  sovende 
Dreng  paa  tvers  ved  Sengens  Fodende,  en  syv- 
aarig  Gut  med  brune,  runde  Kinder  og  busket 
Haar.  Han  sov  trygt  og  sundt,  trak  Vejret  frit 
og  dybt,  trods  Os  og  Røg.  Klæderne  vare  paa,. 
og  et  gammelt  Hestedækken  bredt  over  ham. 

„Saadan,  bare  lidt  til  Siden,  nu  er  det  godt. 
Aa,  hvem  der  kunde  sove!" 

Endelig  var  Havresuppen  varm;  Inger  ledte 
om  en  Kop  og  fandt  tilsidst  to  Spølkummer  i 
Vindueskarmen,  men  der  var  Rester  af  01  og 
Kaffe  i  dem;  det  kolde  Vand  maatte  igjen  holde  for. 

„Nu  er  den  varm,  vil  De  prøve?" 

„Lad  mig  ligge!  —  Jeg  har  ikke  taget  det! 
Hvem  sagde,  at  jeg  havde  taget  det?"  Det  angst- 
fulde øje  fæstede  sig  bedende  paa  Inger.  „Lad 
mig  i  Fred!" 

Den  unge  Pige  lagde  sig  paa  Knæ  bag  Senge- 
omhænget og  nynnede  ganske  sagte.  Det  var, 
som  om  Tonerne  beroligede  den  Syge. 

„Frøken  Johnsen!"  Doktoren  stod  i  Stuen; 
hun  havde  ikke  hørt  ham  komme;  hans  rolige, 
faste  Haand  tvang  alle  Laase  til  Lydløshed.  „Her 
er  Vin,  Morbærsaft  og  en  Pensel." 

„Tusind  Tak,  det  vil  kvæge  og  lindre  hende." 

„Og  her  er  Mad  til  Drengen  og  noget  Linned 
fra  Provstinden,  men  Plaiden  er  til  Dem  selv,  og 
pas  saa  alligevel  Kakkelovnen,  for  det  er  bitter- 
lig koldt.  —  Har  De  Vand?" 

„En  lille  Smule." 

„Saa  skal  jeg  poste  en  Spand.  —  Bliv  bare, 
hvor  De  er!" 

Et  øjeblik  efter  kom  han  ind  igjen.  „Farvel, 
Gud  befalet!" 

Den  Syge  syntes  nu  at  blunde,  men  da  en 
halv  Timestid  var  gaaet,  rettede  hun  sig  op  paa 
Albuen  og  stønnede. 

„Det  var  saa  koldt,  og  Børnene  frøs  —  en 
Enke,  der  Ingen  har  at  støtte  sig  til  —  og  saa- 
danne  aabne  Tremmer  —  hvorfor  var  der  ogsaa 
saadanne  aabne  Tremmer?  —  Hvem  staar  der? 
Lurer  De?" 

„Jeg  skjænker  lidt  Vin  til  Dem;  smag  blot; 
aa,  en  Skefuld  til!    —   Doktoren  kom  med  det." 

„Doktoren  er  en  god  Mand;  jeg  har  hver 
Dag  velsignet  den  Pude,  han  bragte;  men  nu  er 
der  nok  ingen  Hvile  mere  for  mig."  Hun  kastede 
sig  urolig  frem  og  tilbage  og  faldt  saa  i  en  Døs. 

Der  var  saa  stille  rundt  om,  ikke  en  Lyd 
hørtes  i  den  afsides  Gade.  Inger  grundede  over 
Konens  Udbrud;  at  Noget  tyngede  Samvittigheden, 
kunde  hun  ikke  betvivle.     Maatte  hun  faa  Xaade 

til  at  bringe  Trøst,  ikke  falsk  Trøst,  men  Bud- 
skabet om  Syndernes  Forladelse. 

Lidt  før  Midnat  lød  Skridt  henad  Gaden,  de 
standsede  udenfor,  og  der  famledes  ved  Husdøren. 
Hvem  kunde  det  være? 

Nu  aabnedes  Døren;  den  Indtrædende  snub- 
lede vist  over  Et  eller  Andet  i  Kjøkkenet,  for  det 
knagede  derude,  og  nu  blev  der  igjen  famlet  langs 
Væggen  efter  Laasen.  Et  øjeblik  efter  viste  Pa- 
stor Bruhns  godlidende  Ansigt  sig  i  Døraabningen. 

„Hvordan  gaar  det?"  Han  balancerede  ind 
paa  Fodspidsen.  „Hun  sover!  —  Naa  ja,  det  er 
jo  det  ønskeligste.     Har  hun  talt  klart?" 

„Imellem." 

„Ogsaa  fantaseret?" 

„Jeg  tror  det,  men  det  er  ikke  let  at  skille 
for  en  Fremmed.  -  -  Vil  Pastor  Bruhn  ikke  tage 
Plads?" 

„Tak,  men  jeg  synes  egentlig  ikke,  her  er 
Noget  for  mig  at  gjøre,  som  Sagerne  staa.  — 
Nej,  se,  der  ligger  jo  den  yngste  Dreng,  rød  og 
varm,  ret  et  Billede  paa  Sundhed,  og  i  samme 
Seng  Moderen,  saa  nedbrudt  og  ussel.  Det  er  et 
gribende  Syn,  maa  jeg  sige!  Ja,  hvad  mener 
Frøken  Johnsen,  er  det  ikke  ligesaa  godt,  at  jeg 
gaar?" 

„Jo,  jeg  synes,  De  skulde  gaa." 

Saa  ballancerede  han  hen  til  Døren,  nikkede 
venligt  til  Inger,  snublede  igjen  ude  i  Kjøkkenet, 
fandt  omsider  Laasen  til  Yderdøren  og  ilede  saa 
hjemad. 

Inger  brast  i  Graad;  hun  følte  sig  saa  lille, 
saa  ene,  saa  forladt,  saa  ude  af  Stand  til  at  gjøre 
det,  der  burde  gjøres.  Hendes  Hjerte  brændte  af 
Medynk  med  den  Syge,  der  nu  igjen  vaandede 
og  klagede  sig,  og  Bønnen  om  Hjælp  blev  til  et 
Nødskrig.  Men  saa  var  Hjælpen  der  ogsaa  straks, 
og  hun  følte,  at  hun  ikke  var  ene  og  forladt, 
men  at  der  stod  En  ved  hendes  Side,  følte  det 
med  Tak  og  undrende  Glæde. 

„Hvem  er  herinde?  Naa,  det  er  igjen  den 
Dame.  -  -  Jeg  tørster!  —  Tak,  det  gjør  godt, 
nej,  ikke  mere.  —  Hvad  har  jeg  talt  om?  Hvad 
sagde  jeg  før?" 

Inger  lagde  sig  paa  Knæ  og  klappede  hendes 
brændende  Haand.  „De  talte  om,  at  det  havde 
været  koldt,  og  at  Børnene  frøs,  og  at  Trem- 
merne vare  altfor  aabne." 

„Sagde  jeg  det?  —  Forstod  Damen  det?1' 

Den  unge  Pige  bad  om  Kraft  og  Mod,  og 
saa  svarede  hun  med  blød  og  kjærlig  Stemme: 
„Jeg  forstod,  at  De  fortrød,  hvad  De  havde  gjort, 
fortalte  Herren,  hvordan  De  var  bleven  fristet,  og 
bad  ham  om  Tilgivelse.    Var  det  ikke  Meningen?" 

Den  syge  Kone  græd  højt.  „Vi  havde  Brænde- 
hus fælles,"  sagde  hun,  „men  det  var  delt  i  Rum. 
ølkudsken  stod  sig  godt,  og  hans  Plads  var  fyldt 
fra  Gulv  til  Loft.  Jeg  kunde  stikke  min  Haand 
ind  mellem  Tremmerne  og  pille  de  mindste  Styk- 
ker Brænde  ud,  og  jeg  gjorde  det  mange  Gange 
den  Vinter;  aldrig  før  og  heller  aldrig  siden. 
Ingen  mærkede  det,  og  jeg  havde  næsten  glemt 
det,  —  men  nu  skal  jeg  vel  svare  ogsaa  til  det!" 

„Svare?  —  Hvem  kan  svare?" 

Saa  maatte  Inger  da  vidne  om  Ham,  der  har 
baaret  vor  Synd  og  betalt  vor  Gjæld  med  sit 
Blod.  Hun  talte  ikke  af  sig  selv,  og  derfor  gik 
Ordene  lige  ind  i  den  syge  Kones  Hjerte. 

„Bed  for  mig,  gode  lille  Dame,  bed  for  mine 
Børn!" 

Og  Inger  bad  om  Syndernes  Forladelse,  om 
at  Moder  og  Børn  maatte  mødes  hos  Faderen  i 
Himmelhjemmet. 

Det  var  en  streng  Nat  med  haarde  Lidelser 
og  Kampe,  men  Inger  saae  med  Tak  og  Glæde, 
at  den  Syge  Gang  efter  Gang  foldede  sine  Hæn- 
der og  talte  sagte  med  Herren.  Af  og  til  fan- 
taserede hun,  men  det  var  nu  milde  Forestillinger 
og  Syner. 

Da  Dagen  gryede,  lød  igjen  Trin  udenfor,  og 
en   stor  Dreng  i   hvid  Bagerdragt   stormede   ind. 

„Hvordan  gaar  det?"  spurgte  han  heftigt,  „lever 
hun?'' 

„Tys,  ja,  hun  blunder." 

„Nej,  hun  er  død!"  Han  kastede  sig  med 
lidenskabelig  Hulken  over  Sengen. 

„Er  det  Christian?"  Konens  Ansigt  fortrak 
sig ;  det  gjorde  baade  ondt  og  godt  at  se  hans 
Sorg.  „Aa  nej,  ikke  saadan,  Du  maa  ikke,  og 
nu  vaagner  Ole!  Lille  Ole  skal  ikke  græde; 
Moder  faar  det  nok  godt.  —  Aa,  Frøken,  tal  til 
dem,  jeg  kan  ikke." 

Inger  græd  med  Børnene  og  bad  med  dem; 
da  hun  først  havde  fortalt  lidt  om  sin  Moder  og 
sin  Sorg,  lyttede  de  til  hendes  Ord. 

Den  sidste  Kamp  var  ikke  svær.  „Hold  Jer 
til  Herren,"  hviskede  hun  til  Børnene,  og  saa 
pegede  hun  opad. 

„Nu  er  hun  gaaet  hjem!  —  Jeg  tror,  Gud 
ske  Lov,  at  hun  er  gaaet  lige  hjem." 

Den  store  Dreng  græd  igjen,  som  skulde 
Hjertet  briste. 

„Først  Fader,  saa  Moder,  nu  har  vi  Ingen!  — 
Hvor  skal  han  dog  hen,  det  lille  Skrog?"  Han 
strøg  kjærtegnende  ned  ad  Broderens  Kind. 

„Du  skal  se,  han  faar  det  godt,"  trøstede 
Inger,  „og  naar  Du  bliver  ældre,  kan  Du  og- 
saa  støtte  ham  paa  flere  Maader.  —  Kom  her 
ud   i  Kjøkkenet,    lille    Ole!      Du    fik    vist    ingen 

rigtig  Aftensmad  i  Gaar  og  er  nok  sulten.  Her 
er  en  Flaske  Mælk  fra  Provstinden  og  dejligt 
Smørrebrød  med  Æg  og  Pølse.  Christian  maa 
ogsaa;  jo,  for  den  Lilles  Skyld." 

Inger  gik  igjen  ind  i  Stuen,  foldede  de  kolde 
Hænder,  slog  Korsets  Tegn  paa  Pande  og  Bryst 
og  knælede  saa   i  Bøn  for  Børnene,  for  sig  selv. 

En  Stund  efter  hørtes  Doktorens  Stemme  i 
Kjøkkenet;  han  talte  dæmpet  med  Børnene,  hun 
kunde  ikke  skjelne  et  Ord.  —  Da  han  kom  ind 
i  Stuen,  saae  han  alvorligt  paa  hende,  der  var  et 
halvt  Spørgsmaal  i  Blikket,  og  hun  svarede  hvi- 
skende:  „Jeg  haaber  saa  vist,  jeg  tror!" 

Han  bøjede  Hovedet  og  gik  hen  til  Lejet. 
„Hvor  ung  hun  dog  ser  ud  nu!  Slid  og  Slæb 
havde  gjort  hende  til  en  gammel  Kvinde  længe 
før  Tiden.  Hvor  hun  stred  for  de  Børn;  gav 
sig  ikke,  før  hun  maatte  bæres  hjem  fra  Vadske- 
riet,  hvor  hun  arbejdede.  Herren  veed  det  Alt- 
sammen ! " 

Lidt  efter  sagde  han:  „Nu  skal  De  gaa,  Frø- 
ken Johnsen,  og  saa  siger  jeg  Tak!" 

„Tak!"  sagde  Inger  ogsaa,  og  saa  gave  de 
hinanden  Haanden. 

Da  Inger  efter  et  Par  Timers  Hvile  kom  ind 
til  Frokostbordet,  afbrødes  den  ivrige  Samtale  saa 
pludseligt,  at  det  ikke  faldt  vanskeligt  at  udfinde, 
hvem  der  havde  været  paa  Bane.  Fru  Svane 
trykkede  hendes  Haand  kjærligt  og  beskyttende, 
der  var  et  ualmindelig  bestemt  Udtryk  i  den  gamle 
Dames  ellers  saa  milde  Ansigt.  Fru  Muhle  for- 
beredte sig  paa  en  lille  Tale;  Stemmen  var  højtide- 
lig og  fuldkommen  behersket,  da  hun  begyndte: 

„Naar  en  saa  ung  Pige,  der  tilmed  er  forældre- 
løs, opholder  sig  under  mit  Tag,  kan  jeg  ikke 
Andet  end  føle  mit  Ansvar  overfor  hende.  — 
Jeg  betvivler  ikke,  kjære  Inger,  at  Du  har  hand- 
let af  ædle  Bevæggrunde,  men  vil  dog  paa  det 
Bestemteste  fraraade,  at  Helbredet  sættes  paa  Spil 
ved  slig  Nattevaagen.  —  At  det  var  en  storartet 
Hensynsløshed  mod  Præsten  og  hans  Frue,  vil 
jeg  ogsaa  berøre;  men,  som  sagt,  det  Vigtigste 
for  mig  er  dog,  at  Du  ikke  har  Lov  til  at  lege 
med  Helbredet." 

Der  blev  en  Pavse,  saa  tog  Fru  Svane  Ordet. 
Stemmen  rystede  lidt,  og  Talen  faldt  langtfra  fly- 
dende: „Der  har  været  Bal  her  i  Byen  fire  Gange 
i  den  sidste  Maaned.  Fruen  fortalte  det  jo  selv 
i  Gaar  og  trøstede  Malvina  med,  at  nu  kom 
hendes  Tid  snart.  —  Klokken  var  over  Tre,  da 
Vognene  kjørte  fra  Ballet,  for  jeg  saae  paa  mit  Uhr. 
Den  Nattevagt  tager  nok  ogsaa  paa  Helbredet." 

Fru  Muhle  rettede  sig  i  sin  fulde  Værdighed. 
„Dersom  lille  Fru  Svane  en  anden  Gang  und- 
lader at  blande  Dem  i  Ingers  og  mit  .Mellem- 
værende, vil  jeg  være  Dem  taknemlig.  —  Skal 
vi  rejse  os?" 

Ritmesteren,  Fru  Petersen  og  de  gamle  Frøke- 
ner flokkedes  om  Fru  Muhle.  Det  var  tydeligt, 
at  Inger  og  Fru  Svane  betragtedes  som  Oprørere. 

Da  Inger  om  Eftermiddagen  var  paa  Vej  til 
„Salen",  kom  en  halvvoksen  Pige  med  blaa  øjne 
og  en  lang,  lys  Fletning  ned  ad  Nakken  løbende 
efter  hende. 

„Aa,  Frøken  Johnsen,  stands  lidt!  —  Moder 
vil  saa  gjerne  tale  med  Dem.     Vi  bo  derhenne." 

„Er  det  ikke  Provstens  Datter?" 

„Jo,"  den  lille  Pige  nejede;  hun  saae  saa 
naturlig,  glad  og  sød  ud. 

„Skal  det  være  straks?" 

„Ja,  hvis  Frøken  Johnsen  kan!"   — 

Fru  Lund  modtog  Inger  i  Entreen. 

„Velkommen!  Saa  fik  vi  da  endelig  en  Gang 
fat  paa  Dem." 

Hvor  hun  saae  god  ud,  en  temmelig  høi,  anse- 
lig Skikkelse;  et  klart,  mildt,  livfuldt  Ansigt,  der 
var  en  ejendommelig  Friskhed  og  Fornøjelighed 
i  Stemme  og  Væsen,  men  bagved  laa  dyb  Alvor, 
mærkede  man  snart.  Det  Moderlige  stemplede 
hele  Personligheden;  hun  kunde  føle  med  Andre, 

gjætte  deres  Savn,  trøste  og  overvinde  Vanske- 
ligheder. 

.,Tag  smukt  Tøjet  af,  og  bliv  lidt  hos  os;  vi 
har,  som  sagt,  tidt  ønsket  at  faa  fat  paa  Dem, 
min  Mand  og  jeg.  Naar  jeg  saae  Dem  gaa 
forbi,  De  gik  altid  paa  det  andet  Fortov,  tænkte 
jeg,  at  vi  vist  vilde  have  meget  at  tale  om.  — 
Min  Mand  har  ikke  været  rask,  men  er  da,  Gud 
ske  Lov,  kommen  op  i  Dag.  Han  sidder  derinde 
i  Lænestolen.  —  Oluf,  her    er  Frøken  Johnsen." 

„Velkommen!  —  Det  glæder  mig  at  se  Dem." 
Det  sagdes  ikke  af  Høflighed,  men  for  Alvor 
lige  fra  Hjertet. 

„Tag  Plads,"  Provstinden  anbragte  hende  i  den 
hyggelige  Hjørnesofa,  „vi  vilde  saa  gjerne  tale 
lidt  med  Dem  om  den  afdøde  Kones  Drenge. 
Udtalte  hun  noget  Ønske,  før  hun  døde?  Bad 
hun  Dem  tage  sig  af  den  Yngste?" 

„Nej,  hun  formanede  blot  Børnene  og  pegede 
saa  opad." 

„Og  det  gjør  man  ikke  forgjæ ves!"  —  Prov- 
sten kastede  Plaiden,  der  var  svøbt  om  ham  og 
gik  hen  til  Vinduet,  hvor  han  blev  staaende. 

Inger,  der  følte  sig  helt  hjemlig  og  tryg,  aaben- 
barede  nu  sin  Plan. 

„Jeg  kj ender  en  herlig  Familie  paa  Landet 
og  vil  gjerne   tale  til  dem  om  lille  Ole.     Sognet 

betaler  vel  en  Smule,  og  efterhaanden  vil  han  jo 
kunne  gjøre  Gavn  for  Føden." 

„Min  Mand  har  nok  ogsaa  Planer  med  Dren- 
gen, ikke?" 

„Jo,  men  det  er  godt  at  have  Frøken  John- 
sen i  Baghaanden,  hvis  mit  svigter.  Det  er  til 
Hansens  paa  Humlegaard,  jeg  vil  henvende  mig." 

„Aa,  det  var  ogsaa  dem,  jeg  tænkte  paa." 

„Naa,  saadan!  Ja,  naar  vi  To  slaa  os  sam- 
men, faa  vi  neppe  Nej  paa  det  Sted,  tør  jeg 
sige. " 

Og  saa  faldt  Samtalen  paa  Marie  og  hendes 
Hjem. 

„Goddag  i  Stuen!"  lød  det  pludseligt  i  en 
munter  Tone,  og  Doktor  Bruhn  traadte  ind.  „Er 
Kaffen  færdig?  —  Det  var  dejligt,  jeg  kommer 
lige  fra  en  Landtur  og  trænger  til  en  varm  Drik. 
Det  blæser  skærende  koldt.  --  Nej,  hvad  ser  jeg, 
Frøken  Johnsen ! "  Der  var  Noget  baade  ærbødigt 
og  broderligt  i  hans  Hilsen. 

„Det  var  rart,  Du  kom,"  sagde  Provsten,  „vi 
raadslog  netop  med  Frøken  Johnsen  om  lille  Ole 
Persens  Fremtid." 

„Spildt  Møje;  Oles  Fremtid  er  foreløbig  sikkret, 
og  han  sidder  i  dette  øjeblik  med  en  stor 
Tallerken  øllegrød  foran  sig  i  sit  nye  Hjem  paa 
Humlesraard." 


Inger-  153 

„Hvad  synes  De,  Frøken  Johnsen,'  han  er 
kommen  os  i  Forkjøbet!" 

„Men  den  store  Dreng?"  spurgte  Inger,  „han 
forstod  Tabet  og  var  saa  inderlig  bedrøvet ;  hvad 
kan  der  gjøres  for  ham?" 

„Bageren  sørger  for  Kosten,  og  han  har  alle- 
rede faaet  et  Sted,  hvor  han  kan  sove  ud,  Dag 
eller  Nat,  naar  Friheden  falder.  En  brav,  gam- 
mel Pige  vil  tilse  hans  Tøj  og  være  god  imod 
ham."  —  Det  sagdes  lidt  tørt.  Fru  Lund  blin- 
kede til  Inger  og  hviskede  senere :  „Doktoren  har 
en  gammel  Pige  fra  Forældrenes  Tid,  det  er  vist 
hende,  han  mener.  Drengen  har  nok  faaet  Til- 
hold i  hans  eget  Hjem." 

Det  var  en  skjøn  og  rig  Eftermiddag.  Inger 
spillede,  og  de  sang  Alle.  I  Mørkningen  sad  hun 
ganske  stille  og  lyttede  til  Samtalen ,  og  flere 
Ting,  hun  længe  havde  tænkt  over  og  grundet 
paa,  klaredes  for  hende. 

„Kom  snart  igjen,"   lød  det  ved  Afskeden. 


Det  var  ikke  let  for  Inger  at  komme  i  et 
godt,  naturligt  Forhold  til  sine  Husfæller.  Tidli- 
gere behandledes  hun  med  beskyttende,  halv  over- 
legen, Venlighed,  nu  regnedes  hun  næsten  for  en 
Modstander,  og  smaa  Spydigheder  manglede  ikke, 

naar  hun  gik  sin  Kirkevej  og  sine  Besøg.  Hun 
havde  faaet  nye  Venner,  ikke  alene  Provstens, 
men  Andre  gjennem  dem.  øverst  paa  Listen 
stod  en  gammel,  blind  Pige,  i  hvis  lille,  fattige 
Stue  Inger  gik  i  Lære.  Else  var  nemlig  en  stor 
Mester  i  den  Kunst  at  takke  og  kunde  aldrig 
blive  træt  af  at  prise  sin  Frelser  for  hans  ube- 
gribelige Naade. 

„Ja,  ubegribelige,"  sagde  hun,  „at  jeg  har 
mine  Synders  Forladelse  og  skal  bo  deroppe  hos 
Faderen  i  al  Evighed!"  og  Ansigtet  lyste  trods 
de  udslukte  øjne. 

Der  var  ordentligt  og  net  i  den  lille,  lave 
Stue,  skjøndt  Else  selv  gjorde  rent.  Støv  var 
hendes  Gru,  Følelsen  maatte  erstatte  Synet. 
Biblen  laa  altid  paa  Bordet,  Inger  vidste  godt, 
hvad  den  Gamle  ventede  paa,  naar  hun  stand- 
sede Talen  og  lagde  Strikketøjet  i  Skjødet.  Else 
valgte  selv,  hvad  der  skulde  læses.  Esaias  var 
hende  kjendt  og  kjær,  især  de  vidunderlige  Løfter, 
der  opfyldtes  ved  Frelserens  Komme. 

„Og  saadan,"  sagde  hun,  „skal  alle  de  andre 
Løfter,  dem  til  os  i  den  nye  Pagt,  engang  op- 
fyldes." 

„Ikke  mere,"  bad  hun  ofte,  „dette  er  saa 
dybt;  læs  det  om  igjen." 

Naar  Inger  saa  kom  hjem  fra  disse  fredfulde 
Timer   osj    hørte   al   den    tomme   Tale    og    saae, 

hvordan  hver  tænkte  paa  sig  og  Sit,  hvordan  det 
Smaa  regnedes  vigtigt  og  betydningsfuldt  og  det 
Største  ligegyldigt  og  forsvindende,  fyldtes  hendes 
Hjerte  med  Bedrøvelse,  og  hun  syntes,  det  var 
Pligt  at  vidne  om  Sandheden.  Men  hun  var  saa 
ung  mod  de  Andre,  det  beskedneste  Forsøg  til- 
bagevistes som  en  Fornærmelse.  Det  gjaldt  nok 
at  kunne  vidne  uden  Ord,  ved  Kjærlighed  og 
Sagtmodighed. 

Fru  Svane  fik  sin  rundelige  Del  af  det  alminde- 
lige Mishag;  Line  slap  derimod  fri,  trods  stadig 
Kirkegang.  Det  var  nemlig  kjendeligt  for  Alles 
øjne,  at  Line  havde  rettet  sig,  var  flinkere,  vel- 
villigere, paalideligere  end  før,  og  saa  maatte  der 
bæres  over  med  det  Andet. 

Undertiden  lagde  Inger  Planer  om  at  tage  ud 
som  Lærerinde  eller  søge  Plads  ved  en  Skole. 
Dog  nej,  hun  kunde  ikke  forlade  sine  nye  Venner, 

Provstens,  lille  Marie  paa  Humlegaard  og,  og 

„Løb  ikke  din  Vej,  men  kæmp,  hvor  Du  staar," 
havde  hun  engang  læst,  hun  vilde  prøve  paa  at 
gjøre  det. 

Onsdag  Eftermiddag  tilbragtes  gjerne  hos  Prov- 
stens. Inger  følte  sig  fuldkommen  hjemme  der 
i  Huset,  havde  sin  Knage  i  Entreen,  sin  Plads 
ved  Bordet,  sine  Kopper  og  sit  Servietbaand.  — 
Doktor  Bruhn  saae  ofte  derind  og  blev  saa  længe, 
hans   knappe   Tid   tillod.      Sommetider   kom   han 

først  sent  paa  Aftenen,  sprang  af  Vognen  uden- 
for Huset  og  ilede  ind.  — 

„Godaften,  Godaften!"  Sneen  føg  udenfor, 
Doktor  Bruhn  bragte  et  Pust  af  Kulde  med  ind 
i  den  lune  Stue.  „Hvor  I  har  det  godt,"  sagde 
han,  „der,  hvor  jeg  kommer  fra,  saae  det  ander- 
ledes ud." 

Provsten  rejste  sig  hurtigt.  „Gaa  herind  til 
mig,  Knud,  lad  os  tale  sammen." 

Da  de  kom  tilbage,  gik  han  hen  til  sin 
Hustru. 

„Ellen,  vil  Du  hjælpe  mig?" 

„Saa  inderlig  gjerne." 

„Tag  Nøglen  til  Linnedskabet  med,  Kjære." 

Hun  nikkede  mildt  og  fulgte  ham. 

Doktor  Bruhn  stod  tankefuld  med  Haanden 
paa  Stoleryggen. 

„Vil  Du  hjælpe  mig,"  sagde  han  tilsidst,  „det 
Ord  lyder  ofte  her  i  Huset  fra  Hustru  til  Mand 
og  fra  Mand  til  Hustru,  —  vil  Du  hjælpe  mig.  — 
Har  Frøken  Johnsen    ogsaa  lagt  Mærke  til  det?" 

Ja,  det  havde  hun. 

„Det  har  altid  staaet  for  mig,"  vedblev  han, 
„som  saa  forfærdeligt,  hvis  et  andet  Menneske, 
En,  jeg  holdt  af,  vilde  søge  at  drage  mig  fra  den 
Vej,  der  for  mig  er  den  rette.  Før  jeg  lod  mig 
drage,  stødte  jeg  den  Anden  bort,  haaber  jeg  da. 
—  Der   ser  jeg  min  Broder,    den  Stakkel,    hvor- 

dan  han  i  Familiekjærlighedens  Navn  er  bleven 
hildet  i  og  omsnoet  af  Verdslighed  og  Egen- 
kjærlighed.  Det  er,  som  var  der  ingen  Kraft  i 
hans  Tro,  men  vantro  er  han  heller  ikke,  og  i 
enkelte  øjeblikke  skriger  det  Bedste  i  ham  efter 
Udfrielse,  det  er  jeg  vis  paa.  Nej,  saa  tusinde 
Gange  heller  vandre  Vejen  ene.  —  Men  naar  To 
vil  det  Samme  og  hjælpe  hinanden  med  Ud- 
førelsen, som  det  sker  her,  saa  er  det  en  Lykke. 
Ja,  naar  To  har  samme  Overherre  og  aldrig 
raadslaar  eller  beslutter,  uden  at  denne  Overherre 
har  det  afgjørende  Ord,  saa  er  det  en  Lykke  at 
være  To." 

„Det  er  underligt,"  sagde  han  lidt  efter,  „naar 
det  Billede,  man  har  dannet  sig  af  Fremtiden 
pludseligt  ændrer  Skikkelse."  Ansigtet  var  halvt 
bortvendt,  medens  han  talte,  og  Stemmen  dæmpet 
af  undertrykt  Bevægelse. 

Inger  hørte  til  uden  at  svare,  men  med  ban- 
kende Hjerte.  Provstindens  Indtrædelse  var  som 
en  Befrielse.  Men  da  hun  først  var  ene  i  sin  lille 
Stue,  kom  Ordene  igjen;  hun  huskede  dem  alle; 
hun  huskede  Stemmens  Lyd  og  Ansigtets  Udtryk. 


Himlen  dækkedes  af  tunge,  graa  Skylag,  der 
havde  lige  fra  Morgenstunden  været  noget  under- 
ligt Trykkende  i  Luften,  og  nu  brød  Hagelen  løs. 

Inger  slap  lige  ind  paa  Humlegaard,  da  Bygen 
begyndte.  Der  var  halvmørkt  i  Stuen,  og  store 
Hagl  trommede  paa  Ruderne,  idet  hun  aabnede 
Døren,  men  Ansigterne  derinde  lyste  af  Glæde. 

„I  Gaar  blev  jeg  undersøgt,  Frøken!"  Marie 
strakte  begge  de  spinkle  Hænder  ud  imod  hende, 
„og  Doktoren  sagde,  at  det  var  gaaet  hurtigere 
fremad,  end  han  havde  turdet  haabe.  Jeg  be- 
høver nok  kun  at  ligge  elleve  Maaneder  i  det 
Hele,  og  der  er  snart  gaaet  otte.  —  Nu,  jeg  veed 
det,  kan  jeg  bedre  holde  ud  at  ligge  stille." 

„Ja,  Gud  har  været  god  mod  Dig,  Barn," 
sagde  Faderen  stærkt,  „og  ikke  alene  mod  Dig, 
men  mod  os  Alle.  —  Ikke  for  nogen  Pris  vilde 
vi  have  undværet  denne  Tid,  vel  Moder?" 

Hun  nikkede  samtykkende,  men  der  var 
Taarer  i  øjet,  og  Læben  bævede,  for  det  havde 
dog  været  svært  at  se  sit  Barn  ligge  saadan  hen, 

„Hvad  vil  Frøkenen  spille  i  Dag?"  spurgte 
Marie. 

„Skal  vi  tage:  „Lovsynger  Herren;"  jeg  ser, 
den  er  opslaaet." 

„Ja,  for  Doktoren  spillede  den  i  Gaar,  og  han 
sang  en  til;  den  var  nu  saa  ganske  dejlig,  det 
var  en  Bryllupspsalme.  -  -  Moder,  hvordan  var 
det,  den  begyndte?     Du  kan  den  jo." 

„Ja,  det  første  Vers: 

„Jert  Hus  skal  I  bygge  paa  Ordets  Klippegrund, 
Saa  rokkes  ej  Muren  i  Stormvejrets  Stund, 
Og  Arnen  skal  staa  i  Læ  af  Korsets  Tegn, 
Saa  hviler  Jert  Hjem  bag  det  tryggeste  Hegn; 
Hvor  Korset  staar  Vagt,  taber  Mørket  sin  Magt." 

Inger  tog  hurtig  Plads  ved  Fortepianoet;  hun 
følte,  hvordan  Blodet  skjød  op  i  Kinden. 

„Doktoren  var  saa  morsom,"  begyndte  Marie 
igjen,   „han  gjorde  rigtig  Løjer  med  mig." 

„Ja,"  fortalte  Moderen,  „han  spurgte,  hvad 
Marie  vilde  gjøre,  naar  Frøken  Johnsen  engang 
hentede  sit  Fortepiano,  og  da  det  lille  Skind  sagde, 
at  det  vidste  hun  ikke,  paastod  han,  at  han  godt 
vidste,  hvad  han  vilde  gjøre,  for  saa  vilde  han 
forære  hende  et  Harmonium.  Hun  maatte  gjerne 
skrive  Løftet  op  og  fordre  det  indfriet.  —  Det 
var  nu  bare  Narrestreger,  naturligvis." 

„Tys,  tys,"  sagde  Faderen,  „nu  skal  vi  samle 
Tankerne  til  Psalmesangen. " 

Inger  havde  ondt  ved  at  samle  Tankerne  i 
dette  øjeblik,  men  da  Lovsangstoneme  først  lød, 
var  hun  med  af  hele  sin  Sjæl. 

„Saa  dejligt  har  De  aldrig  sunget,  Frøken! 
—  Aa,  vil  De  gaa  igjen?" 

„Ja,  Klokken  er  allerede  bleven  for  mange. 
Farvel,  lille  Marie,  jeg  er  saa  glad  over  den 
gode  Tidende." 

Da  Inger  traadte  ind  til  Birkedommerens,  slog 
den  venlige  Frue  Armen  om  hende. 

„Men  hvordan  er  det  dog,  De  ser  ud!"  sagde 
hun,   „De  blomstrer  jo  som  en  Rose." 

Himlen  klaredes  efter  Haglbygen,  og  Aprilsolen 
brød  straalende  frem,  da  hun  gik  hjem.  Der  var 
en  frodig,  spirende  Foraarsfylde  paa  Marker  og 
Grøfter.  Piletræet  stod  med  sine  dunede  Knopper; 
Gaaseurter  og  skinnende  gule  Løvetandsblomster 
stak  Hovederne  frem  allevegne.  Solen  spillede  i 
Vanddraaberne,  Lærkerne  sang,  Stæren  fløjtede, 
og  Violduften  trængte  ud  fra  Smaahavernes  Tjørne- 
hæk. Der  var  et  Skjønhedsskjær  over  det  Alt- 
sammen. Inger  bøjede  sig  i  taknemmelig  Glæde. 
Aa,  havde  hun  nu  havt  sin  Moder!  —  Hvor  hun 
længtes  efter  hende  i  denne  Stund. 


Der  var  en  trykket  Stemning  ved  Middags- 
bordet. Ritmesteren  havde  hørt,  at  Apothekerens 
Børneflok  laa  af  Skarlagensfeber,  og  Line  vidste, 
at  Skrædderens  smaa  Tvillinger  ogsaa  vare  an- 
grebne. At  Ingen  af  de  Tilstedeværende  havde 
havt  Sygdommen,  forhøjede  Uhyggen. 

„Du  maa  ikke  gaa  til  den  blinde  Pige  i  denne 
Tid,  Inger,"  sagde  Fru  Muhle  ivrigt,  „hun  bor 
lige  ved  Apotheket;  jeg  kan  ikke  forsvare  det." 

„Men,  kjære  Tante,  Apotheket  lukkes  jo  ikke, 
hvor  kan  det  saa  skade,   at  jeg  gaar  det  forbi.'- 

„Jeg  taler  ikke  om  Udsalgsstedet,  men  om 
den  anden  Husside,  der  anvendes  til  Sovekamre. 
Smitstoffet  kan  fra  de  aabne  Vinduer  føres  lige 
ind  i  den  Gamles  Stue.  Vil  Du  være  her,  maa 
Du  ikke  gaa  der.  —  Nu  er  det  sagt!" 

Næste  Dag  hed  det,  at  Skolerne  skulde  lukkes. 
Malvina  og  Frederik  solede  sig  i  Haabet  om 
denne  uventede  Ferie.  Frøken  Thea  erklærede, 
at  hvis  Emma  fik  Sygdommen,  blev  det  hendes 
Død. 

„Jeg  tror,  man  kan  være  saa  temmelig  rolig 
i  vor  Alder,"  trøstede  Fru  Svane. 

„Ingenlunde!  —  De  taler  om  Noget,  De  ikke 
forstaar,  lille  Fru  Svane;  Sygdommen  er  farligst 
i  den  modne  Alder,  og  Emma  er  saa  sart." 

„Jeg  sart!"  smaabrummede  Emma.  „Det  var 
da  altid  Dig,  der  kaldtes  Skrællingen  hjemme." 

„Emma,  at  Du  vil  gjentage!"  Frøken  Thea 
blegnede  af  Uvillie. 

Men  Fru  Petersen  havde  Hovedpine  og  Smer- 
ter i  Halsen,  og  det  var  nok  Symptomerne. 

Ritmesteren  smilede.  „Skarlagensfeber  bliver 
neppe  Deres  Bane,  min  ærede  Frue,"  sagde  han. 

„Hvad  da?" 

„Jeg  vil  ikke  gjentage  Lægens  Ord,  skjøndt  det 
bedrøver  mig,  at  Diæten  ikke  mere  overholdes." 

„Aa  nej,  for  det  er  næsten  ikke  værd  at  leve 
paa  den  Kost;  men  alligevel,  —  lad  mig  begynde 
igjen,  Fru  Muhle,  fra  i  Morgen." 

Næste  Dag  savnedes  Frederik  ved  Middags- 
bordet. De  ivrige  Forespørgsler  besvaredes  dog 
saa  roligt,  at  Ingen  tillagde  hans  Upasselighed 
videre  Betydning. 

Det  var  Onsdag,  og  Inger  skyndte  sig  hen  til 
Provstens.  Symaskinen  var  i  Gang,  da  hun  kom 
ind  i  Dagligstuen.  Lille  Johanne  sad  ved  Mode- 
rens Side  og  syede  ogsaa  af  alle  Kræfter.  Der 
var  et  vemodigt  Udtryk  i  Fru  Lunds  Ansigt. 

„Det  ser  alvorligt  ud,  kjære  Inger,"  sagde 
hun,  „der  har  vist  sig  Skarlagensfeber  i  Smaa- 
husene  ved  Aaen.  Det  er  næsten  udelukkende 
unge  Arbejderfamilier,  som  bo  dernede,  og  det 
mylrer  med  Smaabørn.  —  Vil  Du  trække  Bænd- 
ler i  disse  Halslinninger  og  sy  Knapper  i  Nat- 
kjolerne. Johanne  har  Æren  eller  Skammen  af 
Knaphullerne.     Ja,  solide  ere  de." 

„Moder  mener  nok  kluntede,  men  de  sidste 
ere  bedre." 

„Langt  bedre,  Barn,  den,  der  gjør  sig  Umage, 
naar  nok  frem.  —  Naa,  der  kommer  Fader,  og 
Doktor  Bruhn  er  med,  kan  jeg  høre." 

Idet  Herrerne  traadte  ind,  udbrød  Provsten: 
„Hun  er  her  allerede!"  og  saa  gik  han  lige  hen 
til  Inger. 

„Doktoren  kommer  fra  Deres  Hjem;  Frederiks 
Sygdom  er  Skarlagensfeber." 

Inger  rejste  sig  hurtigt. 

„Du  bliver  her,  Barn,"  Provstinden  tog  hendes 
Haand,  „Du  kan  jo  da  ikke  gaa  ud  og  give  Timer 
fra  det  angrebne  Hus.  Gjæstekamret  er  ledigt, 
og  kjærere  Gjæst  kunne  vi  ikke  faa." 

„Tak,  inderlig  Tak,  men  jeg  maa  hjem  og 
hjælpe  Tante,  med  hvad  jeg  kan.  Musiktimerne 
maa  saa  naturligvis  opgives.  ■  -  Aa,  jeg  veed, 
hvordan  det  skal  indrettes;  Tante  faar  min  Stue, 
og  Frederik  flyttes  ind  i  hendes  Sovekammer, 
hans  lillebitte  Stue  bliver  saa  min.  Der  er  Gang 
lige  ved  med  Dør  ud  til  Gaarden,  saa  vi  kan 
helt  afsondres.  Naar  Tante  bliver  hos  Pensionai- 
rerne,  give  de  sig  nok  tilfreds." 

„Ret  saa,  min  kjære  Pige,"  Provstens  Ansigt 
lyste,   „gaa  kun,  De  gaar  med  Gud." 

„Ja,  det  gjør  hun,"  Fru  Lund  lagde  Armen 
om  hendes  Liv,  „jeg  forstaar  godt,  at  det  er  det 
Rigtigste;  men  det  er,  som  sendte  jeg  vort  eget 
Barn  i  Ilden." 

Lidt  efter  spurgte  Provsten:  „Men  hvor  skal 
Malvina  saa  være?  —  Er  det  ikke  bedst,  hun 
kommer  her,  Ellen?" 

„Malvina?"     Fru    Lund    saae    paa    Johannes 

klare,  troskyldige  Ansigt,    det  var  just   ikke  den 

Omgang,  hun  ønskede  hende,  men  Provsten  ved- 
ir 

blev:  „Vi  har  dog  saa  tidt  havt  ondt  af  den  lille 
Malvina  og  talt  om,  at  hun  trængte  til  at  komme 
under  anden  Paavirkning,  tør  vi  saa  lade  denne 
Lejlighed  gaa  spildt?" 

„Nej,  Du  har  Ret,  lad  hende  bare  komme. 
Det  var  vist  Egenkjærligheden,  der  gjorde  Mod- 
stand." 

Doktoren  stod  i  Spisestuen ;  han  vendte  Ryggen 
til ;  den  bøjede  Arm  var  støttet  mod  Væggen  og 
Hovedet  paa  Armen. 

„Hvad  gjør  Du  derinde,  Knud?" 

„Jeg  tænker  over  mig  selv,  og  saa  harmes 
jeg.  —  Man  kan  tro  sig  villig  til  at  offre  Alt, 
og  naar  saa  Fordringen  kommer,  ømmer  man 
sig  dog." 

Inger  stod  ganske  stille,  som  rodfæstet;  dette 
var  saa  overvældende,  men  i  næste  Nu  havde 
hun  Tøjet  paa  og  bød  Farvel. 

Fru  Lund  og  Johanne  omfavnede  hende ;  Prov- 
sten lagde  sin  Haand  paa  hendes  Hoved:  „Far- 
vel, Inger,  Guds  Fred!" 

Hun  ventede  et  Øjeblik,  mon  han  ikke  vilde 
komme?     Jo,  der  var  han. 

..Farvel,  Frøken  Inger!"  det  var  første  Gang, 
han  nævnede  hendes  Fornavn,  „Farvel  saa  længe!" 

Fru  Muhle  sad  inde  i  Spisestuen  og  vred  sine 
Hænder,  endnu  var  det  ikke  sagt  inde,  men  det 
maatte  siges,  og  hvad  vilde  saa  ske?  —  Naa, 
der  kom  Inger  allerede!  — 

„Gaa  igjen,  Barn!  —  Bliv  hos  dine  Venner, 
hvis  Du  kan.  Frederik  har  Sygdommen,  den 
arme  Dreng!  Aa,  jeg  ulykkelige  Menneske,  nu 
ramler  det  Hele.  —  Gaa!" 

„Nej,  kjære  Tante,  det  maa  Du  ikke  forlange. 
Jeg  vil  netop  bede  Dig  betro  mig  Frederiks  Pleje. 
Jeg  skal  gjøre  mig  saadan  Umage,  og  vi  kan 
tale  sammen  gjennem  Vinduet,  Tante;  jeg  kan 
raadspørge  Dig  og  fortælle  Dig  Alt.  Vil  Du  tage 
til  Takke  med  min  Stue,  faar  jeg  Frederiks  Lukaf 
og  han  dit  og  Malvinas  luftige  Sovekammer.  Det 
kunde  ikke  være  bedre.  Brændeskurets  lave  Tag 
er  jo  som  et  Bord  lige  under  Vinduet.  Tænk, 
hvor  det  vil  lette  Opvartningen,  Ingen  behøver 
at  gaa  ind  eller  ud." 

„Du  er  mageløs!"'  Fru  Muhle  stirrede  for- 
bavset paa  det  unge,  straalende  Ansigt,  „men 
Malvina,  hvor  skal  hun  ligge?" 

„Provstens  har  indbudt  Malvina;  hun  maatte 
endelig  komme  straks,  sagde  de.  Kofferten  kan 
sendes  senere." 

„Nej,  nu  har  jeg  aldrig  kjendt  Mage,  Provstens!" 
—  hun  hulkede  stærkt  —    „aa,  min  kjære  Pige, 

man    er    ikke,    som    man   skulde   være!  —   Dør 
Frederik,  er  al  min  Glæde  forbi." 

„Er  han  saa  syg?" 

„Endnu  ikke,  men  det  kan  jo  vende  sig.  — 
Jeg  er  helt  fortumlet!  Vil  Du  virkelig  lukke  Dig 
inde  med  Drengen  den  lange,  lange  Tid,  Inger?" 

„Ja,  det  er  jo  netop  det,  jeg  beder  om  Lov  til." 

Fru  Muhle  svarede  ikke,  men  græd  blot 
stærkere. 

„Er  det  saa  svært  for  Dig,  stakkels  Tante, 
at  Du  ikke  selv  kan  pleje  ham." 

„Nej,  nej!  —  Egentlig  veed  jeg  ikke,  hvorfor 
jeg  græder,  men  før  var  jeg  som  en  Sten,  fol- 
der var  ingen  Udvej,  og  nu  lader  det  dog  til  at 
kunne  gaa.  —  Vil  Du  sige  Farvel  til  dem  inde?" 

„Nej  Tak,  men  hils  dem  Alle." 

Fru  Muhle  rejste  sig,  men  sank  ned  igjen. 

„Kan  jeg  nu  ogsaa  forsvare  dette  for  din 
Moder?"   sagde  hun. 

„Om  Du  kan!  Det  vilde  netop  glæde  hende." 

En  Time  efter  var  Fru  Muhles  Tøj  baaret  op, 
Ingers  baaret  ned,  Frederik  flyttet  ind  i  det  gode, 
rummelige  Sovekammer  og  Malvina  paa  Vej  til 
Provstens. 

Den  Panik,  der  i  første  øjeblik  greb  Pensio- 
naterne, satte  sig  snart,  da  det  forklaredes,  at 
Patienten    og    Inger    skulde  helt  afsondres.     Rit- 

mesterens  overlegne  Ro  lagde  ogsaa  Baand  paa 
de  Andres  Frygt. 

Frederik  havde  Feber  og  led  af  Tørst;  han 
kastede  sig  urolig  frem  og  tilbage. 

.,Tror  Du,  at  jeg  skal  dø?  —  Sig  Sandhed, 
Inger!  tror  Du,  at  jeg  skal  dø?" 

„Nej,  Frederik;  jeg  haaber  saa  vist,  at  Du 
skal  komme  Dig.  Vi  beder  Gud  gjøre  Dig  rask, 
—  men  Du  veed  nok,  der  er  allerbedst  deroppe 
hos  Herren." 

„Nej,  det  veed  jeg  slet  ikke,  jeg  veed  Ingen- 
ting! —  Syng  for  mig,  Inger,"  bad  han  senere, 
„men  hvis  jeg  falder  i  Søvn,  og  Du  tror,  jeg  skal 
dø,  maa  Du  vække  mig."   — 

Det  var  en  urolig  Nat ;  Inger  hilste  det  første 
Morgengry  med  Glæde.  Stæren  fløjtede  i  den 
lille  Have  bag  Gaardspladsen,  og  en  skraa  Sol- 
straale  klemte  sig  forbi  Naboens  Mur  og  spillede 
venligt  paa  de  nederste  Ruder.  Frederik  sov 
nu  trygt,  og  hun  benyttede  øjeblikket,  vadskede 
det  malede  Gulv  —  Spand  og  Klud  stod  rede  i 
Gangen  —  luftede  ud,  tørrede  af  og  pudsede 
sig  selv. 

„Hvordan  gik  Natten?"  Fru  Muhle  stod  paa 
den  anden  Side  Brændeskuret. 

„Taaleligt!  —  Nu  sover  han.  Kjære  Tante, 
Du  maa  have  godt  Haab." 

„Jeg  tør  ikke  haabe;  —  ellers  er  jeg  rolig  nok, 
veed  Du,  men  naar  det  gjælder  Børnene!  —  Det 
er  jo  dem,  jeg  har  lidt  og  stridt  for,  og  det  er 
gjennem  dem,  jeg  kan  rammes." 

„Og  drages,  Tante!  Herren  elsker  jo  Dig  og 
dem." 

„Ja  dem,  vil  jeg  haabe,  men  mig,  nej,  det 
tør  jeg  ikke  indbilde  mig,"  Stemmen  slog  pludse- 
lig om  og  blev  hverdagsagtig.  „Se,  hvor  ordent- 
ligt Du  allerede  har  det,  min  Pige.  Nu  kommer 
Theen  straks;  Du  kan  nok  trænge  til  en  varm 
Drik." 

En  Timestid  efter  kaldtes  Inger  igjen  hen  til 
Vinduet.  Denne  Gang  var  det  Ritmesteren,  der 
stod  stiv  og  strunk  paa  den  anden  Side  Taget. 
Han  gjorde  militair  Honneur,  da  den  unge  Pige 
nærmede  sig. 

„Her  staar  en  gammel  Ka valler,  der  længes 
efter  at  gjøre  Frøken  Johnsen  sin  Opvartning  og 
bevidne  Dem  min  ærbødigste  Anerkjendelse.  Hvis 
jeg  paa  nogen  Maade  kan  være  Dem  til  Tjeneste, 
vil  jeg  betragte  det  som  en  Ære." 

„Tak,  Hr.  Ritmester!  Venlighed  gjør  saa  godt, 
Tak!" 

„Gud  velsigne  Dem,"  sagde  han  varmt  og 
gik  saa  alvorlig  bort.  De  bedste  Strenge  i  hans 
gamle,  fortørrede  Hjerte  dirrede.     Underlig  frem- 

mede  Tanker  om  Liv  og  Død,  Ansvar  og  Dom 
gjæstede  ham  hele  Dagen. 

Inger  sad  i  en  lav  Stol  ved  Sengens  Fodende 
og  nynnede,  da  Doktor  Bruhn  traadte  ind.  Hun 
vendte  Ryggen  til  og  mærkede  ikke  hans  Komme, 
før  Frederik  løftede  Hovedet. 

„Xaa,  hvordan  staar  det  til?  —  Du  er  jo  en 
prægtig  Gut,  netop  saa  rød,  som  din  Doktor  kan 
ønske.  —  Jeg  bliver  her  et  Kvarter,  i  den  Tid  skal 
Frøken  Johnsen  spadsere.  Indvendinger  nytte 
ikke,  det  er  en  Ordre.  Gaa  helst  bag  om  Haven ; 
paa  den  ensomme  Sti  ned  til  Aaen  møder  De 
neppe  Nogen.  Har  De  vaaget  hele  Natten?  — 
Jeg  tænkte  det  nok!  Men  saadan  tør  vi  ikke 
ødsle  med  Kræfterne.  Drengen  kan  godt  ringe, 
naar  han  vil  Noget,  ikke  sandt,  Frederik?'* 

Da  Inger  kom  tilbage,  rejste  Doktoren  sig. 
., Saadan  vil  vi  gjøre  hver  Dag,'"  sagde  han  mun- 
tert, „naar  jeg  kommer,  skal  De  gaa.  —  Jeg 
synes  nok,  det  er  Ros  værd!  —  Farvel,  Frøken 
Inger. " 

I  Døren  vendte  han  sig  om  og  sagde  med 
dæmpet  Stemme:  „Jeg  har  været  inde,  talt  med 
hele  Kredsen  og  beroliget  den,  og  jeg  var  slet 
ikke  skærende;'"  Tonen  blev  pludselig  alvorlig 
og  Udtrykket  underlig  mildt,  næsten  ydmygt; 
„jeg  gjør  mig,  i  det  Hele,  Umage  for  ikke  at 
være  skærende."   — 

„Kan  Du  ikke  godt  lide  Doktoren?"  spurgte 
Frederik.  Hun  nikkede,  men  Drengen,  der  ønskede 
en  stærkere  Bekræftelse,  sagde  bebrejdende: 

„Du  synes  nok  dog  ikke  videre  om  ham?" 

„Jo,  jeg  synes  rigtig  godt  om  ham,  Frederik." 

„Det  gjør  jeg  ogsaa;  han  er  saa  morsom,  og 
alligevel  —  han  maa  gjerne  tale  til  mig  om  alle 
Ting.  —  Er  det  Moder,  der  staar  udenfor?" 

„Ja,  læg  Dig  kjønt  ned  igjen." 

„Jeg  vil  bare  nikke  til  hende." 

Fru  Muhle  traadte  et  Skridt  tilbage.  „Inger, 
hvor  han  ser  ud!" 

„Tys;  —  Doktoren  var  vel  tilfreds." 

„Ja,  det  siger  han." 

„Han  mener  altid,  hvad  han  siger." 

Tanten  svarede  ikke,  men  rystede  mistrøstig 
paa  Hovedet. 

Feberen  tiltog  de  følgende  Dage,  og  Inger  be- 
gyndte at  blive  urolig.  Saa  kom  ogsaa  ængstende 
Tanker:  magtede  hun  det,  havde  Moderen  dog 
ikke  været  en  bedre  Plejerske?  Hun  betroede  sig 
til  Provsten,  der  jevnligt  saae  ind  til  den  Syge: 
men  han  skammede  hende  ud. 

„Naar  Lægen,  og  det  en  saa  aarvaagen  og 
striks  Læge,  er  tilfreds  med  Plejen,  og  det  veed 
jeg,  han  er,  har  De  bare  at  være  glad  og  tak- 
nemmelig, at  det  gaar  saa  godt."  —  Han  nær- 
mede sig  Sengen.     „Naa,  Frederik,  skal  jeg  hilse 

Malvina?"  Og  saa  fortalte  han  om  Søsteren, 
hvordan  hun  gravede,  plantede,  vandede  og  gyn- 
gede i  den  store,  gamle  Præstegaardshave. 

„Ham  kan  jeg  ogsaa  godt  lide,"  sagde  Frede- 
rik, da  han  var  gaaet;  „alle  vi  Drenge  holde  af 
ham,  fordi  han  ikke  er  bange  for  nogen  Ting, 
men  gaar  lige  paa.  En  Gang  stillede  han  sig  i 
Vejen  for  et  Par  løbske  Heste  og  standsede  dem, 
og  jeg  har  selv  set  ham  hale  en  Dreng  op,  der 
laa  under  Isen.  Han  løb  efter  Skriget,  skjøndt 
Isen  knagede  og  bragede  for  hvert  Trin,  og  fik 
Drengen  frelst,  men  Isen  skar  hans  egen  Arm, 
saa  den  maatte  forbindes.  Vi  vil  gjerne  møde 
ham,  for  han  hilser  altid  igjen  og  ser  saadan  paa 
En.  Jeg  tror,  han  kj ender  hver  Dreng  i  Byen 
og  veed,  hvad  han  duer  til." 


„Inger!"  Fru  Muhle  stod  ude  i  Gaarden,  øj- 
nene vare  røde,  og  Stemmen  graadkvalt,  „Doktoren 
sagde,  at  det  Værste  var  overstaaet.  —  Aa,  Inger, 
at  jeg  beholder  min  Dreng!" 

„Ja,  i  Dag  er  han  rigtignok  kjendelig  raskere." 

Tanten  blev  staaende    ganske    stille;    engang 

imellem  nikkede  hun  dog  til  sin  egen  Tankegang. 

„Denne  Tid  skal  ikke  være  spildt,"    kom  det  til- 

sidst,   „nu  forstaar  jeg  mange  Ting  bedre,    ogsaa 

Dig,  min  Pige.  —  Din  Moder  har  givet  Dig  en 
god  Arv  i  sin  Fromhed.  Jeg  har  ikke  kunnet 
give  mine  Stakler,  hvad  jeg  ikke  selv  havde,  men 
nu  kommer  det  maaske  til  dem  ad  anden  Vej. 
Malvina  havde  ondt  ved  at  nære  sig  hos  Prov- 
stens de  første  Dage,  men  nu  er  hun  saa  tilfreds, 
har  saa  travlt  og  lærer  saa  meget;  Tiden  flyver 
bort,  skriver  hun.  —  Naa,  jeg  maa  nok  ind;  hils 
Frederik  fra  mig,  naar  han  vaagner."   — 

Næste  Dag  lød  stilfærdige  Trin  udenfor,  og 
en  middelhøj,  ældre  Kvinde  med  snehvidt  For- 
klæde og  velstivet  Morgenkappe  nærmede  sig 
Vinduet.  Det  graasprængte  Haar  laa  blødt  og 
glat  under  Kappen.  Ansigtet  var  mildt  og  aabent, 
der  var  noget  Dygtigt  og  Paalideligt  over  hele 
Personligheden.  En  lille  Kurv  sattes  forsigtigt 
paa  Tagfladen,  og  saa  hilste  hun  med  en  gammel- 
dags Nejning.  Det  var,  som  Øjnene  saae  Inger 
lige  ind  i  Sjælen,  og  jo  mere  den  gamle  Pige 
saae,  desto  venligere  blev  Minen. 

„Nu  maa  Frøken  Johnsen  ikke  blive  vred," 
sagde  hun,  idet  hun  aabnede  Kurven  og  varsomt 
udtog  en  Porcellainskop  med  Laag  over,  „det  er 
Kraftsuppe  med  Æggeblommer  i,  og  den  maa 
drikkes,  medens  den  er  varm.  —  Jeg  tog  mig 
den  Frihed,  for  jeg  veed,  hvordan  det  styrker,  og 
vi  har  saa  mange  Høns." 

Inger  spurgte  ikke,  hvem  den  gamle  Pige 
var,  hun  gjættede  det  straks.  „Tak,  det  smagte 
udmærket,  Tak!" 

Nu  saae  Gjertrud  igjen  paa  hende  med  et 
underlig  kjærligt,  næsten  bedende  Blik.  „Jeg  maa 
dog  fortælle  Frøkenen  lidt  om  Bagerens  Christian," 
sagde  hun.  „Han  taler  tidt  om  Dem,  Frøken. 
De  sagde  til  ham,  at  han  kunde  blive  en  Støtte 
for  sin  lille  Broder,  og  det  Ord  faldt  i  god  Jord. 
Ole  skal  være  Skolelærer,  hvis  han  har  Forstand 
til  det,  siger  Christian  og  putter  hver  Øre,  han 
tjener,  i  en  Sparebøsse,  der  tilhører  Broderen. 
Han  kan  jo  gjøre  det,  da  han  faar  Klæderne 
hos  os.  Jeg  syr  om  til  ham,  hvad  der  kan 
sys  om  af  det  aflagte  Tøj,  og  Doktoren  har  sagt, 
at  Skomageren  skal  levere  saa  mange  Støvler, 
han  kan  slide;  det  gaar  jo  med  Spøg,  naturlig- 
vis. —  Maa  jeg  saa  komme  igjen  i  Morgen, 
Frøken?" 

„Nej,  —  inderlig  Tak  for  denne  Gang,  men 
De  maa  ikke  gjøre  det  oftere.  Det  kunde  krænke 
min  Tante,  ikke  sandt?" 

„Ja,  maaske,  det  har  jeg  slet  ikke  tænkt  paa, 
om  Forladelse,  Frøken!  —  Jeg  kom  ganske  af 
mig  selv ;  Doktoren  veed  det  ikke  engang.  Frøke- 
nen tænker  vist,  at  jeg  er  et  selvraadigt  Menne- 
ske, men  han  holder  af,  at  jeg  gjør  den  Slags 
paa  egen  Haand;  det  er  Dagens  Orden  hjemme. 

Selvraadig  tror  jeg  ikke,  at  jeg  er,  Frøken  John- 
sen. —  Skjøndt  jeg  er  gammel  i  Gaarde,  gaaet 
i  Arv  fra  Forældrene,  er  det  min  største  Glæde 
at  lyde,  og  jeg  spurgte  helst  om  enhver  Ting." 
Det  var  hende  saa  magtpaaliggende  at  faa  dette 
sagt. 

Hun  var  neppe  gaaet,  før  Doktor  Bruhn  kom. 

„Hvem  var  dog  det?"  spurgte  han,  for  Inger 
saae  helt  forvirret  ud,  saa  maatte  hun  da  for- 
tælle, hvad  der  var  hændet. 

„Naa,  saa  hun  maa  ikke  komme  igjen?  Nej, 
jeg  forstaar  det  nok,  men  Suppen  har  været  godr 
tør  jeg  sige,  og  Hjertelaget  ægte  som  det  pure 
Guld.  I  Gaar  nævnede  jeg,  at  De  saae  anstrengt 
ud,  det  maa  være  hendes  Undskyldning." 

„Der  behøves  ingen  Undskyldning;  det  var 
en  udmærket  Suppe.     Tak  for  Mad!" 

Hun  løb  let  og  hurtig  gjennem  Haven  ud  paa 
Engstien.  Hjertet  var  fuldt  af  Lykke,  af  inder- 
lig Tak. 

Det  havde  regnet  hele  Natten,  men  nu  skin- 
nede Foraarssolen  klart  og  varmt.  Buske  og 
Træer,  der  Dagen  forud  stode  med  Spirer  og 
Knopper,  havde  udfoldet  sig  som  ved  Trylleri. 

„Er  Du  allerede  der?"  raabte  Frederik,  da 
hun  kom  tilbage,  „vi  ere  ikke  nær  færdige,  vel 
Doktor  Bruhn?" 

„I  Morgen  begynde  vi,  hvor  vi  slap.  —  Var 
det  en  rar  Tur?" 

„Dejlig!  —  Tænk,  Birken  og  Bøgen  grønnes 
allerede;  der  staar  en  Klynge  høje  Birketræer  i 
en  Have  ved  Aaen,  og  Løvet  er  næsten  udfoldet. 
Der  er  allerede  sat  Bænke  ud.  Hvem  mon  den 
skjønne  Have  tilhører?" 

„Det  er  min  Have,  Frøken  Johnsen;  jeg  har 
længe  luret  paa,  at  De  skulde  lægge  Mærke  til  den. " 

„Nej,  den,  jeg  mener,  kan  ikke  være  Doktorens 
Have;  Deres  Hus  ligger  længere  oppe  i  Byen." 

„Ganske  rigtigt,  men  Haven  er  løjerlig  lang- 
strakt og  drejer  sig  helt  udenom  et  Par  andre 
Haver.  Det  er  fem  Aar,  siden  jeg  kom  her,  og 
hvert  Aar  har  jeg  kjøbt  Jord  til  og  naaede  i  Fjor 
ned  til  Aaen.  Der  er  Flagstang,  Landgangsbro 
og  Baad  til  Tjeneste.  Mine  Sommergjæster  holde 
meget  af  den  Plads." 

„Ja,"  oplyste  Frederik,  „de  sade  der  altid 
sidste  Sommer  eller  laa  i  Baaden  og  pladskede. 
Du  kan  tro,  Inger,  det  var  nogle  kummerlige 
Gjæster,  da  de  kom;  En  maatte  hentes  i  Rulle- 
stol, men  da  de  rejste,  løb  han  nok  saa  rask 
paa  egne  Ben." 

„Er  det  Reconvalescenter?" 

„Netop;  der  er  ikke  Noget  saa  fornøjeligt  og 
lønnende  som  at  tage  sig  af  dem.  Jeg  har  gjerne 
fire   ad   Gangen;    en   Ven    i  Kjøbenhavn    sender 

mig  dem  fra  Hospitalerne.  Der  plejer  at  komme 
to  Hold,  som  hvert  bliver  i  fem,  seks  Uger." 

„Nej,  hvor  det  maa  være  en  Glæde!"  Ingers 
øjne  lyste.  —  „Hjemme  havde  vi  ogsaa  hver 
Ferie  en  saadan  Gjæst  fra  Kjøbenhavn.  Moder 
bad  altid  om  at  faa  en  ung  Syjomfru,  der  trængte 
til  Kræfter,  og  saa  plejede  Moder  hende  med 
Mælk,  Æg  og  Strandbade.  Vi  spadserede  med 
hende,  læste,  spillede  og  sang  for  hende.  Moder 
sparede  Aaret  rundt  for  at  kunne  have  den  Fryd." 

„Og  hun  tænkte  ikke  paa  Besværet?" 

„Selv  det  var  en  Glæde." 

Doktoren  saae  betænksom  ud. 

„Saadan  har  jeg  jo  ikke  kunnet  gjøre  det  for 
mine  Gjæster,"  sagde  han,  „Gjertrud  er  en  Skat, 
men  den  Hygge  og  Hjemlighed,  en  ret  Husmoder 
udbreder,  savnes  alligevel.  —  Er  Fire  for  mange?" 

Frederik  sparede  hende  for  at  svare.  „Inger 
synes  vist  snarere,  det  er  for  lidt,  kj ender  jeg 
hende  ret,"  raabte  han. 

„Det  kan  nok  være,"  Doktoren  lo,  „jeg  tror 
i  det  Hele,  hun  er  af  dem,  der  sporer,  ikke  af 
dem,  der  hemmer."  Han  blev  staaende  og  saae 
igjen  tankefuldt  ud  for  sig. 

„Nu  synes  jeg,  at  jeg  kj  ender  Deres  Moder, 
Frøken  Inger,"  sagde  han  efter  en  Stunds  For- 
løb, „og  har  faaet  et  Indblik  i  hele  Deres  Hjem- 
liv. —  Veed  De,   hvad  jeg  tænkte,   da  jeg  saae 

Dem  første  Gang?"  —  han  talte  dæmpet,  —  „den 
lille  Pige  har  endnu  ikke  lært  at  gaa  ene;  men 
jeg  tog  fejl." 

„Nej,  De  tog  ikke  fejl,  for  da  Moder  gik  bort, 
stod  jeg  stille,  helt  stille,  og  saa  gik  jeg  tilbage; 
de  ubrugte  Kræfter  tyngede  nedad." 

„Ubrugte  Kræfter?  —  Jeg  vil  snarere  kalde 
det  skjulte  Kræfter."  —  Det  var,  som  vilde  han 
sige  mere,  men  saa  betænkte  han  sig.  —  „Naa, 
nu  maa  jeg  nok  gaa.  Pas  godt  paa  Krabaten, 
Frøken  Inger,  han  er  vanskeligere  at  styre  nu, 
og   dog  mere  udsat  for  Forkjølelse  end  før."   — 

„Inger,"  sagde  Frederik  senere,  „veed  Du, 
hvad  jeg  har  tænkt  paa?" 

„Nej." 

„At  naar  jeg  skal  studere,  bliver  det  bedst, 
Du  flytter  ind  til  Kjøbenhavn  og  holder  Hus  for 
mig.  Derinde  kan  Du  faa  dine  Timer  anderledes 
betalte  end  i  denne  Ravnekrog,  og  Du  skal  da 
heller  ikke  have  mig  for  Ingenting.  —  Synes  Du 
om  det?" 

„Jeg  holder  mere  af  at  være  her." 

„Det  var  da  en  underlig  Smag!  —  Jeg  synes, 
vi  komme  godt  ud  af  det,  Du  og  jeg,  nu  vi 
kjende  hinanden,  men  Du  kan  jo  betænke  Dig 
paa  det.  —  Hvem  staar  derude?  Naa,  nu  ser 
jeg  det!   —  Goddag,  Moder!" 

„Goddag,  min  gamle  Dreng,  og  saa  straks 
ned  med  Dig  under  Dynen.  Skjænd  paa  ham, 
Inger,  og  kom  saa  lidt  herhen.  —  Du  kan  ikke 
tro,  hvor  det  strømmer  ind  med  Gaver.  Tænk, 
Doktorens  Pige  kom  med  to  Høns  og  en  Kurv 
fuld  af  Æg,  og  et  øjeblik  efter  bringer  Hansen 
fra  Humlegaard  fire  Duer  og  ogsaa  en  Kurv  med 
Æg.  Det  var  nok  egentlig  til  Dig,  for  der  stod: 
Hilsen  fra  Marie  til  hendes  Frøken,  paa  en  Sed- 
del ved  Hanken.  Neppe  har  jeg  tømt  og  afleve- 
ret Kurven,  før  jeg  kaldes  ud  paa  Gaden,  og  der 
staar  sandelig  Provstens  Johanne  og  min  egen 
Malvina  med  to  Flasker  Hindbærsaft,  en  Krukke 
Æblegelé  og  Tilbud  om  Laan  af  Lagener.  — 
Der  er  endnu  mere,  Ritmesteren  gav  mig  i  Aftes 
en  Tyvekrone  i  Guld  til  styrkende  Ting,  naar 
Frederik  kommer  op,  og  lille  Fru  Svane  —  hun 
har  nu  hele  Tiden  været  mageløs  —  bragte  en 
Daase  Kakaopulver.  —  Det  saae  saa  sort  ud,  og 
nu  synes  jeg,  det  letter  paa  alle  Kanter." 

„Ligger  det  ikke  i,"  Inger  talte  hviskende,  „at 
Du  igjen  har  fundet  Børnenes  Vej,  Bønnens  Vej, 
ind  til  Faderen!" 

„Det  kan  gjerne  være!  —  Og  det  vil  jeg  og- 
saa ærlig  tilstaa,  at  den  Dag,  Du  lukkede  Dig 
inde  med  Frederik,  kom  jeg  paa  mine  Knæ.  — 
Men  der  er  nok  langt  tilbage  endda,  aa  ja!" 

„Har  Pastor  Bruhn  ikke  besøgt  Dig,  Tante?" 

„Jo,  to  Gange,  jeg  maa  ikke  sige  Andet. 
Han  var  rigtig  venlig  og  deltagende  og  talte 
længe  med  Ritmesteren  og  Damerne." 

„Hvordan  har  Line  været  i  denne  Tid,"  spurgte 
Inger  videre,  „da  Konen  opvarter  os,  ser  jeg 
hende  kun  i  Afstand,  naar  hun  poster  Vand  eller 
hænger  Tøj  op." 

„Line  har  været  rigtig  villig  og  flink,  men 
hun  savner  Dig  fra  Morgen  til  Aften,  siger  hun, 
og  det  gjør  vi  da  egentlig  Alle.  Det  bliver  en 
glad  Dag,  naar  Du  og  Drengen  komme  til  Bords 
igjen." 

Da  Fru  Muhle  var  gaaet,  blev  Inger  siddende 
i  dybe  Tanker.  Hvor  ofte  havde  hun  ikke  i 
Vintrens  Løb  raabt  om  Hjælp,  bønfaldet  om 
Kraft  til  at  kunne  være  Noget  for  de  Andre,  men 
værre  og  værre  blev  det,  indtil  Gud  sendte  denne 
Sygdomstid  til  Velsignelse  for  Huset. 

En  ubeskrivelig  Følelse  af  Taknemmelighed  og 
Tryghed  gjennemstrømmede   hele  hendes  Væsen. 

„Godmorgen,  herinde!  —  I  Dag  har  jeg  god 
Tid,  De  maa  gjerne  blive  en  halv  Time  borte, 
Frøken  Johnsen." 

Hvor  var  der  ubeskrivelig  skjønt  rundtom. 
Nede  mellem  Sivene  ved  Aaen  stode  de  fine, 
dunede  Bukkeblomster  og  opad  Skraaningen  groede 

vilde  Hyacinther,  hvis  graahvide,  sølvagtige  Klokker 
skinnede  i  Sollyset. 

Nu  stod  hun  lige  overfor  Birketræklyngen. 
De  lange,  lette  Grene  svajede  sagte  i  Foraars- 
vindens  Pust,  det  var  som  en  Hilsen.  Og  saa- 
dan  en  Fuglesang,  der  var  i  den  Have,  muntre 
smaa  Mejser,  Irisker,  Drosler  og  endnu  flere. 
Men  tys!  der  kom  Nogen.  Hun  foer  sammen 
og  vendte  sig  om. 

„Frøken  Inger!"  det  var  Doktor  Bruhn,  der 
hastede  nedad  Stien,  „dette  er  ingen  Overrump- 
ling. Provsten  kom  lige  nu  og  tilbød  at  afløse 
mig,  og  saa  greb  jeg  Lejligheden.  —  De  har 
vel  dog  forstaaet,  at  det  var  svært  for  mig  aldrig 
at  kunne  faa  talt  med  Dem  i  denne  lange  Tid. 

Inger  svarede  ikke,  og  saa  spurgte  han  stille: 
„Var  det  galt,  at  jeg  kom?" 

„Nej." 

„Det  synes  jeg  heller  ikke,  for  skjøndt  vi 
forstaa  hinanden,  det  tror  jeg  da,  vi  gjør,  trænger 
jeg  dog  til  at  faa  mig  udtalt.  —  Vi  har  jo  samme 
Herre,  kjære  Inger,  og  samme  Livsmaal,  og  vi 
veed  Begge,  at  den  smalle  Vej  er  smal  og  aldrig 
bliver  bred,  men  at  den  dog  er  den  livsaligste  af 
alle  Veje,  fordi  den  fører  hjemad  til  Faderhuset. 
Og  saa  har  vi  forskjellige  Gaver,  netop  hvad  jeg 
mangler,  har  jeg  fundet  hos  Dem." 

Han  traadte  et  Skridt  nærmere  og  tog  hendes 
Haand. 

„Inger,  vil  Du  hjælpe  mig?'' 

Hun  svarede  gladelig  Ja,  og  saa  stode  da  et 
øjeblik  ganske  stille,  hendes  Hænder  laa  foldede 
inde  i  hans. 

